﻿Dan CHIŢOIU Dan CHIŢOIU Repere în filosofia bizantină 1 Argument Colecţia UNIVERSITARIA 21 © Editura Fundaţiei AXIS, 2003 B-dul Carol I, nr. 11, B, 202, 6600, Iaşi Tel./fax: 0232/201653 e-mail: faxis@uaic.ro ISBN: 973-85490-8-6 2 Dan CHIŢOIU Dan CHIŢOIU REPERE ÎN FILOSOFIA BIZANTINĂ Editura Fundaţiei Axis Iaşi – 2003 3 Argument 4 Dan CHIŢOIU C U P R I N S 1. Argument....................................................................... 7 2. Caracterul culturii bizantine .................................... 13 3. Tipul de filosofare bizantin...................................... 41 4. Platonism şi aristotelianism..................................... 65 5. Persoană şi natură....................................................... 77 6. Unu şi Trei. Unu şi multiplu.................................... 87 7. Calea cunoaşterii. Între catafatic şi apofatic....... 99 8. Vedere şi cunoştinţă...................................................114 9. Ierarhie şi participare.................................................132 a. Ierarhie şi fiinţialitate..................................132 b. Ierarhia ca dimensiune socială şi ideologică...................................................141 10. Omul ca vieţuitor: tunica de piele..........................153 11. Eikon-ul între vedere şi contemplare, relaţie şi participare...................................................163 12. Iarăşi şi iarăşi…...........................................................172 13. Praxis şi theoria ..........................................................179 14. Consideraţii finale.......................................................185 Bibliografie ..............................................................................187 5 Argument 6 Dan CHIŢOIU 1. ARGUMENT Evaluarea unei spiritualităţi, precum cea bizantină, şi dezvăluirea aspectelor ce marchează profilul filosofării în acest orizont ar trebui să reprezinte pentru omul postmodern o necesitate ce depăşeşte simpla nevoie de a umple un loc liber în istoria culturii universale. Din păcate, de prea multe ori modalitatea sub care bizantinii au înţeles să îşi manifeste spiritualitatea a fost receptată prin filtrele unei interpretări prea pline de autosuficienţa propriilor putinţe. Întrucât spaţiul răsăritean al Europei, cel care moşteneşte, cel puţin în parte, tradiţia spiritului bizantin, a stat mai bine de o jumătate de veac sub umbra totali-tarismului comunist, el nu a putut da seama de ceea ce ar putea fi receptarea din interior – fie şi în măsura limitată ce o permite trecerea timpului – a unor forme culturale de o asemenea înfăţişare. Astfel încât cvasitotalitatea analizelor critice moderne stau sub semnul raţionalismului şi iluminismului de factură occidentală. Trebuie să se redescopere nu doar ansamblul spaţiului cultural în care s-a conturat spiritul european, dar să se regăsească maniera în care s-a gândit vreme de un mileniu în acel excepţional creuzet cultural care a fost Bizanţul, o atitudine spirituală ce este parte a Europei. Excesul de care a dat dovadă raţionalismul şi iluminismul veacurilor XVIII şi XIX a însemnat mai cu seamă credinţa 7 Argument în hegemonia unei atitudini interpretative ce a părut aplicabilă oriunde şi la orice. S-a creat pe această cale o viziune ce avea înfăţişarea sistematicului şi comprehen-sivului în ceea ce priveşte istoria şi cultura acelui spaţiu al Europei, Răsăritul, ce nu putea să înfăţişeze altceva decât o etapă depăşită, arsă, în evoluţia către gloriosul spirit al modernităţii. Abia ceea ce s-a petrecut în filosofia apuseană a veacului XX a putut reprezenta o posibilitate de reală evaluare a gândului în înfăţişarea sa bizantină. Este vorba, desigur, de reacţia pe care fenomenologia şi existenţialismul au exprimat-o faţă de pretenţiile ridicate de un model cultural ce se găsea ancorat în credinţa că totul poate fi redus la esenţe, că aceste abstractizări contează şi nu concretul reprezentat de existenţa şi experierea umană, ca şi de propriul fiecărei persoane luată în parte. Existenţialismul a fost animat de ideea că nu esenţa precede existenţa, ci de faptul că, în mod concret, existenţa precede esenţa. Pe această cale s-au putut contura atitudini mentale ce au permis o apropiere de unele teze fundamentale ale spiritului bizantin, cum ar fi raportul între persoană şi fiinţă. O dovadă extrem de sugestivă este maniera de a scrie a celui mai important teolog răsăritean al timpurilor recente, Dumitru Stăniloae, care a înţeles să folosească în discursul său termeni conturaţi în climatul spiritual născut de aceste orientări1. În plus, evoluţia hermeneuticii în termenii unei discipline deplin asumată de discursul filosofic, mai cu seamă în elaborarea oferită de Hans Georg Gadamer, a însemnat punerea la îndemână a unor instrumente adecvate 1 Vezi Silviu Rogobete, O ontologie a iubirii, Editura Polirom, Iaşi, 2001, pp. 25-27. 8 Dan CHIŢOIU sesizării specificul diferenţelor între moştenirea spirituală apuseană şi spiritualitatea bizantinilor. În acest mod apare tot mai limpede faptul că temele care erau mereu prezente în meditaţia bizantină se regăsesc pe coordonate apropiate în preocupările existenţialiste a omului vremurilor din urmă. În bună parte acest lucru se datorează situaţiei că, din secolul al XIV-lea, când Bizanţul a încetat să mai reprezinte un spaţiu cultural activ, şi până în zorii veacului XX, speculaţia filosofică a apusului a urmat cu preponderenţă o cale ce era mereu obsedată de canoanele gândirii formale, ce trebuia să împlinească mai ales exigenţele coerenţei şi consistenţei discursului, ca şi a continuei căutări a ce este numit esenţă. Ultima sută de ani a consemnat o evidentă situaţie de criză care a fost rezultatul acestei direcţii, cu toate că ea s-a dovedit extrem de productivă în plan practic, spectaculozitatea perfor-manţei tehnologice fiind dovada cea mai la îndemână. Însă, în această goană după eficienţă formală a fost resimţită tot mai acut acea stare de înstrăinare a omului de propriul său fel de a fi, pe care existenţialismul o identifică sub termenii inautenticului. Dar a numi ceea ce este propriu umanului, calitatea specifică de a fi om, s-a dovedit o chestiune dificilă până la imposibilitate. A căzut întregul eşafodaj explicativ ce a funcţionat din perspectiva inspiraţiei carteziene şi în nici un caz găsirea în om a umanului ca esenţă neutră, obiectivă şi peste tot la fel prezentă nu mai putea însemna o soluţie explicativă. În acest orizont ne găsim astăzi şi suntem siliţi să ne aplecăm iarăşi şi iarăşi asupra întrebării privitoare la ce ne este propriu şi să găsim linia despăr-ţitoare între autentic şi inautentic în propria existenţă. 9 Argument Experimentele sociale şi politice ale ultimului veac au mai dovedit şi o înţelegere reducţionistă a modului în care poate fi înţeleasă relaţia individului cu comunitatea din care face parte, a rolului pe care individul îl poate juca în aceasta, a motivelor pentru care omul are nevoie de ceilalţi, dar şi a raportului între identitatea personală şi vieţuirea comu-nitară. Încercările de reformă radicală a socialului, ce a caracterizat deopotrivă comunismul şi nazismul, nu mărturisesc altceva decât influenţa pe care anumite filosofii au avut-o în întemeierea doctrinelor acestora. De la hegelianism la antropologia evoluţionistă, aceste curente doctrinare au creat iluzia putinţei înţelegerii individului într-o anumită paradigmă, o formulă ce se baza pe asumpţia că în mod esenţial omul nu are o identitate la modul absolut, ci într-o instanţă relativă şi trecătoare, şi că el poate fi înţeles mai ales prin rolul pe care îl joacă într-o piesă, marea piesă a istoriei. Pe de altă parte, s-a estompat progresiv diferenţa între om şi celelalte forme de viaţă terestre. Căci nu se mai putea identifica criteriul care să aducă o justificare serioasă a distingerii omului de animal. Astfel încât tratamentul faţă de om nu a mai putut însemna decât o repetată încercare de programare a statusului şi rolului pe care acesta ar trebui să îl joace, aceste jocuri de programare având ca regulă posibilitatea înlocuirii şi eliminării acelor piese care nu se dovedeau pe măsura cerinţelor progra-matorului. Interesant este că inclusiv în situaţia în care oamenii au putut fi convinşi de binele care l-ar putea aduce o astfel de formă de programare socială (exemplul anilor ‘50 în comunism), până la urmă a devenit evidentă imposi-bilitatea de a te simţi împlinit ca om într-o astfel de 10 Dan CHIŢOIU comunitate care presupunea relaţia şi atitudinea faţă de celălalt ca şi cum acesta nu ar fi nimic mai mult decât o piesă dintr-un angrenaj. Eşecul acestor experimente făcute la o scară nemaivăzută până atunci nu au făcut altceva decât să releve, încă o dată, faptul că despre ceea ce îi este propriu omului nu se poate vorbi din perspectiva unei simple doctrine sau a unui expozeu teoretic (oricât s-ar întemeia acesta pe datele ştiinţelor), iar pe de altă parte că dimensiunea comunitară a persoanei are o întemeiere foarte adâncă în modul uman de a fiinţa. Noţiunea de persoană, aşa cum a fost aceasta elaborată în mediul bizantin, reprezintă o posibilitate privilegiată de a recupera o viziune asupra unicităţii modalităţii de fiinţare proprie omului. În plus, această noţiune – aşa cum va fi precizat în volumul de faţă – dă seama de dimensiunea şi caracterul vieţuirii comunitare, căci a fi deschis către celălalt, a fi dincolo de tine, este calea prin care ajungi la tine. De aceea experienţa celuilalt, pentru a fi autentică, presupune recunoaşterea celuilalt ca persoană şi nu ca individ, ca element într-o serie. Deşi aceste teme au constituit subiectul unor lungi dezbateri în existenţialism, mai cu seamă, totuşi orizontul gândirii bizantine aduce alte perspective, oferă prilejul unei înţelegeri mai adânci a raţiunilor sub care se situează modul uman de a fi. Actualitatea temelor şi reperelor gândirii bizantine se explică prin similitudinea nevoilor explicative consemnate în acel orizont cultural şi în cel în care ne găsim. Deşi nu poate fi vorba de o permanenţă a intensităţii şi acuităţii cu care au fost puse în dezbatere marile teme ale filosofiei Răsăritului, totuşi momentele privilegiate ale istoriei 11 Argument spirituale a Bizanţului, precum secolele VI, X, sau XIV, au dezvăluit un remarcabil rafinament şi o deosebită complexitate a ideilor puse în discuţie. Acest fapt se datorează unui ambient cultural care reunea tradiţia speculaţiei filosofice greceşti, moştenirea spiritului iudaic, modelul social roman, rafinamentul civilizaţiilor Orientului Apropiat, toate acestea primind perspectiva unui creştinism ce şi-a găsit o expresie excepţională într-o mistică ce a redefinit sensul oricărei spiritualităţi. Fineţea interpretărilor şi înţelesurilor date unor probleme ce au frământat mereu conştiinţa umană, de la gânditori precum Grigore de Nyssa, Isaac Sirul, Maxim Mărturisitorul şi până la Simeon Noul Teolog şi Grigorie Palama, pot fi comparate doar cu nivelul de exprimare atins în cultura filosofică a veacului XX. Prin urmare, nu doar abia în vremurile postmoderne s-au conturat instrumentele necesare evaluării discursului filosofic formulat în mediul bizantin, dar se deschide şi posibilitatea recuperării unei direcţii spirituale ce se axează tocmai pe chestiunile care ne preocupă actualmente. 12 Dan CHIŢOIU 2. Caracterul culturii bizantine A înţelege specificul filosofării în spaţiul bizantin cere, mai întâi de toate, o analiză, fie şi succintă, a ambientului cultural şi social în care această filosofie a prins contur. Statul bizantin, moştenitor al Imperiului Roman, are o evoluţie asupra căreia istoricii moderni au ridicat o serie de controverse, agravând neînţelegerile care au planat multă vreme, datorate în special unor interpretări marcate profund de ideea imobilismului ce ar fi caracterizat la toate nivelele existenţa milenară a acestuia. Punerea bazelor istoriografiei bizantine în secolul XVII este elocventă pentru atitudinile care au dominat interpretarea faptelor istorice, căci sub imperiul moştenirii lui Voltaire, care vedea în istoria bizantină ceva mai ridicol chiar şi decât istoria romană de la Tacit încoace, tonul general era de condam-nare a ceea ce se înfăţişa ca fiind desăvârşita întruchipare a absolutismului monarhic şi a religiozităţii. Controversele au pornit chiar de la stabilirea datei de la care se poate vorbi în mod real de existenţa unui Imperiu Bizantin, ca entitate separată de ceea ce a fost Imperiul Roman, avansându-se mai multe date, cronologiile diferind în funcţie de criteriile luate în calcul. Paul Lemerle menţionează, spre exemplu, opinii potrivit cărora începutul Bizanţului ar trebui asociat cu anul 395, anul morţii lui Teodosie şi al împărţirii imperiului între Arcadius şi Honorius. Alţi autori înclină să împingă începutul Bizanţului spre vremea lui Iustinian 13 Caracterul culturii bizantine (527-565), ori spre Leon Isaurul (717-740).1 De pildă, atunci când a primat drept criteriu hotărâtor vremea în care s-a lepădat conştiinţa identităţii romane, vremea lui Heraclius (610-641) a părut a fi cea care trebuie asociată acestui început. Lemerle propune însă anul 330, atunci când Constantin cel Mare a inaugurat noua capitală a imperiului. Din punctul nostru de vedere, dacă este să se evalueze articularea şi evoluţia unui model cultural de un asemenea profil, este util să considerăm că începuturile modului de gândire bizantin se manifestă în veacul IV, numit şi veacul de aur al creştinismului, căci în această vreme nu numai că se precizează calea pe care se va cristaliza dogma creştină, consacrându-se un limbaj şi o manieră de discurs, dar apar şi coordonatele pe care se va contura cultura bizantină. Formal, sfârşitul existenţei unui spaţiu cultural activ, sprijinit de existenţa unei structuri statale, ar fi în cazul Bizanţului, anul căderii ultimului bastion al acestuia, cetatea Constantinopolului, la 1453, însă persistenţa cadrelor mentale create în acest mediu trec de această dată. Folosind o celebră expresie a lui Nicolae Iorga, Bizanţul după Bizanţ este o realitate culturală certă, şi îşi manifestă cadrele sale specifice până în ziua de astăzi. Mai mult, românii, moştenitori direcţi ai acestei tradiţii culturale, se găsesc printre cei ce au conservat cel mai bine spiritul ei – iată un motiv pentru românul de astăzi să reflecteze cu atenţie asupra originilor identităţii sale mentale şi a modului său de raportare la lume. Ce am putea însă schiţa ca elemente tipice ale modului cultural bizantin? Să observăm că un semn ce este pretutindeni de găsit este tradiţionalismul. Cu semnificaţie mai ales peiorativă astăzi, apelul la autoritatea tradiţiei a 1 Paul Lemerle, Istoria Bizanţului, Editura Teora, Bucureşti, 1993, p. 7. 14 Dan CHIŢOIU reprezentat mereu pentru bizantin calea privilegiată în afirmarea identităţii sale. Dar ce a însemnat de fapt tradiţia? Este remarcabilă complexitatea semantică sub care stă acest termen pentru bizantin. Desigur că, în primul rând, e vorba de revendicarea oricărui act spiritual de la tradiţia Scripturii creştine. Este cu totul lipsit de sens pentru trăitorul acestui fel de cultură să gândeşti dincolo de ceea ce îngăduie textul biblic, şi mai ales să o faci împotriva acestuia. Este aici un conformism, sau o înţepenire necritică în litera unui text? Ne este greu să evaluăm corect situaţia, noi cei ce revendicăm gândirea liberă, neconstrânsă de nimic, ca element ce defineşte hotărâtor ideea de om inteligent. Ar trebui să avem în vedere mai cu seamă modul în care autoritatea Scripturii a devenit un reper de necontestat. Secolele III şi IV, fiecare în felul său, sunt hotărâtoare în impunerea acestui indispensabil criteriu spiritual pentru întreaga spiritualitate bizantină. Veacul al III-lea după Hristos este veacul marilor persecuţii, atunci când valoarea unei scrieri, Evanghelia, nu a fost probată în vreo controversă intelectuală, ci prin la nesfârşit multiplicatul exemplu al martiriului, fapt ce dovedeşte că ceea ce întotdeauna a primat a fost experierea realităţii la care trimitea acel text. Exemplul martirajului a avut o extraordinară importanţă în modalitatea în care oamenii acelei vremi înţelegeau să se apropie de textul scriptural, de felul în care înţelegeau să se raporteze la acesta, adică diferit faţă de orice alt text. Iar recunoaşterea creştinismului în timpul lui Constantin cel Mare nu poate fi înţeleasă altfel decât ca impunerea valorii unui mod de a trăi realitatea, surprinzător prin apelul la un înţeles al iubirii, necunoscut până atunci. Secolul IV, cel care a consemnat un cu totul alt orizont al felului de înfăţişare a vieţii creştine, a însemnat timpul precizării în cuvinte a felului potrivit de a fi înţelese 15 Caracterul culturii bizantine realităţile şi trăirile proprii acestei noi spiritualităţi. A primat nuanţarea în exprimare, într-o mereu reluată şi necesară clarificare a înţelesurilor experierii creştine. Astfel încât apelul la tradiţia şi autoritatea Scripturii nu s-a putut face decât prin intermediul unei alte tradiţii, tradiţia Părinţilor, adică a acelora care au adus mereu precizările necesare în limpezirea controverselor legate de aspectele de esenţă ale dogmei creştine. De aceea, ideea de tradiţie se găseşte sub paradoxalul aspect de a însemna nu numai un reper iniţial, ci o istorie mereu înnoită a discursurilor şi scrierilor cu intenţie de limpezire a înţelesului surselor textuale originare. Când bizantinul se referea la Tradiţie, nu avea în vedere ceva învechit şi oarecum depăşit, ci mai degrabă un fir conducător prezent în întreaga istorie textuală creştină de până la el, istorie neîncheiată, ba chiar săvârşindu-se sub ochii săi. Mai mult decât aceasta, Tradiţia mai înseamnă mereu reînnoita istorie a vieţii acelora care au trăit la modul exemplar adevărurile Textului fundamental, îmbogăţindu-i înţelesurile, cum este cazul stâlpnicilor sau a nebunilor pentru Hristos. A recunoaşte semnele unei tradiţii devine astfel echivalent cu a înţelege semnele autenticităţii spiritului ce o marchează pe aceasta. Dar mai este şi o altă dimensiune a recursului la tradiţie. Bizantinii, principalii moştenitori ai valorilor civilizaţiei clasice greceşti, au înţeles importanţa contextului cultural creat de această civilizaţie şi mai ales a posibilităţilor unei limbi ce a fost adânc prefăcută atunci când a devenit unealta de exprimare a gândului marilor filosofi, de la Heraclit la Aristotel. Cu rare excepţii, niciodată nu a trecut prin mintea unui bizantin că a fi creştin echivalează cu o ruptură culturală totală, cu instituirea unui model cultural radical înnoit care să nu aibă a face cu ceea ce s-a produs în civilizaţiile păgâne. Ba chiar în epocile de criză spirituală, 16 Dan CHIŢOIU sursele filosofiei greceşti au fost cu predilecţie invocate ca mijloace de susţinere a unei anumite interpretări. Recursul la textul clasic grec poate fi întâlnit într-o manieră asemănătoare atât în secolul IV, cât şi în secolul XIV, de unde şi frecventul reproş adus imobilismului bizantin. Însă ceea ce nu s-a înţeles este faptul că avem de-a face cu două atitudini în privinţa tradiţiei, una din ele fiind valabilă pentru ceea ce a însemnat păstrarea înţelesurilor şi nuanţelor fundamentale ale atitudinii existenţiale creştine. Însă cealaltă, care are de-a face cu tradiţia culturală moştenită de bizantini, este de o cu totul altă factură. A dobândi o formaţie culturală solidă nu a reprezentat niciodată în Bizanţ un scop în sine, şi chiar acest lucru a fost nu de puţine ori un pericol, dacă nu era însoţit de o dimensiune spirituală care să reprezinte criteriul de raportare la orice fenomen cultural. Pe de altă parte, a dobândi instrumentele intelectuale a fost întotdeauna considerat a fi ceva de dorit, întrucât numai o minte antrenată putea să sesizeze corect nuanţele şi putea întrevedea adâncurile logosului scriptural. De aceea atitudinea bizantinului faţă de produsele culturii clasice era în esenţă cu totul alta decât cea a oamenilor Renaşterii în Apus. Omul bizantin vedea în cultura elină mai degrabă o arenă de perfecţionare şi de întărire a capacităţilor sale mentale. Cu cât cineva reuşea să-şi asume mai desăvârşit maniera de a scrie a unui poet clasic, ori de a copia forma de expunere proprie unei mari filosofii eline, cu atât el îşi dovedea abilitatea şi putinţa minţii sale. La fel stăteau lucrurile şi cu subtilitatea interpretării unui text, interpretarea pe nivele a pasajelor din Homer devenind piatra de încercare a puterii de comprehensiune. Conţinutul textelor culturii elenistice nu a prezentat, cu puţine excepţii, un interes în sine, mai cu seamă în cazul poeţilor. Singurele 17 Caracterul culturii bizantine chestiuni luate în serios au fost anumite teme ale filosofiei greceşti, dar acestea au primit valoare numai întrucât au constituit posibile modalităţi de expresie a unor adevăruri creştine. Iată de ce nu era nimic stânjenitor ca, după o mie de ani de civilizaţie bizantină, cineva să îşi propună să imite pentru a nu se ştie câta oară o manieră de discurs a Antichităţii păgâne. Era chiar un prilej de laudă. Atitudinea nuanţată în ceea ce priveşte tradiţia, ori mai bine spus tradiţiile, este sugestiv exemplificată de acei autori care pun preţ pe folosul dobândit din cunoaşterea valorilor antichităţii eline însă reacţionează vehement atunci când o afirmaţie sau o idee venind din cultura păgână este pusă mai presus de autoritatea tradiţiei Părinţilor. O distincţie des uzitată în scrierile bizantine este aceea a diferenţei între înţelepciunea din afară şi cea dinăuntru, fapt ce dovedeşte acordarea unui statut special modului în care se întemeiază un anumit tip de înţelepciune. Ceea ce este considerat a fi de un real pericol este amestecarea rolurilor pe care cele două înţelepciuni trebuie să le joace în formarea individului. Dacă, fie şi în cea mai mică măsură, înţelepciunea din afară primeşte rolul de a dirija experierea interioară, viaţa spirituală, atunci totul este pierdut. Pe această cale putem găsi o explicaţie satisfăcătoare unei situaţii destul de stranii întâlnită în cultura de tip bizantin: într-un stat cu un caracter exclusiv creştin, în care împăratul îşi exercită puterea din perspectiva rolului de mediator între cer şi pământ, unde biserica este o instituţie omniprezentă şi cuvântul ei este hotărâtor, coexistă o puternică instrucţie după modelul paideiei păgâne, făcută în şcoli de toate nivelele. Şcoala, după moda antică, îşi păstrează caracterul privat şi paralelismul cu puterea oficială ori ecleziastică. Potrivit unei afirmaţii a lui Alain Ducellier, în mod paradoxal ceea ce a marcat cel mai puţin şcoala 18 Dan CHIŢOIU bizantină a fost creştinismul1. Spre exemplu, în învăţă-mântul secundar, şcolile purtând păgânul nume de mouseion, se predau îndeosebi noţiuni literare cu un conţinut similar celui din epoca elenistică. Astfel, între zece şi cincisprezece ani se studia gramatica înţeleasă într-un sens larg, întrucât în afara morfologiei, sintaxei şi a filologiei, erau incluse noţiuni de literatură, istorie, morală sau chiar ştiinţe exacte. După vârsta de cincisprezece ani se studia retorica, considerată ca disciplină privilegiată, întrucât cei ce o stăpâneau nu doar că puteau ocupa funcţii public, ci, mai ales, astfel putea fi atins idealul antic al „vieţii raţionale” (logikos bios).2 Nu a fost pusă în discuţie prezenţa catehezei în şcoli, aceasta fiind făcută numai în afara şcolii, mai ales în biserici. Cât despre ceea ce am putea numi învăţământ supe-rior, ştim de existenţa acestuia în marile metropole ale imperiului, încă de la începutul istoriei acestuia. Încă din vremea elenismului, Alexandria a constituit un centru al rafinamentului cultural şi va juca un rol primordial în viaţa intelectuală a imperiului (cel puţin până în zorii secolului al VII-lea), însă pot fi menţionate şi alte centre de mare însemnătate culturală: Antiohia, Gaza, Berytos. În Constantinopol, odată cu secolul al V-lea începe să funcţio-neze o Universitate, fiind înfiinţată de împăratul Theodosios II, prin edictul din 27 februarie 425. Un fapt deloc de neglijat este numărul şi dimensiunea bibliotecilor din marile oraşe. Conform unor surse ale vremii, biblioteca imperială din Constantinopol conţinea aproape 120.000 de volume la jumătatea veacului al V-lea, fără să mai vorbim de Biblioteca din Alexandria. Nivelul şi calitatea instrucţiei bizantine erau, practic, fără egal. 1 Alain Ducellier, Bizantinii, Editura Teora, Bucureşti, 1997, p.180. 2 Ibidem, p.177. 19 Caracterul culturii bizantine Un eveniment ce necesită a fi clarificat este motivul care a determinat închiderea de către Iustinian, în anul 529, a porţilor Academiei din Atena. Gestul lui Iustinian a fost mult speculat şi discutat, interpretările luând cele mai diverse turnuri. Era vorba de o şcoală care îşi revendica o tradiţie neîntreruptă din vremea fondatorului ei, Platon, deci veche de un mileniu. Academia din Atena reprezenta astfel un simbol al tradiţiei filosofice greceşti şi, în consecinţă, închiderea şcolii a fost văzută de interpreţii moderni ca o reacţie a ideologiei imperiale creştine împotriva ultimelor vestigii ale tradiţiilor filosofice păgâne. În fapt, lucrurile au stat cu totul altfel. E adevărat că spre deosebire de Şcoala din Alexandria, care era şi ea centrată pe idei de inspiraţie neoplatonică, însă într-o formă conciliantă cu tradiţia creştină, Academia din Atena a fost pe poziţii mai degrabă intransigente în privinţa valorii doctrinei neoplatoniciene, neacceptând compromisul. A fost cazul dezvoltărilor doctrinare ce au aparţinut, de pildă, lui Proclos sau Damaskios. Să reţinem totuşi că acest radicalism nu a luat o formă agresivă, motiv pentru care a şi fost tolerat, atacurile virulente ale reprezentanţilor Academiei având ca ţintă pe neoplatonicienii moderaţi din Alexandria şi nu ideologia oficială. Însă un alt aspect contează aici, şi anume că, până spre finele veacului al V-lea, elita ateniană îşi mai găsea reflectate în paideia şcolii lui Platon opţiunile sale şi, în consecinţă, susţinea financiar existenţa acestui centru al spiritualităţii clasice eline. Secolul VI consemnează însă o schimbare de înfăţişare a profilului spiritual al elitelor imperiului, fapt vizibil şi în cazul atenienilor. Pe lângă o scădere numerică a acestor elite, devine tot mai evidentă opţiunea claselor superioare pentru spiritualitatea creştină, pentru mistica şi ascetica ei. Decretul imperial al lui Iustinian a însemnat mai degrabă o 20 Dan CHIŢOIU consemnare a unei stări de fapt, întrucât modelul spiritual neoplatonic îşi pierduse influenţa. Desigur, ideile neoplatonice vor fi întâlnite şi de aici înainte, fiind mereu invocate în încercarea de obţinere a unor nuanţe mai adânci în exprimarea experienţelor spirituale ori în desemnarea termenilor misticii, însă ceea ce îşi pierde importanţa este ansamblul doctrinar neoplatonic, viziunea explicativă propusă de acesta. Rămâne, totuşi, ca moştenire a şcolii ateniene, un anume program al formării individului, un curriculum ce va reprezenta pentru multă vreme cheia învăţământului supe-rior bizantin. Aşa cum era concepută, structura Academiei viza altceva decât dobândirea unei cât mai temeinice cunoaşteri a filosofiei. O chestiune la care învăţământul umanist de astăzi ar trebui să ia aminte este că ceea ce precumpănea în formarea de tip bizantin era reorientarea minţii şi mai cu seamă direcţionarea acesteia către sesizarea a ceea ce este propriu tainei, a ceea ce e mai presus de discurs. Acumularea de cunoştinţe în sine a fost întotdeauna privită cu suspiciune, formarea fiind înţeleasă asemenea unei călăuze în catalizarea unei experieri ce nu putea fi autentică dacă nu îndeplinea două condiţii: aceea de a respecta o raţionalitate proprie unei anume spiritualităţi (ceea ce presupunea un antrenament al minţii mai ales pe calea raţionamentului) şi, respectiv, aceea de a avea un caracter personal, de a fi pe deplin asumată interior. Prin urmare, era vorba de o iniţiere ce pretindea mai întâi o bună stăpânire a regulilor logicii formale. Astfel, după ce se trecea de ciclul paideiei comune pentru orice şcoală orăşe-nească, Academia avea un nivel ce purta numele de mistere pregătitoare, ce conţineau mai cu seamă studiul sistematic al lui Aristotel. Ultimul nivel era constituit din două trepte, 21 Caracterul culturii bizantine primul ciclu stând sub idealul formării a ceea ce grecul numea omul politic, a individului ce atingea înţelesul şi practica virtuţilor civice. Acest ţel era atins prin studiul dialogurilor lui Platon, considerate mai simple. Însă ţinta acestui tip de învăţământ era împlinită abia de ultima treaptă, cea reprezentată de studiul celor mai dificile dialoguri platoniciene, precum Timaios sau Parmenide, urmată de iniţierea în practici ascetice riguroase şi în cadrele misticii orfice şi ale oracolelor caldeene. Lecţia aceasta a studiului care nu se opreşte la dimensiunea teoretică a spiritualităţii a fost bine înţeleasă de bizantini, şi sancţionarea neoplato-nismului nu a vizat niciodată forma şi principiile structurii sale iniţiatice. Dificultatea unei analize pertinente a profilului cul-turii bizantine stă şi în întinderea perioadei care trebuie luată în considerare. A pune în discuţie peste un mileniu de activitate culturală este un lucru aproape imposibil, şi evidentul pericol este de a se găsi o facilă rezolvare prin aplicarea unor etichete care, prin generalitatea lor, nu spun de fapt nimic. Ceea ce ne putem permite, date fiind intenţiile studiului de faţă, este să menţionăm doar câteva din tendinţele mai semnificative care au marcat momente privilegiate ale istoriei culturale bizantine. Oricum nu putem să nu observăm că în multe cazuri, lucrările moderne ce au ca obiect modelul cultural bizantin reuşesc cu difi-cultate să delimiteze ceea ce s-ar dori a fi faptul cultural în sine, în mod izolat, şi cauza ţine de instrumentele interpre-tative constituite în jurul distincţiei moderne între cultura seculară de factură umanistă şi tradiţiile teologice. Însă, într-o societate care îşi întemeia raţiunile de fiinţare pe încercarea de a reprezenta o cât mai fidelă oglindă a ordinii cereşti, niciodată cultura „profană”, mai precis tradiţia clasicismului grec, nu a putut însemna ceva în sine. 22 Dan CHIŢOIU Încercarea de a decela cu tot dinadinsul preocupări care să poarte semnele umanismului aşa cum a fost el prezent în Apus nu duc decât la deformarea înţelegerii modalităţii bizantine de a face cultură. Cu siguranţă, cultura, ca preocupare ce ţine de „învăţătura din afară”, a jucat aproape întotdeauna un rol important în expresia spiritualităţii bizantine însă, aşa cum preciza Steven Runciman, rolul ce îi era atribuit era acela de a te învăţa cum să gândeşti, nu ce să gândeşti.1 De altfel, trebuie să remarcăm că distincţia pe care Runciman o consideră revelatoare pentru interpretarea căilor pe care cultura bizantină şi-a croit făgaşul, între „înţelepciunea din afară” şi „înţelepciunea din lăuntru”, este extrem de complexă şi are multiple nuanţe. Distincţia o întâlnim nu doar în textele autorilor bizantini aparţinând unor epoci diferite, dar şi în modul în care a fost structurat învăţă-mântul la toate treptele. Ceea ce implică o astfel de distincţie între două feluri de înţelepciune nu este schiţarea unei rupturi şi incompatibilităţi între ele, ci avertismentul că roadele înţelepciunii câştigate prin „învăţătura din afară” nu sunt nicidecum suficiente. Au fost descrise în istoriografia bizantină două peri-oade în care s-ar putea vorbi de ceea ce se înţelege prin Renaştere culturală, mai precis ceea ce s-a întâmplat în secolele IX-X şi, mai apoi, în secolele XIII-XIV. Dar o comparaţie cu ceea ce s-a petrecut în Apus cu siguranţă că pune într-o lumină nefavorabilă aceste mişcări culturale, din motive amintite mai sus. Nu vom găsi în Răsărit o inde-pendenţă a preocupărilor de tip umanist, nici o centrare a studiului pe aspectele umanului în ceea ce este natura sa. 1 Steven Runciman, The Last Bizantine Renaissance, Cambridge University Press, 1970, p.85. 23 Caracterul culturii bizantine Un Leonardo da Vinci nu ar fi putut să existe în Bizanţ. Idealul omului universal, al omului complet în preocupările şi abilităţile sale nu a tentat cultura bizantină, chiar dacă şi aici s-a vorbit de o completitudine, care însă a fost înţeleasă ca desăvârşire. Completitudinea căutată de bizantin era tocmai armonioasa împletire a înţelepciunii dobândite prin instrucţia oferită de paideia clasică greacă cu înţelepciunea dinlăuntru. Despre acesta din urmă este mai greu să vorbim la modul formal pentru că nu poate fi încadrată în cate-goriile logicului, lucru sesizat şi de Runciman. Ceea ce trebuie precizat este că acest tip de învăţătură trebuie privită în contextul unei tradiţii spirituale fundamental axată pe trăire, pe experienţa mistică şi exerciţiul ascetic, care nu face uz de teologie în felul în care ne-a învăţat Apusul medieval, mai ales odată cu scolastica. Dimensiunea apofatică a teologiei răsăritene face ca exprimarea la modul pozitiv să nu fie considerată ca atingând adevărurile cele mai înalte, şi de aici paradoxalitatea dobândirii adevăratului spirit pe care învăţătura ortodoxiei creştine o indică. Martin Heidegger, aşa cum relata într-o convorbire cu discipolul său Hans Georg Gadamer, vedea autenticitate în tradiţia spirituală a Răsăritului tocmai pentru că aici de fapt nu este vorba de o teologie în sensul propriu al cuvân-tului, ci în mod fundamental de o îndrumare duhovnicească practică. Cine dorea să dobândească înţelepciunea dinlăuntru nu putea să o deţină prin deprinderea unor formule, ori a unor practici ascetice standard. Singura posibilitate era căutarea unui îndrumător potrivit, cineva care să îi poată deschide calea către modul personal, unic şi irepetabil de a experia realităţile spirituale. O metodă în sensul strict al cuvântului este ineficientă în dobândirea adevăratei expe-rienţe interioare. Chiar şi autorii care au vrut într-o măsură mai mare sau mai mică să inverseze raportul dintre tradiţia 24 Dan CHIŢOIU filosofiei greceşti (în mod special Platon) şi tradiţia creştină, cum ar fi Ioan Italos, în secolul XI, sau Georgios Gemistos Pleton, în secolul XV, nu au diminuat importanţa formării spirituale interioare, ci au propus alte înţelesuri ale acesteia. Rolul artelor şi statutul artiştilor în Bizanţ au fost cu totul altele decât în spaţiul latin, mai cu seamă în raport cu Renaşterea italiană. Pentru apuseanul renascentist, a dobândi abilităţi în exersarea diferitelor arte era înţeleasă ca o necesară completare a preocupărilor legate de disciplinele umaniste. Acest fapt trebuie pus în legătură cu noua perspectivă în care era văzută şi înţeleasă realitatea ce se prezenta omului Renaşterii apusene. Ca să înţelegem prefacerea mentalului apusean la finele Evului Mediu este de folos să ne plimbăm prin sălile unui muzeu care expune arta acestui spaţiu cultural între secolele XII şi XVI. Astfel, începând cu secolul XIII vedem o necontenită prefacere a modalităţilor artistice de expresie, şi în spatele acestor procedee mereu inovate se regăseşte istoria modificării atitudinii faţă de natură, mai cu seamă faţă de natura omenească. această preocupare a devenit în scurt timp dominantă şi marchează turnura către filosofiile naturii ce au dominat timpurile moderne. Ceea ce contează este faptul că expresia artistică a fost calea privilegiată a acestui traseu cultural, deoarece tabloul sau sculptura redau la modul simbolic cel mai potrivit noua vedere adresată lumii. Artistul devine un personaj foarte important, persoana cheie a timpurilor Renaşterii, căci el era cel ce a operat subtila şi continua schimbare de percepţie a lucrurilor. Bizantinii au dezvoltat un alt înţeles al Renaşterii, şi pentru a descoperi diferenţele, rolul jucat în Răsărit de artist este la fel de expresiv. Opera de artă (de altfel sintagma este nepotrivită pentru a descrie felul în care era privită arta) în Bizanţ nu era socotită a fi rezultatul talentului unui individ 25 Caracterul culturii bizantine de excepţie, ci împlinirea unui efort colectiv, al unei echipe. Artistul nu avea conştiinţa că el este autorul exclusiv a ceea ce făcuse, pentru că perspectiva din care era înţeleasă o pictură, un basorelief, ori o biserică era cel al ansamblului, ansamblu în care dominante erau scopurile sub care stătea lucrarea respectivă1. În cazul unei bisericii, spre exemplu, participau arhitecţii, numiţi „geometri”, cei care calculau în principal rezistenţa şi dimensiunile clădirii (căci tentaţia originalităţii cu orice preţ nu chinuia mintea artiştilor bizan-tini), apoi maeştrii pictori care schiţau desenele mozai-curilor şi frescelor şi executanţii, cei care inserau cuburile de mozaic şi făceau pictura, ca şi specialiştii care ciopleau lespezile de marmură şi basoreliefurile. Accentul cădea pe scopurile clădirii, pe destinaţia pe care un artefact trebuia să o îndeplinească, iar forţa unificatoare din spatele lucrării era patronul, cel care comanda şi plătea lucrarea. Faptul că artistul ca individ nu juca un rol privilegiat în împlinirea unei lucrări, precum o pictură sau o biserică, ţinea de interpretarea care stătea în spatele ideii de artă în spaţiul cultural răsăritean, interpretare ce îşi găsea temeiul într-un text al Metafizicii lui Aristotel. Se considera că în împlinirea unei lucrări acţionează mai multe cauze. Acestea, în număr de cinci, însumează cauza formală, cea mai impor-tantă, ce vizează prototipul reprezentat (Hristos, un sfânt, în cazul clădirii unei biserici, universul lui Dumnezeu), cauza poietică, patronul care comanda lucrarea şi care era considerat a fi executantul final, cauza organică reprezentată de artist sau meşter, cauza materială ce însemna materialul folosit, şi cauza finală, prin care se indica funcţionalitatea ce 1 Steven Runciman, op.cit., p. 50. 26 Dan CHIŢOIU se intenţiona a fi împlinită prin acea lucrare, ori pur şi simplu terminarea lucrării.1 Din această perspectivă, artistul juca un rol mai degrabă modest, iar ceea ce conta era simbolismul care stătea în spatele lucrării sale şi mai cu seamă scopul care trebuia împlinit prin ceea ce făcea el. Străduinţa era în principal de a găsi o cât mai bună manieră de a face accesibil prototipul înfăţişat prin mijloacele reprezentării materiale. Artistul era un executant, un lucrător, o verigă într-un lanţ ce cuprindea piese cu mult mai importante. Bizantinul nu îşi făcea nici un merit în a fi specialist. Ştiinţele nu aveau un loc aparte ci erau suprapuse filosofiei, fapt ce creează confuzii şi dificultăţi în interpretările făcute din perspectiva modernă a unui specialist. Avem tendinţa de a privi această situaţie ca un moment în istoria culturii europene ce ţine mai degrabă de începuturi, de tatonări, de naivitatea unei societăţi neîndeajuns de evoluată. Dar trebuie să remarcăm că ceea ce conta pentru bizantin era împlinirea scopurilor fundamentale ale vieţii sale, lucru valabil pentru cvasitotalitatea vieţuitorilor milenarului Bizanţ, şi aceste scopuri ţineau de o dimensiune fundamental spiritual-mistică. Dintr-o asemenea perspectivă, atât ştiin-ţele cât şi filosofia jucau un rol similar, pregătind individul în cele ale lui cum-să-fac, cum-să-gândesc. Aceste discipline nu puteau oferi însă şi conţinuturile gândirii – acestea ţinând de alt gen de realităţi. În aceste cadre trebuie să înţelegem acele perioade de înflorire a culturii bizantine petrecute în veacurile IX-X şi XIII-XIV. Aceste mişcări culturale au fost determinate de apariţia unor dispute care au necesitat susţinerea argumen- 1 G. Mathew, Bizantine Aestetics, London, 1963, pp. 119-121. 27 Caracterul culturii bizantine taţiei fiecărei din părţi cu demonstraţii cât mai solide şi cu o logică cât se poate de impecabilă. Secolul IX a marcat o vreme de reconstituire a biblio-tecilor, de grija pentru recuperarea şi recopierea textelor aparţinând culturii antice. Ducellier, deşi afirmă că la începutul secolului al VII-lea cultura atinsese cel mai scăzut nivel în istoria Bizanţului, susţine totuşi că nu suntem îndreptăţiţi să credem că în Bizanţ a dispărut cu totul cultura clasică şi paideia, cei mai buni martori fiind iluştrii teologi ai epocii, fiind suficient să-l pomenim doar pe Maxim Mărturisitorul.1 Chiar dacă literatura secolelor VII-IX a avut ca sursă unică de inspiraţie doctrina religioasă, apariţia puternicelor frământări determinate de apariţia iconoclasmului a făcut necesară căutarea surselor textuale care să poată reprezenta argumente de netăgăduit în susţi-nerea unei poziţii sau alteia. În orice caz lipsa menţiunilor explicite a preocupării pentru cultura clasică nu trebuie înţeleasă ca o părăsire voluntară a interesului societăţii bizantine pentru cultură şi formare, ci ca rezultat al unei perioade extrem de zbuciumate care lăsa prea puţin răgaz pentru reflecţie. Însă nu doar controversele legate de cinstirea icoa-nelor, ci şi apariţia agresivă a islamului cu noua sa doctrină şi ideologie au determinat o necesară reacţie a bizantinilor în apărarea valorilor propriei spiritualităţi. Ioan Damaschin, ca şi discipolul său Theodor abu Qurra, dovedesc din plin folosirea logicii aristotelice în disputele cu musulmanii. De altfel. o părere larg împărtăşită de bizantinii timpului era că islamul nu ar fi prins dacă cei ce l-au îmbrăţişat ar fi cunoscut cultura clasică greacă. 1 Alain Ducellier, op.cit., p.190. 28 Dan CHIŢOIU La începutul secolului al IX-lea, împăratul Leon V, cel care este autorul încercării de revenire la iconoclasm, va însărcina pe Ioan Gramatikos să adune laolaltă textele antice care ar putea justifica respingerea cultului icoanelor. În aceste condiţii, nu numai că a devenit constantă preocu-parea pentru constituirea unor biblioteci formate din literatura clasică, dar s-au constituit cercuri în care se formulau argumentele susţinute în faţa taberei adverse. Se conturează un veritabil mediu intelectual şi ştim că, în tabăra iconoclastă, neoplatonismul juca un rol cheie, mai cu seamă datorită dimensiunii sale mistice. John Meyendorff îl consideră pe Fotius ca fiind părinte a ceea ce se numeşte umanismul bizantin1. Patriarh al Constantinopolului, născut la 820, Fotius fost o personalitate de o erudiţie vastă, atitudinea sa faţă de cultura clasică fiind relevantă. Cu o evidentă preferinţă pentru Aristotel, în defavoarea lui Platon, Fotius recunoaşte valoarea tradiţiilor antice greceşti, rezervându-i însă rolul de pregătire a minţii pentru înţelegerea tainelor revelaţiei creştine. O imagine fidelă a mentalului ce se contura în cercurile intelectuale ale vremii este lucrarea Biblioteca a lui Fotius. O remarcabilă istorie literară, ea reprezintă note ale cărţilor citite de patriarh, cele 279 de articole inserate variind ca subiect de la autori păgâni, precum Demostene sau Plutarh, la autori creştini de genul lui Eusebiu sau Hrisosotom. Un semn ce dă măsura atitudinii intelectuale ce se impunea este simţul ascuţit critic pe care îl întâlnim în analizele lui Fotius, aşa cum apreciază 1 John Meyendorff, Teologia bizantină, Editura Institutului Biblic şi de Misiune al B.O.R., 1996, p.80. 29 Caracterul culturii bizantine şi Hussey1. Astfel, el reuşeşte să identifice cu precizie falsurile strecurate sub numele unor autori celebri, precum Ioan Hrisostom. Paul Lemerle îl aminteşte însă şi pe Leon Matemati-cianul, a cărui perioadă de activitate coincide cu vremea în care s-a format Fotius. Lemerle îl numeşte „un adevărat om al Renaşterii”2 şi ştim despre el că a format o echipă de profesori de geometrie, astronomie, gramatică, al cărei scop era normarea gramaticii. Scrierile lui Homer erau, în special, cele asupra cărora trebuiau aplicate aceste reguli, dar şi recitirea textelor lui Platon şi ale neoplatonicienilor ca şi reevaluarea disciplinelor ştiinţifice constituiau exerciţii de bază. Ducellier îl consideră pe Leon Matematicianul ca fiind adevăratul iniţiator al Renaşterii bizantine, poate şi pentru asemănarea lui cu unii reprezentanţi ai Renaşterii apusene de mai târziu, în ceea ce priveşte entuziasmul care sfârşeşte prin a se pierde în cunoştinţe îndoielnice3. Mai pot fi amintite însă şi alte nume care au marcat această perioadă. Mihail Psellos, care deja poate fi considerat un produs al acestei timpurii mişcări renascentiste bizantine, recunoaşte filosofiei clasice greceşti putinţa de duce la cunoaşterea naturii „aşa cum a zidit-o Creatorul”, şi implicit valoarea ei pentru teologia naturală4. Ioan Italos, discipol al lui Psellos, este autorul care a dus cel mai departe valorizarea culturii clasice, însă a făcut-o supralicitându-i importanţa în raport cu valorile teologiei creştine, fapt ce a dus de altfel la 1 J.M.Hussey, The Orthodox Church in the Byzantine Empire, Clarendon Press, Oxford, 1986, p.88 2 Paul Lemerle, Le Premier Humanisme Bizantin, Presses Universitaires de France, 1971, p.148. 3 Alain Ducellier, op.cit., p.194. 4 John Meyendorff, op.cit., p.84. 30 Dan CHIŢOIU sancţionarea doctrinei şi condamnarea solemnă a textelor sale. Însă în aceste reproşuri administrate, la finele secolului XI, lui Ioan Italos, nu trebuie văzută o vânătoare de vrăjitoare, pentru că ceea ce s-a sancţionat a fost mai degrabă încălcarea spiritului în care, potrivit unei opinii comune, se putea filosofa corect. Revelator în aceste sens este faptul că textele care îl condamnau pe prea îndrăzneţul gânditor bizantin conţin precizarea că trebuie făcută o deosebire între cei ce primesc „părerile nebuneşti” ale filosofilor şi cei ce urmează „studii elineşti” numai pentru învăţătura lor (anatema a VII-a a Sinodikonului). Secolul XIII a reprezentat o altă perioadă de avânt cultural, culminând în veacul următor cu un rafinament de neegalat al celor din urmă oameni de cultură ai milenarului Bizanţ. Orientarea entuziastă spre valorile clasicismului a fost în acest caz reflexul situaţiei de profundă criză manifestă la toate nivelele provocate de efectele Cruciadei a IV-a. Pierderea capitalei imperiului şi stabilirea curţii imperiale la Niceea a făcut ca intelectualitatea bizantină în refugiu să intre într-o stare de fervoare a recuperării şi afirmării propriilor valori, în condiţiile unui refuz explicit al acceptării oricăror interferenţe cu temele culturale ale Apusului. Dominantă devine acum revendicarea identităţii greceşti a Imperiului, şi bizantinii se vor considera tot mai mult pe sine eleni. Putem observa aici mai cu seamă faptul că afirmarea acestui gen de identitate reprezenta mai mult un gen de reacţie, decât un rezultat firesc al evoluţii proprii culturii bizantine. O chestiune care s-a ridicat nu numai o dată, spre exemplu în cazul controversei hesychaste, este legată de posibilul scenariu istoric în care ar fi lipsit aceste perioade de criză, având atât cauze spirituale – ereziile, cât şi politice sau economice. Ar mai fi existat scrierile Părinţilor Bisericii, 31 Caracterul culturii bizantine ar mai fi apărut aceste mişcări de reluare a temelor şi motivelor culturii clasice? Este cu siguranţă dificil de a formula un răspuns, deşi au fost încercate mai multe posibile rezolvări. Runciman, spre exemplu, consideră că genul spiritualităţii bizantine este marcat de lipsa unor formule „tari” în chestiunile fundamentale, şi aceasta datorită unei accentuate conştiinţe apofatice. Primatul experienţei, al trăirii, a fost întotdeauna absolut, şi teore-tizarea a survenit doar în condiţiile periclitării dreptei căi potrivit căreia trebuia să se trăiască. Constructul teoretic nu a fost făcut niciodată de dragul lui, însă a fost practicat ori de câte ori a fost justificat acest exerciţiu de limpezire. În spatele întrebării stă de fapt o alta, mult mai adâncă prin implicaţiile sale, anume dacă adâncimea spiritualităţii unui om poate fi măsurată doar de gradul exersării formale şi în scris a intelectului său (în mod similar se poate pune problema şi în legătură cu ansamblul unei tradiţii spirituale). Putem întrezări răspunsul pe care l-ar fi dat un bizantin. Protagoniştii mişcării culturale a epocii niceene a Imperiului, condus de împăraţii din dinastia Lascaridă, au reluat până la confuzie temele renaşterii din secolul IX. Este cazul lui Nichephoros Blemmydes, ce se încadrează în ceea ce se poate numi spirit enciclopedic, şi care nu se opreşte la teologie sau logică, ci este la fel de mult preocupat de ştiinţele fizice sau astronomie. Mai mult, Blemmydes reia şi maniera lui Fotius de a rezolva problema raportului între disciplinele profane şi dogmă.1 Acţiunea principală în răstimpul de până la recucerirea Constantinopolului din mâinile latinilor a fost însă refacerea bibliotecilor, risipite după dezastrul de la 1204. Principalii susţinători ai acestei refaceri culturale au fost împăraţii 1 Alain Ducellier, op.cit., p.207. 32 Dan CHIŢOIU exilului niceean, în mod special Teodor al II-lea, care se remarcă printr-o viguroasă susţinere a şcolii de toate gradele, dar în special celei superioare, chiar în condiţiile în care şcoala rămâne laică şi privată. În această vreme începe să fie studiată în şcoală în mod regulat teologia, fapt ce trebuie văzut nu ca pe o renunţare la programul paideei clasice, ci ca o nevoie de conştientizare a valorilor propriei spiritualităţi. În 1261, când bizantinii au recucerit Constantinopolul, cultura era deja repusă pe temelii solide, perioada care a urmat marcând o continuă afirmare a celei mai elevate expresii culturale a Răsăritului creştin, cea care îşi va găsi desăvârşirea în veacul XIV. Împăratul Mihail VIII refondează Universitatea din Constantinopol, al cărei prim conducător a fost Gheorghios Acropolites. Pentru a ne face o părerea în legătură cu ceea ce se întâmpla în această instituţie constantinopolitană, să amintim că Acropolites preda filosofia şi matematica, iar principalele sale cursuri aveau ca subiect pe Euclid, Nicomah, Aristotel. A funcţionat în paralel şi o Academie Patriarhală, existau de asemenea şi şcoli particulare de o înaltă clasă, care au început să fie tot mai mult căutate către finele veacului XIV. Cea mai bună educaţie superioară a secolului XIV era oferită de şcoala particulară ce îşi avea sediul la mănăstirea Chora, sub conducerea lui Nicephorus Gregoras, fiind organizată pe o structură asemănătoare Universităţii din capitală. Să amintim şi pe Gregorios Choniades care fondează o Academie la Trebizond ce avea ca scop studiul astronomiei. Între discipolii lui Acropolites se remarcă Gheorghios de Cipru, care va deveni mai târziu patriarh sub numele de Grigorie al II-lea, şi care compune lucrări despre geometrie, geografie precum şi o interesantă autobiografie. Un alt 33 Caracterul culturii bizantine discipol, Gheorghios Pachimeres, probabil cel mai strălucit reprezentant al generaţiei sale, scrie multe lucrări de filosofie, niciodată tipărite, abordează şi teme teologice încercând să propună o soluţie de compromis în chestiunea filioque, însă interesul său principal era legat de matematică şi teoria muzicii. Maximus Planudes este un alt nume al umanismului secolului al XIII-lea. Cu o formaţie preponderent autodidactă, a fost un fin matematician, recomandând folosirea numerelor arabe; scrie de asemenea o geografie istorică, însă a fost preţuit de contemporani mai ales pentru lucrările sale filologice şi gramaticale. Semni-ficativ este faptul că învaţă latina, făcând traduceri din Cicero, Ovidiu, Boethius. De altfel, sfârşitul secolului XIII aduce o reorientare, cel puţin pentru o parte din intelec-tualitatea bizantină, a atitudinii faţă de latini, chiar dacă rezerve serioase în privinţa orientării teologice a Occidentului continuă să existe. Să nu uităm că toţi aceşti reprezentanţi ai noului umanism erau implicaţi din interior în chestiunile care priveau Biserica, şi o făceau mai ales din dorinţa de a accentua trăsăturile care distingeau spiritul răsăritean. În acelaşi timp, au fost tentaţi de a scrie pe tema unei posibile rezolvări a diferenţei doctrinare majore care se ivise vis-à-vis de Biserica creştină apuseană, problema filioque. Nu trebuie să vedem însă pe învăţaţii umanişti ai Renaşterii Bizantine ca solidari în a susţine punctele de vedere ale unei orientări doctrinare de şcoală. Aşa cum lasă să se vadă scrierile lor, aceşti gânditori prezentau o puternică tendinţă pe care în termenii moderni am putea-o numi individualistă, dar care ţinea în fond de tipul de spiritualitate bizantină ce punea accent pe necesitatea experienţei personale. Mai mult chiar, sesizăm o tendinţă de controversă combinată cu o atitudine critică fără precedent în spaţiul bizantin faţă de gândirea 34 Dan CHIŢOIU tradiţională1. Este cazul a doi reprezentanţi ai unei noi generaţii de învăţaţi, Nichephoros Chumnus şi Theodores Metochites, doi aristocraţi cu biografii foarte asemănătoare. Dacă Chumnus era adeptul unei orientări aristotelizante temperate de recunoaşterea valorii apofatismului, ocupându-se mai ales de problema retoricii şi a stilului, Metochites, de o erudiţie imensă, îl prefera pe Platon. Disputa între cei doi, dusă cu eleganţă, căci nu şi-au menţionat niciodată numele, a pornit pe terenul stilisticii, evoluând apoi în spaţiul filosofiei, argumentele concentrându-se în discutarea valorii şi meritelor filosofiei lui Aristotel comparativ cu cea a lui Platon. Au existat însă şi personalităţi de o altă factură, precum cea a lui Iosif Filosoful, care punea preţ pe valoarea formaţiei clasice, însă afirma că era fericit ori de câte ori putea să se dedice contemplaţiei. Din această atitudine spirituală se iveşte proiectul unei enciclopedii care urmărea, în intenţia lui Iosif, să coreleze diversele domenii ale culturii clasice evidenţiind interdependenţa lor, şi mai mult că buna lor stăpânire reprezintă o cale în înţelegerea sensurilor mai înalte ale teologiei. Această orientare culturală va fi rodnică, cel mai cunoscut adept al ei fiind Nicolae Cabasila, marele mistic al veacului XIV. În prima jumătate a veacului XIV apare o semni-ficativă schimbare a fondului pe care se purtau disputele, înlocuindu-se binomul platonism-aristotelism cu mai radicala opţiune între raţionalismul creştin, care se ivise din proiectul de reconciliere între Platon şi Aristotel, şi noua mistică hesychastă, care nu era altceva decât expresia vechii spiritualităţi ascetice a deşertului. Caracterul acestei noi dispute este însă foarte complex şi semnificaţiile sale trec de graniţele spiritualităţii bizantine. În primul rând, nu este 1 Steven Runciman, op.cit., p.62. 35 Caracterul culturii bizantine vorba de două tabere care să îşi întemeieze argumentaţia pe texte cu totul diferite, nici nu este cazul necunoaşterii surselor invocate de cealaltă parte. În al doilea rând, este timpul în care latinii nu numai că sunt cunoscuţi, dar textele lor devin chiar invocate şi folosite, sau măcar apar semne ale utilizării mijloacelor argumentative ale scolasticii de factură tomistă. Acest lucru era firesc în contextul repetatelor încercări de unire a bisericilor. Demetrius Cydones va traduce Summa contra gentiles a lui Toma D`Aquino care, deşi nu are o circulaţie foarte largă, era bine cunoscută în cercurile intelectuale din Constantinopol. Mulţi dintre umaniştii bizantini ai veacului XIV cunoşteau latina şi aveau acces direct la sursele apusene. Din această perspectivă, deşi controversa hesychastă a însemnat o dispută ce a antrenat ciocnirea umanismului bizantin de factură raţionalistă cu realismul mistic al tradiţiei spirituale răsăritene, consecinţele acestei dispute implică dimensiunea mai largă a relaţiei între cultura şi spiritualitatea răsăriteană şi cea apuseană. Participanţii la dispută erau oameni de o solidă formaţie clasică, iar stadiul la care ajunseseră, pe de o parte, renaşterea culturală bizantină şi, pe de altă parte, combinaţia între apoteoza scolasticii şi zorii Renaşterii în Apus, permitea ducerea discuţiilor pe temeiurile unei argumentări logice solide şi întemeiate, dar şi pe o inter-pretare foarte atentă şi nuanţată a textelor. Se specula fiecare detaliu şi se exploata orice slăbiciune a construcţiei argumentative a adversarului. La originea controversei stă modalitatea de interpretare propusă de un calabrez venit la Constantinopol, Varlaam, care este preţuit pentru erudiţia sa de împăratul Andronic III şi primeşte o catedră la Universitatea Imperială. Prelegerile ţinute de calabrez aici au ca subiect comentarea scrierilor lui Dionisie Areopagitul. 36 Dan CHIŢOIU Preţuirea de care se bucura era legată de atitudinea sa faţă de ortodoxie, mai precis de ataşamentul declarat faţă de valorile acesteia, lucru dovedit de încrederea ce i s-a acordat, de a reprezenta Biserica greacă la discuţiile cu trimişii Papei în vederea pregătirii Unirii Bisericilor. Dacă Varlaam este atras de apofatism, el o face de pe poziţiile unui umanist format în contextul mental latin, şi ştim că Italia vremii era scena unor puternice prefaceri culturale provocate de noul spirit al Renaşterii. În legătură cu formaţia lui Varlaam au apărut între exegeţii actuali discuţii, cea mai notabilă fiind cea între John Meyendorff şi Ioannis Romanides. Acest lucru dovedeşte nu numai complexitatea poziţiilor de pe care s-a purtat disputa hesychastă ci şi dificultatea modernilor în realizarea unei comprehensiuni adecvate a backgroundului cultural al vremii. Romanides, în Notes on the Palamites Controversy, pune la îndoială interpre-tarea lui Meyendorff potrivit căreia Varlaam ar fi fost în acelaşi timp platonist şi nominalist de inspiraţie occamiană.1 Dincolo de rezolvarea acestei chestiuni, important este faptul că tensiunile au apărut atunci când Varlaam a început să se pronunţe în chestiuni teologice. A făcut-o pe de o parte atât pentru a respinge demersurile gnoseologiei teologice apusene, cât şi pretenţia de a demonstra purcederea Duhului Sfânt de la Fiul, a latinilor, iar pe de altă parte ca respingând în genere posibilitatea cunoaşterii lui Dumnezeu să suspende orice controversă pe tema filioque2. Era o soluţie pentru unirea Bisericilor. Această 1 Ioannis Romanides, „Notes on the Palamite Controversy and Related Topics”, în The Greek Orthodox Tehological Review, vol. VI, nr. 2, 1960-1961. 2 John Meyendorff, Sfântul Grigorie Palamas şi mistica ortodoxă, Editura Enciclopedică, Bucureşti, 1995, p. 68. 37 Caracterul culturii bizantine atitudine a trezit însă reacţiile celor care reprezentau tradiţia mistică bizantină în acea perioadă, călugării atoniţi prin reprezentantul lor cel mai autorizat, Grigorie Palama. Faptul că Varlaam, cu toate încercările sale de a înţelege rostul practicilor hesychaste – petrece o vreme în mănăstirile unde se practica Rugăciunea inimii – nu poate să dea nici o validitate atitudinii misticilor bizantini, dovedeşte profunzimea diferenţelor în plan gnoseologic şi antropologic care se găseau în spatele celor două orientări. Disensiunile între cei doi protagonişti ai disputei au avut un puternic ecou în societatea bizantină a vremii întrucât de rezolvarea controversei depindea calea pe care trebuia să se precizeze exprimarea de secol XIV a spiritualităţii bizantine. Era implicată chiar esenţa acestei spiritualităţi, calea de experiere a lui Dumnezeu. Diferenţa palamită esenţă-energii părea o inovaţie neconformă cu textele tradiţiei Părinţilor. În consecinţă, controversa nu s-a stins decât foarte greu, având un şir de episoade şi mai mulţi susţinători ai fiecărei poziţii. Faptul dovedeşte situaţia în care se găsea vârful de lance a umanismului bizantin din acea vreme. Dacă Varlaam era venit din părţile latine, Achindin şi Nicephorus Gregoras aparţineau Răsăritului. Umaniştii bizantini nu resimţeau nevoia autonomizării discursului lor de tradiţiile consemnate de Biserica Răsăritului, ci ajun-seseră să facă lectura aspectelor cheie ale dogmei ortodoxe cu instrumente intelectuale noi, mai precis spus cu o terminologie ce însemna o conotare modificată a terme-nilor. Situaţia aceasta era rezultatul atât al evoluţiei pe care cultura bizantină o înregistra încă din secolul XIII, cât şi a preluării unor accepţiuni şi sensuri terminologice din spaţiul cultural apusean. De aceea este important să subliniem, aşa 38 Dan CHIŢOIU cum o face şi Runciman, că amândouă taberele erau sincere în poziţiile lor şi aveau în vedere rezolvarea a ceea ce însemna justificarea posibilităţii experienţei spirituale. Faptul este evident în cazul poziţiei luate de Nicephorus Gregoras, care reia chestiunea distincţiei esenţă-energii, după ce fusese tranşată în două rânduri. Runciman crede în sinceritatea cu care Gregoras îl acuză pe Palama în unele din tezele sale1, căci înţelegerea terminologiei misticii hesychaste îi era extrem de dificilă datorită naturii formaţiei sale intelectuale. Gregoras era recunoscut ca unul din cei mai remarcabili oameni ai timpului său, fiind o întruchipare răsăriteană a omului universal al Renaşterii italiene. Nu a predat la Universitatea Imperială ci a avut şcoala sa proprie unde avea o libertate mai mare de expresie. În 1330, câştigă o dispută cu Varlaam în care gândirea sa deductivă s-a dovedit superioară metodei silogistice folosită de calabrez, iar în 1334 câştigă încă o mai răsunătoare victorie în controversa cu doi emisari papali (dovadă a cunoaşterii gândirii latine, dar şi a diferenţei pe care o avea umanismul bizantin faţă de aceasta). Aşa cum dovedesc documentele care înfăţişează evoluţia dezbaterilor ultimului sinod pe tema hesychasmului, din iulie 1351, care opun pe Gregoras lui Palama, în cele din urmă obiecţiile taberei antipalamite s-au concentrat pe maniera în care Palama folosea cuvântul „dumnezeire”. Se dovedeşte că ceea ce constituia cauza tensiunilor ce marcau cultura bizantină în ultima sa expresie era nu atât o chestiune de esenţă, cât mai ales una care privea putinţa şi maniera exprimării experienţei spirituale. În fond, era vorba de o problemă extrem de actuală, şi care străbate de atunci încoace toate dificultăţile care au marcat 1 Steven Runciman, op.cit., p.67. 39 Caracterul culturii bizantine dimensiunea spirituală a culturii europene. Semnificativ este că Palama afirmă în Sinod că nu insistă pe formulările sale, că acestea pot fi modificate, ceea ce aduce satisfacţie adver-sarilor, şi în felul acesta conflictul se încheie. Runciman consideră că dificultăţile de înţelegere a experienţei hesychaste de către Gregoras ar veni dintr-o insuficientă cunoaştere a scrierilor patristice, însă poate că mai mult a contat formarea sa orientată preponderent către clasicismul grec. De aceea, filosoful bizantin avea proprietatea termenilor mai ales în descrierea conceptuală aşa cum este profilată de raţionalismul grec, şi mai puţin în maniera simbolică a Părinţilor deşertului. În cele din urmă, umanismul bizantin se dovedeşte a fi o mişcare culturală ce îşi evaluează critic moştenirea spirituală şi încearcă să o înţeleagă şi să o exprime în maniera interpretativă ivită din noua folosinţă a textelor clasice. Orice analiză asupra filosofiei bizantine este imposibil de realizat fără cunoaşterea cât mai adecvată a mediului spiritual şi cultural în care aceasta s-a ivit şi s-a manifestat. Filosofia bizantină nu a vrut niciodată caracterul unui discurs autonomizat, lucru ce nu trebuie interpretat ca o situaţie de inferioritate în raport cu istoria culturală apuseană, ci trebuie raportat la idealurile societăţii bizantine, la modul în care omul bizantin înţelegea desăvârşirea de sine. 40 Dan CHIŢOIU 3. Tipul de filosofare bizantin Existenţa unei tradiţii filosofice reale şi autentice în Bizanţ este un subiect controversat, ca să nu mai amintim faptul că cvasitotalitatea lucrărilor de istoria filosofiei nu includ nici o referire la aşa ceva. Chiar şi lucrările care privesc exclusiv intervalul medieval în istoria filosofiei acordă arareori, şi cu poticneli, un spaţiu redus acestei chestiuni. Desigur, toate aceste rezerve au la bază mai multe motive. O primă reticenţă este legată de măsura în care se poate vorbi de o filosofie creştină în genere. Multe argumente au fost aduse împotriva posibilităţii existenţei unei gândiri filosofice în înţelesul deplin, atunci când perspectiva dominantă şi întemeietoare este creştinismul. Reproşul principal, în acest caz, era că libertatea speculaţiei şi autonomia reflexiei nu pot fi prezente. Desigur că acest tip de obiecţii îşi au obârşia într-o anume paradigmă sub care a fost înţeleasă filosofia în vremurile moderne. Mai interesant este însă că, în mod aparent, existenţa unei filosofii în creştinism a fost văzută ca lipsită de temei de chiar unii din scriitorii primelor veacuri creştine. Mai precis, ideea vehiculată în unele texte patristice (şi care are mai ales un scop polemic), era că Logosul pe care îl căutau grecii s-a făcut trup, şi s-a adeverit pe sine în faţa oame-nilor. Dacă Logosul nu este ceva, ci este Cineva, şi acest Cineva s-a înfăţişat pe sine oamenilor, este depăşită şi lipsită de conţinut orice căutare, orice efort de punere în lumină a aletheia, aşa cum au făcut-o grecii. Chiar dacă cineva priveşte 41 Tipul de filosofare bizantin filosofia greacă ca pe un dar al lui Dumnezeu, adică ca pe o manifestare a Logosului etern, manifestare ce a fost la începuturi păstrată în tradiţiile religioase şi apoi a dobândit o expresie filosofică odată cu Heraclit şi Platon, creşti-nismul însă se prezintă ca o certă şi deplină manifestare a veşnicului Cuvânt, făcând astfel inutilă orice tradiţie filosofică1. Aşa cum am afirmat, este aici însă o aparentă contestare a nevoii de filosofie în creştinism, pentru că intenţia părinţilor creştini era de a pune în evidenţă lipsa unei nevoi pentru filosofie în felul în care au făcut-o grecii, fiind mai puţin luate în discuţie aici conţinuturile filosofiei greceşti cât mai cu seamă maniera în care aceştia au făcut filosofia. Şi mereu reluata polemică cu filosofia greacă însemna în mod special polemica cu neoplatonismul, activ în vremurile patristice, care se voia o alternativă la creştinism în măsura în care dezvoltase atât o mistică cât şi o ascetică, pe lângă sistemul său doctrinar care, în special datorită lui Proclus, avea şi dimensiunea unei teologii. Dincolo de această aparentă şi înşelătoare rezervă faţă de filosofie a autorilor patristici (care, aşa cum vom vedea, manifestă în fapt o dublă atitudine faţă de aceasta), cei care au produs istorii ale filosofiei în ultimele două secole nu au putut lua în calcul spaţiul bizantin pentru că modul de a se gândi în acest orizont nu se încadra în nici una din exigenţele sub care putea fi recunoscut demersul filosofic. În afara reproşului lipsei autonomiei discursului, nu au putut fi recunoscute şi descrise ca atare principalele domenii ale filosofiei în accepţiunea sa apuseană, post-renascentistă, şi mai ales contururile unei metafizici. Lipsa a 1 Philip Sherrard, The Greek East and the Latin West, Oxford University Press, London, 1959, p.112. 42 Dan CHIŢOIU ceea ce spiritul modern recunoaşte a fi originalitate în gândul bizantinului a reprezentat un aspect la fel de important, ca să nu mai menţionăm nemanifestarea gândirii sistematice, a sistemului, în filosofia Răsăritului. Ceea ce s-a întâmplat atunci când, în secolul IV după Hristos, primii gânditori bizantini au trebuit să dea expresie modului creştin de a înţelege divinitatea, omul şi lumea, este un fapt de o complexitate deosebită. Instrumentele inter-pretative care, până pe la mijlocul veacului trecut, au fost puse în lucru de exegeţi în caracterizarea atitudinii spirituale din primele secole creştine şi din vremea patristică, nu au putut găsi în literatura de această factură decât dominanta apologetică şi pe cea a precizării dogmatice. Faptul pare a fi îndreptăţit de situaţiile care au dus la apariţia majorităţii textelor patristice: tensiunile produse de erezie sau aposta-zie. S-a scris în mod special, când era absolut necesară precizarea modalităţii autentice de experiere creştină a realităţii. Este cu neputinţă de a găsi autori care scriu tratate de dragul tratatelor, sau care filosofează pe teme creştine de dragul exerciţiului. Unde poate fi atunci găsită filosofia sau fie măcar şi o reflexie cu caracter filosofic? A fost nevoie de producerea unor schimbări în paradigma culturală europeană pentru a fi cu putinţă reconsiderarea spiritualităţii bizantine. Mai întâi, şocul produs de maniera de a interpreta spiritul creştin de către intelectualitatea rusă din exilul francez de după revoluţia bolşevică. Vladimir Lossky cu al său Essai sur Théologie Mystique de l`Eglise d`Orient este cel mai bun exemplu. Însuşi titlul lucrării apărute la Paris în 1944 reprezenta o provocare pentru mentalul apusean. A pune mistica în legătură directă cu teologia era o manieră surprinzătoare şi în afara atitudinii latine de a trata atât teologia cât şi mistica. Lucrările care au mai fost publicate de aceeaşi emigraţie rusă au adus în mod 43 Tipul de filosofare bizantin constant în atenţie o altă folosire a termenilor, o manieră inedită de punere în legătură a cuvintelor şi ideilor, care aducea în atenţie existenţa unei alte raţionalităţi în spaţiul european decât cea apuseană, care era de altfel considerată până atunci singura existentă şi validă. Un al doilea aspect este o importantă schimbare a instrumentelor hermeneutice cu care a început să se ope-reze în a doua jumătate a veacului XX. Direcţia inaugurată de Martin Heidegger şi continuată de Hans Georg Gadamer a însemnat conştientizarea orizontului în care se plasează hermeneutul în practica sa interpretativă, ca diferenţă faţă de orizontul interpretat. Interpretarea a încetat astfel de a mai fi o proiectare a mentalului exegetului la textul pe care îl avea în faţă. Recunoaşterea diferenţei, a specificului şi identităţii sub care stă textul altui orizont cultural a devenit principala premisă a interpretării. Abia din acest moment s-a putut renunţa la o definire univocă a înţelesului filosofiei, fiind posibilă acceptarea unor maniere cărora până atunci nu li se oferise nici un credit. Aceasta este, cel puţin teoretic, şi cazul spiritualităţii bizantine, deşi s-a făcut încă foarte puţin în această direcţie. Spre exemplu, rarele lucrări care au pornit de la premisa existenţei unei filosofii în tradiţia bizantină, cum este cazul textului lui Basile Tatakis1, nu au reuşit să justifice îndeajuns existenţa unei filosofări cu proprie identitate, în Răsărit. Precizări mai recente au venit să clarifice înţelesul folosinţei termenului de filosofie în spaţiul bizantin, reuşindu-se într-o bună măsură să se iasă din fundătura interpretativă la care ajunsese exegeza clasică bizantină. În primul rând trebuie găsită raţionalitatea sub care se justifică 1 Basile Tatakis, “La philosophie byzantine”, în Emile Brehier, Histoire de la Philosophie, P.U.F., 1949. 44 Dan CHIŢOIU dubla atitudine a bizantinilor faţă de filosofie: respingere şi în acelaşi timp utilizarea căilor şi mijloacelor sale expli-cative. De folos este aici precizarea oferită de Nikos Matsoukas, care observă că această situaţie îşi are întemeierea în ceea ce el numeşte metodologia dublă implicată de bizantini în actul gnoseologic. Spre deosebire de ceea ce s-a întâmplat în Apusul latin, unde a fost pusă în joc o metodă de lucru unică, în Răsărit a fost utilizată o metodă diferită atunci când era vorba de ceea ce Matsoukas numeşte teologie harismatică, spre deosebire de cazul teologiei ştiinţifice.1 Cu alte cuvinte, există un mod de discurs ce este propriu celui ce vorbeşte sau scrie ca urmare a dobândirii harismei, şi o altă modalitate de expresie ce vine în urma celei dintâi şi care urmăreşte explicitarea înţelesurilor afirmaţiilor făcute de trăitorul harismei. Filosofia poate fi implicată doar în cel de-al doilea tip de discurs. În măsura în care se încalcă graniţa şi filosofia are pretenţia de a se substitui afirmaţiilor discursului harismatic, atunci ea trebuie respinsă. Această atitudine de respingere poate fi deseori observată când se făcea referinţă la idei sau afirmaţii de inspiraţie neoplatonică. Nu de puţine ori, neoplatonismul a fost considerat principalul pericol din cauza dimensiunii sale mistice, şi au fost mai mulţi autori bizantini care s-au lăsat seduşi de posibilitatea folosirii cadrelor mistice ale lui Plotin sau Proclus în explicarea şi precizarea experienţei creştine. Ioan Italos este exemplul cel mai citat, acesta fiind şi subiectul unor anateme oficiale, dar mai pot fi menţionaţi şi alţii, între care Georgios Gemistos Plethon. Din acest motiv, Grigorie Palama se lăuda că nu l-a citit pe Platon, deşi opera sa dovedeşte o prezenţă clară 1 Nikos Matsoukas, Introducere în gnoseologia teologică, Editura Bizantină, Bucureşti, 1997, p.117. 45 Tipul de filosofare bizantin a termenilor filosofiei platoniciene. Matsoukas consideră că această manieră nu poate fi regăsită în maniera în care a fost tratat discursul teologic în Apus, uneltele filosofiei operând şi în câmpul discursului inspirat. Din această cauză chiar şi interpreţii moderni, au avut un handicap interpretativ atunci când au vrut să înţeleagă atitudinea bizantină faţă de filosofie. Ceea ce îi apărea în faţa unui interpret apusean când citea textele bizantine care pomeneau sau implicau filosofia era folosirea necritică şi indistinctă a acestui concept, fiind mereu prezentă îndoiala dacă în acest spaţiu cultural s-a mai înţeles în mod adecvat sensul pe care clasicismul grec l-a dat filosofiei. Mai este însă nevoie de o precizare: nu trebuie să căutăm o utilizare formală a distincţiei metodologice pome-nită de Matsoukas în textele bizantine pentru că de multe ori autorii bizantini folosesc termenul de filosofie în mod indistinct. Singura cale de a obţine înţelesul pe care îl dă cineva termenului de filosofie este atenta evaluare a contextului în care apare. Iar aceasta nu trădează vreo insuficienţă a nivelul critic al culturii bizantine, ci doar preferinţa pentru concret în discurs, preferinţă dictată de prevalenţa consemnării în discurs a datelor experienţei personale, rod al asumării unei trăiri. Să nu uităm că în Bizanţ, Aristotel a fost foarte bine cunoscut şi nu puţini au fost cei care şi-a întemeiat maniera de lucru în filosofie pe logica aristotelică, Organon fiind de altfel o denumire ce s-a impus în Bizanţ pentru scrierile de logică ale Stagiritului. În altă ordine de idei, este de extremă importanţă distingerea nuanţelor sub care este înţeles termenul de filosofie de către bizantini. Pe ansamblu, este practicată distincţia între esoterike şi exoterike în exerciţiul filosofic, 46 Dan CHIŢOIU adică între filosofia exterioară şi cea interioară1. Prin filosofia exterioară se înţelegea filosofia antică greacă şi filosofia păgână din primele secole creştine. Ceea ce interesa pe bizantin din învăţarea şi exerciţiul acestei tradiţii filosofice necreştine era instruirea minţii în gândirea corectă şi nuanţată. Accentul era pe cum şi nu pe ce. Mult mai complexă era însă înţelegerea filosofiei interioare. Acesta putea să însemne, pe de o parte, învăţătura creştină ca şi corp de doctrine, idei, metode transmise oral sau în scris. Este filosofie pentru că în aceste învăţături se revelează Înţelepciunea însăşi, Logosul cel veşnic care s-a întrupat. În alt sens, se desemna învăţătura creştină trăită în general. Pe acest nivel este evidentă accentuarea sensului practic, mai ales practic, al filosofiei, ca aplicare a virtuţilor creştine la modul personal. Această trăire a doctrinei creştine poartă numele de filosofie pentru că împlinirea poruncilor are mereu un caracter irepetabil, deşi comun în spirit. Este de ajuns să se menţioneze cazul stâlpnicilor. Mai erau desemnate sub numele de filosofie anumite forme particulare de nevoinţă spirituală, în special liniştea interioară şi nevoinţa interioară. Acest înţeles devine tot mai important începând cu secolul al XIII-lea, atunci când hesychasmul devine o temă spirituală şi culturală majoră. Filosofie mai însemna pur şi simplu iubirea de Dumnezeu. Dar un alt sens al folosirii termenului era şi acela în a desemna viaţa şi principiile monastice. Vedem că înţelesurile filosofiei interioare sunt nu numai complexe dar şi mereu nuanţabile. Ele nu pot fi încadrate de nici o încercare formală de definire, şi mai mult decât atât, se pot adăuga oricând noi înţelesuri. 1 Constantine Cavarnos, Byzantine Thought and Art, Institute for Byzantine and Modern Greek Studies, 115 Gilbert Road Belmont, Massachusetts, 1968, p. 15. 47 Tipul de filosofare bizantin În general, nu s-a ţinut cont de această situaţie a înţelesului bizantin de filosofie şi exegeţii moderni au implicat că este valabilă semantica pe care conceptul a primit-o în accepţiunile pe care creştinismul apusean i le-a împrumutat, în mod similar cu ceea ce s-a întâmplat în precizarea înţelesului termenului de teologie. În Apus, prin filosofie interioară, în primul sens menţionat în spaţiul bizantin, se înţelegea teologia dogmatică şi revelată. De aici neînţelegerea uzanţei filosofiei în Bizanţ şi aparenta confuzie între filosofie şi teologie. De altfel, termenul teologie avea o uzanţă foarte precisă în Răsărit, fiind echivalent cu înţelesul său etimologic din limba greacă, adică discursul despre Dumnezeu. În acest sens extrem de restrâns, puţini au fost aceia care au făcut teologie. Mai precis, Biserica de Răsărit a monitorizat şi consacrat doar trei Teologi: Sfântul Ioan Evanghelistul şi Teologul, Sfântul Grigorie Teologul şi Sfântul Simeon Noul Teolog (unii consideră astăzi că un al patrulea Teolog al Bisericii ar fi Dumitru Stăniloae). Iată deci că, pe această cale, uzanţa termenului de filosofie în Bizanţ tinde să acopere întreaga învăţătură creştină. Nu a fost însă nicicând subestimată valoarea filosofiei din afară. De la Grigorie de Nyssa şi Vasile cel Mare până la ultimii umanişti ai secolului al XV-lea, mereu a fost subliniată importanţa propedeutică a învăţăturii clasice greceşti. De reţinut este modul, oarecum neobişnuit pentru interpretul modern, în care bizantinii s-au raportat la gândirea clasică greacă, deoarece nu este de găsit nici o manieră sistematică de prezentare a unei filosofii sau alteia. Ceea ce ar descrie cel mai bine relaţia bizantinului cu filoso-fiile antichităţii este maniera de compoziţie a Stromatelor lui Clement Alexandrinul. Eclectismul dovedit de alcătuirea acestei timpurii lucrări este semnul rolului atribuit de 48 Dan CHIŢOIU bizantinul de mai târziu filosofiei din afară. Nu interesa atât descoperirea conţinuturilor autentice ale filosofiei lui Platon sau Aristotel, cât mai ales folosirea unor concepte şi teme utile în adâncirea înţelesurilor doctrinei creştine. Nu este aici un dispreţ faţă de gândul anticilor, ci doar credinţa că fiecare a avut o scânteiere, o inspiraţie divină, dar numai în parte, şi niciunul dintre antici nu a avut întreaga revelaţie. De aceea bizantinul citea în mod selectiv pe filosoful grec. Iar această selecţie ţinea de cele mai multe ori de accentele pe care cititorul dorea să le descopere în text. Respectul pentru clasicismul grec era oricum enorm, fapt dovedit de adoptarea atât a terminologiei filosofice greceşti, cât şi a stilului pe care îl aveau cele mai bune piese a literaturii clasice. Cel mai elocvent exemplu este aparenta suprapu-nere din punct de vedere al terminologiei şi manierei de expresie între neoplatonism şi platonismul creştin1. Este binecunoscută controversa exegeţilor moderni cu privire la opera lui Dionisie Areopagitul: a fost un creştin platonizant sau un neoplatonic sub haină creştină. Dacă însă se delimitează cu multă acurateţe intenţia sub care stau scrierile areopagitice, discuţia îşi pierde substanţa. Dincolo de această apreciere de ansamblu a căii bizantine de filosofare, trebuie afirmată existenţa unei autentice evoluţii a filosofiei în Bizanţ, conturarea unor epoci şi curente în felul de a face filosofie. Chiar dacă anumiţi termeni, motive şi termeni pot fi găsiţi oriunde în textele bizantine de-a lungul veacurilor, folosinţele şi semnificaţiile acestora diferă şi variază de la o epocă la alta. Limbajul neoplatonic poate fi întâlnit la fel de bine în veacul al IV-lea ca şi în cel al XIV-lea. La fel şi reluarea 1 Stanley Jaki, The Road of Science and the Ways of God, Gifford Lectures at Edinburgh, 1974/76, Chicago: University of Chicago Press, 1978, p.47. 49 Tipul de filosofare bizantin unor teme şi preocupări constante, legate mai cu seamă de mereu reluata evaluare a experienţei creştine, a scopurilor şi mijloacelor acesteia. Acest fapt a stat la originea multor confuzii interpretative ce vizau spiritualitatea bizantină. Putem, la modul schematic, să identificăm în ce constau diferenţele în maniera de filosofare pe parcursul îndelungatei existenţe a Imperiului Bizantin. Pentru a accentua schimbările survenite, vom face referinţă la un moment de început şi la unul ce ţine de culmile culturii bizantine, Renaşterea ce se conturează începând cu secolul IX. O operă esenţială în formularea noii atitudini faţă de filosofie apărută în Bizanţul secolului al IV-lea aparţine Capadocienilor, Sfântul Vasile cel Mare, Sfântul Grigore de Nyssa şi Sfântul Grigore de Nazianz. Într-un remarcabil studiu, Jaroslav Pelikan remarcă impresia de strânsă similaritate între cei trei1. Împreună, aceştia ocupă un loc pe care Endre von Ivanka îl numeşte „viaţa bizantină intelectuală timpurie”, după Constantin, Niceea şi Athanasie, dar înainte de Iustinian, Dionisie şi iconoclasm2. A căuta însă o filosofie de felul celei practicate în antichi-tatea greacă este lipsit de sens. Ceea ce au făcut capadocienii este o implicare a filosofiei ce nu ţine de exercitarea raţiunii în căutarea adevărului, ci de o adeverire şi exprimare a Adevărului revelat. Aşa se explică asemă-narea între cei trei, căci toţi îşi propuneau împlinirea unui obiectiv ce îi preocupa la fel de mult: găsirea celei mai 1 Jaroslav Pelikan, Christianity and Classical Culture. The Metamorfosis of Natural Theology in Christian encounter with Hellenism, Yale University Press, 1993, p. 20. 2 Endre von Ivanka, Hellenisches und Christliches im fruhbyzantinischen Geistesleben, Herder, Viena, 1948, p. 25. 50 Dan CHIŢOIU potrivite formulări în precizarea dogmei1. Descoperirea modului în care capadocienii s-au folosit de filosofie nu este un lucru tocmai simplu, o bună şansă fiind oferită abia de modalitatea interpretativă inaugurată de hermeneutica filosofică a secolului XX. Aceasta pentru că munca esenţială a gândirii secolului IV a fost reconsiderarea termenilor filosofiei clasice greceşti, mutarea înţelesurilor pe care le formulase filosofia greacă întru dimensiunile spiritualităţii creştine. Se pune întrebarea de ce a fost preferată limba greacă, apoi filosofia greacă, şi în special termenii filosofiei platoniciene şi aristotelice în conturarea căii pe care poate fi exprimată dogma şi trăirea creştină. Ar fi fost posibil, spre exemplu, să fie utilizată orice limbă a Orientului apropiat care reprezenta marca unei tradiţii şi mai vechi decât cea greacă. Este de amintit doar situaţia unei spiritualităţi creştine care a fost dezvoltată în alţi termeni, cea siriană, şi care a cunoscut de asemenea o mare profunzime, dar care a avut ca manieră esenţială de exprimare metafora. Răspunsul trebuie căutat în putinţele pe care nu numai limba greacă, ci mai ales noile înţelesuri pe care filosofia acestei tradiţii le-au putut oferi unei exprimări precise şi nuanţate. Ceea ce s-a petrecut în epoca clasică greacă este un fenomen remarcabil şi în ceea ce priveşte posibilităţile pe care termenii limbii greceşti au început să le dovedească. Ceea ce au sesizat Părinţii capadocieni, formaţi la şcoala filosofiei eleniste, a 1 Să precizăm că, aşa cum s-a conturat în Răsărit, înţelesul dogmei este diferit de cel utilizat îndeobşte astăzi, şi care trimite la ideea unei constrângeri în gândire, o înţepenire în formule ce nu pot fi puse în discuţie. Aşa cum preciza Dumitru Stăniloae, expresia dogmatică este ceea care permite gândului să atingă nebănuite profunzimi prin oprirea curgerii sale într-o direcţie nepotrivită, prin limitarea în sens bun, cea care previne abaterea de la experierea Adevărului. 51 Tipul de filosofare bizantin fost că terminologia impusă de Platon şi Aristotel reprezintă o bună şansă de a se exprima într-un mod cât mai adecvat posibil inefabilul Revelaţiei creştine. Ceea ce a interesat nu a fost conţinutul acestor filosofii antice, cât efortul pe care marii gânditori ai antichităţii greceşti l-au făcut în redefinirea termenilor cu scopul de a împlini cât mai precis sarcina exprimării gândirii conceptuale, într-o factură sau alta. Acest efort de a exprima altceva decât un sens propriu, apoi intenţia de a viza o realitate ce este inaccesibilă simţurilor ci doar raţiunii, a făcut ca aceeaşi termeni să fie cei mai potriviţi în a exprima în cuvinte omeneşti realităţi ce depăşesc cu totul capacitatea omenească de comprehensiune. Capadocienii au fost frământaţi de întrebarea cum este cu putinţă să precizezi în exprimare diferenţa între ceea ce stă în puterea de concepere raţională şi ceea ce este mai presus de simţuri şi raţiune. Cele mai potrivite s-au dovedit a fi cuvintele ce au dobândit o maximă formă de folosire neproprie, conceptuală, însă iarăşi la modul nepropriu, simbolic. Doar că ceea ce trebuia să desemneze conceptualul desemna acum taina. A vorbi despre ceea ce este de nespus, a exprima inexprimabilul, aceasta era sarcina limbajului pe care trebuiau să îl pună în lucru gânditorii primei formulări a dogmei creştine. Cum ar fi altfel cu putinţă, de pildă, a vorbi de diferenţa între natura dumnezeiască şi persoanele Sfintei Treimi? S-a petrecut un proces ce a scăpat inter-pretării mai vechi, cea care căuta doar nivelul conceptual în filosofie, anume folosirea într-un mod paradoxal a terme-nilor filosofiei greceşti, care deşi formal aveau încărcătura primită în exerciţiul filosofic, în intenţie desemnau o realitate ce putea fi cel mult indicată prin ei. Cuvântul primeşte în mod esenţial rolul de semn, părăsindu-şi calitatea de concept. Vladimir Lossky este cel ce are meritul 52 Dan CHIŢOIU sesizării acestei diferenţe ce marchează modul în care s-a putut face filosofie în tradiţia răsăriteană1. Discursul filosofic primeşte un nou rol, în timp ce sensul de investigaţie, de descoperire a adevărului prin exersarea raţiunii, care a avut excepţionale rezultate în tradiţia greacă, a fost părăsit aproape complet. Să nu uităm însă că această modalitate de speculaţie, care a fost filosofia greacă, a depăşit graniţele discursului filosofic căutător de adevăr, deschizându-se către afirmaţia teologică, în măsura în care s-a ajuns la formularea ideii că trebuie cu necesitate să existe doar un singur Zeu. Este motivul pentru care apologeţi precum Iustin Martirul şi Filosoful au afirmat că Logosul nu a fost cunoscut oamenilor doar prin Întrupare, ci şi pe cale naturală, mai precis prin modalitatea în care s-a conturat raţionalitatea filosofiei greceşti. Nevoia de precizare a înţelesului dogmei, ca expresie a inefabilului Realităţii de dincolo de fiinţă, a dus însă la părăsirea abordării conceptuale şi adoptarea unei căi în care afirmaţiile au ca scop indicarea unei realităţi mai presus de ele. Orice abdicare de la această cale de înţelegere a modalităţii de filosofare în Bizanţ are drept consecinţă eşecul înţelegerii intenţiei care o animă. O foarte bună expresie a acestei căi de discurs este chiar înţelesul termenului de taină în Răsărit. În multe cazuri, interpreţii moderni nu au ştiut cum să încadreze această noţiune fundamentală a ethosului creştin răsăritean, asimilând-o cu ceea ce este secret, misterios. Ori Taina, în forma celor şapte taine ale Bisericii, ori a experierii pe care fiecare trăitor creştin o face în mod personal, are şi un caracter cognoscibil. Dacă nu poate fi vreodată exprimată şi 1 Vladimir Lossky, După chipul şi asemănarea lui Dumnezeu, Editura Humanitas, Bucureşti, 1998, p. 109. 53 Tipul de filosofare bizantin înţeleasă, mereu există o măsură a exprimării a ceva ce îi este propriu, ce o marchează. Acest joc paradoxal al înfăţişării şi ascunderii este o spirală necontenită ce îmbogă-ţeşte mereu experienţa trăitorului. Trăitorul creştin afirmă o experiere cât se poate de concretă a tainei, şi aşa cum afirma Dumitru Stăniloae într-un interviu, perceperea, simţirea tainei poate fi considerat a fi actul esenţial al Ortodoxiei. A fi ortodox este echivalent cu a avea simţul tainei. Fiind un act existenţial, însă depăşind omenescul, experierea tainei este mai presus de cuvinte, dar în măsura în care experienţa ei este asimilată de persoană, apare şi nevoia exprimării sale, atât pentru nevoile proprii dar şi din nevoia de comunicare cu celălalt. Trebuie deci să se exprime ceva în legătură cu taina şi acest lucru este făcut din dubla atitudine a conştiinţei că pe de o parte se poate spune mereu mai mult despre înfăţişările tainei, dar pe de alta că niciodată nu va putea fi epuizat înţelesul acesteia. Considerente de acest fel au determinat pe capado-cieni să folosească ca materie a noii filosofii tradiţia clasică greacă, un aspect de mare importantă fiind că exprimarea noii spiritualităţi era făcută într-un limbaj binecunoscut oricărui om cultivat, sau care parcursese măcar un stadiu mediu al educaţiei timpului. Jaroslav Pelikan ilustrează această atitudine precizând că atât Vasile cel Mare, cât şi Grigorie de Nyssa sunt autorii unor cosmologii ce poartă titlul Hexaimeron în care Geneza şi Timaios sunt puse unul în faţa celuilalt. Grigorie de Nyssa foloseşte dialogul lui Platon fără nici măcar a-l cita sau identifica.1 Putem să întrezărim mirarea pe care au avut-o cititorii acestei maniere noi şi neobişnuite de a folosii cuvintele unei tradiţii filosofice binecunoscute. 1 Jaroslav Pelikan, op. cit., p. 21. 54 Dan CHIŢOIU Prezenţa exerciţiului filosofic în cultura bizantină nu se opreşte însă la această uzanţă a clasicismului grec în precizarea unei noi spiritualităţi, ci dobândeşte odată cu trecerea vremii noi aspecte şi dimensiuni. Există elemente certe care dovedesc o evoluţie a mijloacelor şi rolurilor sub care filosofia a stat în aria bizantină. Pentru a ne opri la o singură analiză, să semnalăm funcţiunile pe care le dobândeşte filosofia într-un veac ce marchează zorii umanismului bizantin. Eruditul patriarh al Ierusalimului din veacul al IX-lea, Photios, cel care împreună cu Leon Matematicianul au fost iniţiatorii reînvierii studiilor clasice, poate fi considerat iniţiatorul a ceea ce poate fi numit speculaţie filosofică, însă în termenii spiritului bizantin. Această tendinţă a prins contur în mediul intelectual nou pe care Universitatea din Constantinopol îl aducea odată cu iniţiativele patriarhului Bardas. Intensa şi com-plexa muncă de cercetare a clasicilor pe care profesorii acestui veritabil centru cultural răsăritean au întreprins-o a însemnat şi repunerea în chestiune a filosofiei, a rolului pe care aceasta ar trebui să îl joace. Eforturile acestei vremi au adus o reală şi autentică originalitate a demersului filosofic, aşa cum afirmă Constantine Niarchos.1 Chiar dacă intenţia care a stat la baza acestei înnoiri culturale a fost redesco-perirea textelor clasicilor, gânditorii bizantini ai vremii nu pot fi în nici un caz consideraţi simpli păstrători ai moştenirii filosofiei antice greceşti. Un studiu atent al textelor produse în această vreme relevă o nouă dimensiune distinctă a filosofiei bizantine, combinată cu o folosire cu acurateţe a expresiilor tradiţionale, ce era făcută în intenţia discutării problemelor puse de nevoile contemporane. 1 Constantine Niarchos, Byzantium and Classical Tradition, Center for Byzantine Studies, University of Birmingham, 1981, p. 128. 55 Tipul de filosofare bizantin Principala noutate în maniera de a uza de filosofie începând cu secolul al IX-lea era faptul că studiile clasice nu mai erau preocupate în mod special de formă, în defavoarea conţi-nutului, ci acum accentul cade pe înţelesul esenţial pe care textele filosofiei clasice greceşti îl dezvăluie1. Examinarea lucrărilor lui Ioan Mauropous, Mihail Psellos şi Ioan Italos dovedesc efortul lor de a infuza înţelesul spiritual în termenii filosofiei clasice, dar se merge mai departe. Căci aşa cum afirmă Psellos, în multe cazuri filosofia trebuie văzută ca singura cale pentru a dobândi adevărul atât în domeniul religios, cât şi secular2. Ioan Mauropous, accen-tuează afinitatea între Platon şi Hristos, afirmând că Platon a fost creştin în aspectele esenţiale ale filosofiei sale. Simptomatic este profilul intelectual al lui Psellos. Platonismul acestui ilustru bizantin se profilează în contextul interpretării textelor lui Dionisie Areopagitul, în condiţiile în care filtrele sale interpretative datoresc mult lui Proclus, prin care este considerată cu putinţă înţelegerea gândurilor adânci ale lui Platon şi Plotin. În ceea ce priveşte neoplatonismul, principala grijă a lui Psellos este purificarea acestuia de influenţele teurgice. Se dovedeşte că reprezen-tantul noului umanism bizantin consideră de valoare din moştenirea greacă târzie doar ceea ce s-ar putea încadra într-o gândire metafizică ce respectă regulile pe care Aristotel le impune discursului filosofic. Psellos acuză, spre exemplu, faimosul Hermes Trimegestus de derapaj înspre concepte alegorice şi magice şi că neglijează gândirea greacă 1 M.V. Anastos, Some aspects of Byzantine influence on latin thought.Twelfth century Europe and the Foundations of Modern Society, Proceedings of a Symposium sponsored by the Division of Humanists of the University of Wisconsin and the Wisconsin Institute for Medieval and Renaissance Studies, Madison, 1961, p. 131. 2 Constantine Niarchos, op. cit., p. 130. 56 Dan CHIŢOIU clară. Uneori, aceşti gânditori au fost prea îndrăzneţi în revizuirea modului în care filosofia trebuie să fie implicată în explicitarea gândului teologic, tipic fiind cazul lui Ioan Italos, care a trezit suspiciuni în primul rând datorită noilor sale metode de a studia dogma. Un alt aspect ce marchează modalitatea bizantină de a face filosofie şi de care dacă nu se ţine seama atunci există puţine şanse pentru un modern să înţelegeagă raţiunile care au animat această spiritualitate este următorul: spre deosebire de atitudinea autorului modern de filosofie, care se străduieşte nu doar să îşi asume la modul personal discursul, dar îşi consideră valoroasă gândirea în măsura în care aduce ceva original faţă de antecesori, bizantinul face filosofie doar din perspectiva a ceea ce numim smerenie. Kenosis, un termen central al spiritualităţii creştine, este modelul absolut sub care trebuie să îşi rânduiască gândirea şi fapta orice adevărat creştin. Arhetipul este Hristos, cel care a părăsit slava Cerurilor pentru a se coborî până la a a-şi asuma un trup omenesc. Golirea aceasta de slavă a unui Dumnezeu care a suferit de foame, sete, oboseală, şi care în cele din urmă a pătimit pe cruce este criteriul rânduirii oricărui fapt politic, social sau cultural petrecut în Bizanţ. Împăratul Bizanţului, cel care concentra în mâinile sale puterea supremă al lumii servea la masa săracilor ori îngrijea bolnavii în zile anume rânduite. După modelul acestuia şi sub covârşitoarea autoritate a celui care nu reprezenta altceva decât întruchiparea puterii şi rânduielii divine în ordine pământească, toate nivele ierarhice inferioare până la cel mai de rând locuitor al imperiului urmau aceeaşi atitudine. Şi intelectualii, oricât de rasaţi ar fi fost, nu se putea sustrage atitudinii de smerenie, căci ar fi făcut-o împotriva raţionalităţii sub care funcţiona orizontul cultural în care activau. Originalitatea cu orice preţ se dovedea un 57 Tipul de filosofare bizantin fapt extrem de primejdios şi în plus lipsit de sens, aşa că această obsesie a vremurilor moderne este practic inexistentă în filosofia bizantină. Filosoful bizantin nu scria sub conştiinţa că oferă o înţelegere superioară care depăşeşte tot cea ce s-a produs în gândirea de până la el, şi nici nu avea pretenţia de a schimba mai mult sau mai puţin spectaculos cadrele demersului filosofic. Nu este aici o cenzură, ideologică sau de alt fel, ci o firească atitudine a celui ce nu îşi concepea filosofia ca pe un discurs autonom, ci menit să îi clarifice şi justifice eforturile spirituale. A scrie din perspectiva smereniei înseamnă mai ales a avea o deosebită grijă în a nu-ţi exprima pur şi simplu gândurile tale, ci a avea grijă ca afirmaţiile tale să aibă acoperire în tradiţia spirituală de care aparţii şi să nu îi altereze în vreun fel, fie şi în cele mai fine nuanţe, principiile constitutive. În aceste fel se poate explica apa-renta reluare la nesfârşit a aceloraşi teme filosofice sau a unor modalităţi asemănătoare de expresie discursivă. La o mai atentă investigaţie se observă însă că ceea ce pare a fi o simplă repetiţie se dovedeşte a fi de fapt o reluare, o asu-mare proprie a temelor filosofice care i-au preocupat pe cei dinainte. Ceea ce bizantinii numeau filosofia din afară nu a devenit un discurs autonom, preocupat doar de datele sale, ci a fost întotdeauna practicată din perspectiva dorinţei de a dobândi şi filosofia interioară, ori această înţelepciune dinlăuntru este mai ales un fapt al spiritualităţii. Ştim că orice tradiţie spirituală accentuează că ţinta sa poate fi atinsă doar prin urmarea unei căi, prin dobândirea unor atitudini interioare care nu ar pute fi niciodată predate sau transmise direct. Pot fi evocate aici multe spaţii culturale în care spiritualitatea a ocupat un prim rang, cum ar fi cel chinez sau indian, care prezintă o similaritate cu ceea ce s-a 58 Dan CHIŢOIU întâmplat în Bizanţ în privinţa rolului filosofiei. Filosofia înţeleasă ca o cale, trebuia căutată încercând cu orice preţ să calci pe urmele maestrului, şi nu încercând experimente îndoielnice pe cont propriu. De aceea şi în Bizanţ, cel ce vroia să fie filosof trebuia să înceapă mai ales prin reluarea traseelor mentale ale înaintaşilor. A practica înseamnă a porni pe calea pe care au fost cei dinainte deşi, în mod paradoxal, este cu neputinţă să repeţi experienţa făcută de altcineva. Un exeget conştient de această atitudine a autorilor bizantini trebuie să caute, ca să spunem aşa, diferitul în asemănător, propriul în ceea ce este comun. Este un act interpretativ cu mult mai dificil, pentru că se pune mai degrabă necesitatea identificării nu atât a unor teme sau concepte, a unor motive filosofice noi, cât a accentelor şi insistenţelor sau a nuanţelor care marchează stilul unui autor. Probabil că ar trebui să căutăm în spatele acestei înţelegeri a filosofiei o atitudine diferită de modernitate în ceea ce priveşte conceperea libertăţii. A gândi liber în modernitate înseamnă a gândi dezlegat de constrângeri, a te situa în afara oricărei căi spirituale ce te-ar limita prin rigoarea sa, ceea ce pentru bizantin ar fi fost împotriva ideii sale despre filosofie. Dacă există o libertate în gândire, şi ideea era susţinută de bizantini, această libertate echivala cu putinţa adâncirii, nuanţării, precizării temelor ce străbat de la un cap la altul spiritualitatea bizantină. A fi liber înseamnă a fi tu însuţi, iar autenticitatea interioară, adâncirea caracterului personal al experienţei este rodul apropierii de Cel ce face cu putinţă fiinţarea la modul persoanei, adică al urmarii căii comune tuturor. În legătură cu aceste accente pot fi descoperite semnele a ceea ce mai mulţi exegeţi contemporani au numit existenţialismul gândirii şi spiritualităţii bizantine. Christos 59 Tipul de filosofare bizantin Yannaras vorbeşte în Persoană şi Eros de „faptul existenţial al libertăţii” în tradiţia răsăriteană, ca diferenţă între natură şi persoană. Autorul grec contemporan afirmă: „Ceea ce numim libertate nu este numai o posibilitate raţională de alegere între mai multe posibilităţi, ci posibilitatea extremă a realizării de sine a persoanei, posibilitate ce se poate autodesfiinţa.”, „…libertatea nu reprezintă o idee abstractă – o categorie a axiologiei idealiste sau o cerinţă socială în scopul reglementării raţionaliste a drepturilor şi obligaţiilor omului. Libertatea este premisa componentă a existenţei personale, faptul existenţial nemijlocit empiric al relaţiei între persoană şi natură, trăit de existenţa omenească unitară, ca diferenţă ontologică între existenţă şi esenţă, ca identitate naturală şi alteritate existenţială”1. În plus, Yannaras insistă pe ideea unei asceze a libertăţii, ca semn al atitudinii existenţialiste răsăritene. Şi John Meyendorff consideră că tradiţia răsăriteană se găseşte sub semnul existenţialismului. În analiza sa făcută disputei hesychaste, Meyendorff consideră că adevăratul spirit bizantin, cel susţinut de Grigorie Palama, se găseşte sub semnul personalismului existenţial, în timp ce formula susţinută Varlaam şi ceilalţi antipalamiţi poate fi încadrată ca filosofie esenţialistă2. Desigur că existenţialismul aşa cum a fost el înţeles în filosofia secolului XX nu reprezintă o marcă aplicabilă ad literam spiritului bizantin. Mai degrabă ar fi vorba de cea mai bună comparaţie cu orizontul actual şi de o posibilitate pentru noi de a ne apropia într-o manieră mai adecvată de intenţiile care animau gânditorul bizantin. 1 Christos Yannaras, Persoană şi Eros, Editura Anastasia, Bucureşti, 2000, pp. 244-245. 2 John Meyendorff, Sfântul Grigorie Palamas şi mistica ortodoxă, Editura Enciclopedică, Bucureşti, 1995, p. 101. 60 Dan CHIŢOIU Dincolo de toate aceste aspecte, ceea ce trebuie să se înţeleagă este că această accepţiune a filosofiei nu este o atitudine exotică, descoperită undeva la marginile lumii, ci face parte din tradiţia europeană, este parte organică a acesteia, îşi face simţită prezenţa şi astăzi, chiar dacă semnele sale pot fi întâlnite mai cu seamă în Răsăritul continentului, şi de multe ori sub forme ascunse. Practica filosofiei interioare este un exerciţiu niciodată abandonat în Estul European (în măsura în care ortodoxia creştină înseamnă un neîncetat apel la criteriul oferit de tradiţie în trăire), chiar dacă acest exerciţiu nu a fost întotdeauna făcut sub acest nume. Există desigur diferenţe, schimbări şi evoluţii în felul în care s-a făcut filosofie în Bizanţ. Raţionalitatea sub care aceste noutăţi se conturează este însă alta decât cea care a întemeiat istoria filosofiei în Apusul Europei. Apelul la tradiţie atât în ceea ce priveşte înţelepciunea din afară – clasicismul grec – cât şi cea din interior – sursele scripturale şi patristice, face ca ceea ce animă nevoia de schimbare, atunci când ea apare, să nu implice vreodată ignorarea acestui criteriu. Putem în consecinţă să identificăm cel puţin două temeiuri care au motivat noutatea: criza dogmatică şi asumarea personală a experienţei spirituale susţinută de tradiţia creştină. Ori de câte ori înţelegerea creştinismului a fost pusă în discuţie dintr-o perspectivă ce avea consecinţe decisive asupra înfăţişării mărturisirii de credinţă, contro-versa care a urmat a însemnat totodată şi o noutate în filosofie. Precizarea dogmatică a avut mereu nevoie de noi dimensiuni ale sensului termenilor, termeni care mai întotdeauna proveneau din filosofia greacă. Se vorbea despre ceea ce nu se mai vorbise până atunci – căci criza dogmatică punea în discurs lucruri ce erau doar simţite în experierea mistică. Formularea raţională a experienţei trăite 61 Tipul de filosofare bizantin presupune o utilizarea nouă şi neobişnuită a cuvintelor şi rezultatul înseamnă o modificare a expresiei şi conştiinţei colective. În istoria Bizanţului nu au lipsit momentele de criză provocate de formularea eretică, ele debutând chiar odată cu întemeierea imperiului şi culminând cu disputa palamită a veacului XIV, iar aceste răstimpuri au semnificat mereu salturi în expresia filosofică. Desigur, aici este vorba de filosofia interioară, cea care a avut mai ales sens practic, dar nu mai puţin şi formulare textuală. Dar un temei al înnoirii în filosofie ce se dovedeşte a fi mai subtil, dar şi mai prezent, este cel ce ţine de dimen-siunea personală a experierii dogmei şi tradiţiei. Dogma pentru răsăritean nu înseamnă o clarificare pozitivă a unui fapt de credinţă, ci stabilirea a ceea ce nu poate fi ignorat sau depăşit, deci în esenţă o limită formulată în intenţia de păstrare a autenticului spirit creştin. Să nu uităm că terenul experienţei spirituale a Răsăritului a stat întotdeauna sub semnul apofaticului şi paradoxalului. Asumarea personală a experierii adevărului creştin nu putea să se rezume nicidecum la precizarea dogmatică, căci ar fi fost o formă lipsită de conţinut. Ceea ce este prin şi dincolo de dogmă este un act personal al cărui conţinut are dimensiunea unicităţii şi irepetabilului. Filosofia bizantină a fost solid fundată pe o antropologie ce descria omul în termenii persoanei, ori această dimensiune personală presupune unicitatea radicală a experienţei şi trăirii. Nimeni nu îşi propunea să copie deşi mereu imita. Acesta este poate paradoxul cel mai acut sub care se desfăşura viaţa spirituală şi culturală a omului bizantin. Deşi întâlnim în epoci şi la autori diferiţi obsesiva manieră de imitarea şi reluare a clasicilor ori a Părinţilor, acest act stă sub conştiinţa imposibilităţii de a repeta experienţa interioară a celor dinainte. În perspectiva 62 Dan CHIŢOIU cadrelor hotărâte şi precizate de cei vechi, în conştiinţa bizantinului se petrecea o experienţă nouă şi originală. Acest fapt este trădat, de asemenea, de o folosire neobiş-nuită şi schimbată a cuvintelor. În repetate rânduri, criticii moderni au semnalat o importantă dificultate interpretativă provenită dintr-o folosire mereu schimbată şi aparent inconstantă a termenilor. Spre exemplu, folosirea terme-nului filosofie avea un înţeles care trebuie cu atenţie dedus din folosirea sa contextuală. Trecerea vremii înseamnă şi o acumulare a textelor ce mărturisesc asumarea şi exersarea filosofiei exoterice şi esoterice, de aceea accentele şi preocu-pările cunosc schimbări, o comparare a textelor produse în intervale diferite indicând folosirea pe alte coordonate a reperului dogmatic. Referinţa la tradiţie nu însemna de fapt raportarea la acelaşi lucru pentru toţi autorii, căci tradiţia însemna un corp textual mereu înnoit prin adăugarea textelor exemplare şi simptomatice pentru identificarea căii adevărate în experierea mistică, expresia raţională a tainei creştine. Când în veacul XIV Sfântul Grigorie Palama face apel la tradiţie, indică o anume perspectivă care, deşi în mod esenţial înseamnă aceeaşi dispunere a gândirii valabilă în esenţă şi în veacul al IV-lea, un autor al acestui timp al începuturilor spiritualităţii bizantine conota altceva prin noţiunea de tradiţie. A descoperi originalul şi noul în gândirea unui bizantin înseamnă mai ales să cercetezi cu atenţie felul în care acesta înţelege să se folosească de cuvinte, să observi modalităţile particulare de prezenţă a cuvântului în context. O asemenea situaţie poate fi ilustrată de texte precum cele puse sub numele de Filocalia. Chiar în situaţia în care o anume preocupare este întâlnită la doi sau mai mulţi autori, dincolo de reluarea cadrelor ei, care este constantă, desco-perim nuanţele, accentele şi dezvoltările proprii fiecărui 63 Tipul de filosofare bizantin autor. Putem găsi şi un exemplu de a se face filosofie într-o asemenea înţelegere şi în vremurile moderne, la românul Nae Ionescu. Acesta a fost în mod repetat criticat ca fiind neoriginal în gândire sau chiar plagiator. Însă forţa expresiei sale filosofice stă dincolo de criteriul originalităţii în specu-laţie, căci aşa cum însuşi filosoful român afirma, nu se mai poate astăzi face filozofie, ci doar filosofare. Asumarea filosofării ca experienţă personală este trădată şi de stilul pe care majoritatea intelectualilor bizan-tini îl folosesc în expresia textuală, mai cu seamă odată cu Renaşterea secolelor IX-X. Lectorul modern al unor lucrări de factura celor din vremea apogeului cultural al Bizanţului din secolul XIV are dificultăţi a urmări mesajul textului din cauza frazelor complicate şi stufoase. Sau cel puţin aceasta este impresia celui care vrea să găsească în primul rând un înţeles textual facil şi direct. Dar asemenea muzicii bizan-tine, fraza complicată şi neobişnuit de lungă pentru regulile moderne trădează altceva decât dorinţa de a transmite un simplu mesaj. Ceea ce lasă să indice o scriitură aşa cum au articulat-o bizantinii este meditaţia din spatele unei teme ce nu este nouă sau originală. Repetiţia sau zăbovirea pe o idee este o modalitate comună în scriitura bizantină, la care se mai adaugă o aparentă lipsă de preocupare pentru coerenţa de ansamblu a textului. Multe din lucrările de filosofie ale umaniştilor bizantini dau impresia de eclectism din această cauză. Unde noi vedem eclectism şi gândire disparată se indica, din perspectiva acestui model cultural, modalitatea personală a autorului de experiere a temelor şi ideilor la care au meditat cei dinaintea sa. 64 Dan CHIŢOIU 4. Platonism şi aristotelianism S-a scris mult despre o permanenţă a filosofiei bizantine: evoluţia sa în cadrele platonismului şi aristote-lianismului. Două filosofii care jucau un rol cheie în elenismul târziu şi care au fost în aceeaşi măsură mediul în care a fost conturată expresia teoretică a spiritualităţii creş-tine. Alternanţa între preferinţa pentru Platon şi cea pentru Aristotel, ori încercarea de conciliere a celor două orientări reprezintă fundalul temeiului intelectual bizantin. Mai puţin inteligibil pentru interpretul modern este însă nu doar constanta reluare a manierei de expresie a celor doi mari filosofi şi a tradiţiilor din antichitatea târzie care s-au revendicat mai cu seamă de la Platon, cât faptul că, aparent atât în secolul V dar şi în secolul XIV, găsim aceeaşi dilemă între opţiunea pentru Aristotel şi cea pentru Platon. Această situaţie a reprezentat un puternic argument pentru mulţi dintre exegeţii moderni de a crede că nu a existat o adevărată viaţă intelectuală în Bizanţ, ci s-ar putea mai degrabă vorbi de un mediu propice doar supravieţuirii şi conservării clasicismului grec. Meritul bizantinilor ar consta, în această perspectivă, în aceea de a fi putut oferi Renaşterii apusene un prilej de elan spiritual nemaiîntâlnit din Antichi-tate, prin contactul cu operele pierdute (pentru apuseni) ale clasicilor. Consecinţa a fost că nu a putut să se găsească un loc pentru gândirea bizantină în tratatele de istoria filosofiei 65 Platonism şi aristotelianism decât cu greu, şi doar cu titlul de exerciţiu intelectual de valoare secundă. Toată problema stă în grila interpretativă a moder-nului învăţat să recunoască numai anumite trăsături ale unui discurs care ar putea fi apropiate de ceea ce numim filo-sofie. Ştim din secţiunea precedentă cât de complexă era înţelegerea bizantină a filosofiei şi cât de diferite erau scopurile sub care era practicat exerciţiul filosofic. Din aceste motive este aproape cu neputinţă de integrat într-o istorie a ideilor filosofice texte ce par a fi mai degrabă de spiritualitate. Chiar şi o istorie a filosofiei bizantine aşa cum a prezentat-o Basile Tatakis cu greu şi prea puţin poate dovedi că în Bizanţ a existat o meditaţie filosofică activă. În multe cazuri, atunci când Tatakis analizează gândirea filosofică a unui bizantin, remarcile sale privesc de fapt ceea ce reprezintă preocupările de ordin teologic sau ştiinţific ale acestuia. Această situaţie poate fi întâlnită în mai toate portretele făcute de acest exeget tradiţiei filosofice bizan-tine. În cele din urmă, o astfel de prezentare reuşeşte mai degrabă să ilustreze lipsa filosofiei în Estul european. Este evidentă nevoia schimbării paradigmei după care poate fi identificat un efort intelectual ca fiind filozofie, prin rediscutarea a mai tuturor criteriilor de judecată care funcţionează actualmente. O bună ilustrare este situaţia acestei aparent obsesive alternanţe a preferinţei pentru aristotelism sau platonism, mereu detectabilă la gânditorii bizantini. Tatakis, un exeget care a cercetat cu acribie textele spiritualităţii bizantine reuşeşte să detecteze cu acurateţe prezenţa comentariilor şi luărilor de poziţie pe care un autor sau altul le face din perspectiva alternativei aristotelico-platoniciene. Lipseşte 66 Dan CHIŢOIU însă o justificare mai serioasă a acestei necesare opţiuni între două şi numai două posibilităţi. Cititorul de astăzi îşi poate pune îndreptăţit întrebarea de ce nu s-a putut ieşi din acest cerc obsesiv al imitării uneia sau alteia din cele două soluţii discursive, că doar la urma urmei este vorba de filosofi creştini care puteau foarte bine să găsească şi alte posibilităţi de a-şi exprima gândirea. Mai era necesar oare recursul la maniera de discurs a filosofiei lui Platon pentru un gânditor al veacului al XIV-lea, într-un Bizanţ în care viaţa intelectuală consemnase un mileniu de istorie? Se poate aduce argumentul că totuşi şi Renaşterea apuseană consemnează prezenţa unor opţiuni între perspectiva descrisă de aristotelismul scolastic şi neoplatonismul florentin. Însă aici este vorba de perspective, adică de motive din perspectiva cărora un gânditor pleacă şi pe care şi le oferă mai degrabă ca pretext pentru dezvoltarea propriei meditaţii. Pe măsură ce Renaşterea îşi urmează cursul în Apus, recursul la Platon sau Aristotel joacă cel mult rolul unui loc comun, unei referinţe ce nu oferă altceva decât reperele necesare unui gânditor pentru a-şi dovedi originalitatea propriului discurs. Renaşterea pregă-teşte în spaţiul discursului filosofic modernitatea, ceea ce este echivalent cu o masivă ruptură în tradiţiile meditaţiei filosofice. Tocmai această folosire într-un fel tot mai impropriu a ideilor şi temelor clasicismului grec, crezându-se că ar fi de fapt o reluare a preocupărilor anticilor, a putut oferi prilejul schimbării fundamentale a intereselor trava-liului filosofic. Filosofia modernă începe prin a fi mai ales o filosofie a naturii care se vrea tot mai departe de discursul metafizicii, şi nu putem să căutăm originile acestei schim- 67 Platonism şi aristotelianism bări decât în reacţiile şi atitudinile intelectualilor Renaşterii apusene. În intenţia de a dovedi că şi Bizanţul a produs o filosofie în cadre asemănătoare cu cele din Apus, s-a încercat speculaţia că, dacă cursul vieţii intelectuale bizantine nu ar fi fost întrerupt de catastrofa de la 1453, există semne că şi Răsăritul ar fi putut să evolueze către aceleaşi teme ale filosofiei naturii1. Criteriul interpretativ aici este oferit de identificare unei dispute legate de alternativa realism–nominalism, atât în Apusul medieval târziu şi renascentist timpuriu, cât şi în Bizanţul secolelor XIII şi XIV (fără a mai menţiona că de fapt discuţia reprezenta o chestiune foarte veche pentru filosofa bizantină). Diferenţa majoră stă însă în raţionalitatea sub care s-au conturat cele două orizonturi filosofice. Scolastica apuseană a dus cu sine o folosire ce se dorea cât mai exactă a conceptelor filosofiei, însă această precizie răspundea mai degrabă de necesitatea argumentărilor de tip logic formal puse în slujba argumentului şi clarificării teologice. Nu mai putea fi vorba de utilizarea termenilor filosofiei antice în spiritul său. Tomismul, cea mai bună expresie a acestei atitudini, reprezintă un monumental exemplu de speculaţie teologică pe cadre creştine şi cu termeni proveniţi din filosofia greacă, deşi în forma lor latinizată. Aristotel, cel prezent în tomism, nu are a face decât prea puţin cu Aristotel din Stagira. Renaşterea, înlăturând preocupările scolasticii şi revendicând idealul umanismului, nu a făcut altceva decât să ducă mai departe folosirea conceptual 1 John Meyendorff, op. cit., p. 79. 68 Dan CHIŢOIU schematică a termenilor greceşti în dimensiunea lor latini-zată. Se crea pe această cale o extrem de prielnică putinţă de speculaţie filosofică, putinţă ce va fi împlinită mai târziu în gândirea speculativă a filosofiei clasice germane. Începând din Evul Mediu, în Apus cuvântul devenit concept este tot mai mult anchetat din perspectivă logică şi i se cere să împlinească o sarcină eminamente speculativă, de aceea i se adaugă ori i se scad caracterele sale definitorii, pe calea definiţiei. Diferenţa de perspectivă care marchează gândirea bizantină pleacă tot de la folosirea termenilor. Un travaliu extrem de laborios şi care a trebuit să ţină seama de multe aspecte a dus în Bizanţ la o altă dimensiune a folosirii termenilor pe care i-au impus aristotelismul şi platonismul. Pe de o parte era limpede că nu era cu putinţă să fie acceptată filosofia greacă în forma şi cu obiectivele sale pentru un gânditor şi trăitor creştin, pe de alta că exista în tradiţia clasică greacă o oportunitate unică de expresie a experienţei şi dogmei creştine. Rezultatul a fost extrem de nuanţat şi greu depistabil la o simplă interogare a textelor produse în spaţiul bizantin. Termenul filosofic grecesc, care atunci când a fost formulat a reprezentat mai întotdeauna o răsturnare şi modificare esenţială a înţelesurilor comune pe care limba greacă le cunoştea în folosirea sa curentă, conţinea în mod esenţial acea putinţă de a trimite la ceea ce este mai-presus-de, la ceea ce este dincolo-de. Acest aspect a contat în mod esenţial atunci când Aristotel sau Platon au devenit autorii predilecţi ai exerciţiului intelectual în tradiţia culturală bizantină. A fost vorba însă de o altă folosire decât cea conceptuală a termenilor, pentru că acest fapt a fost resimţit mai degrabă ca un pericol, pentru bizantin. Un 69 Platonism şi aristotelianism termen în dimensiunea de concept mai degrabă ar fi blocat accesul la ceea ce trebuia în mod esenţial să vizeze orice expresie: relatarea şi nuanţarea unei experienţe spirituale. Nu putea fi vorba decât de rolul de semn pentru cuvinte, căci nici o expresie a gândirii umane nu putea sta sub pretenţia indicării ca atare unei realităţi ce era înţeleasă ca inefabilă şi paradoxală. Un termen nu poate să descrie, el poate doar să indice. S-a instituit pe această cale o situaţie ce am putea-o prezenta ca pe o delicată dialectică a relaţiei între trăire şi expresie. În această situaţie nu a fost nevoie de o speculaţie conceptuală care să fie preocupată de o conti-nuă redefinire a termenilor , căci nu era nimic de definit. O modificare a cuvintelor filosofiei pe cale speculativă ar fi compromis grav putinţa de comunicare a experienţei spiri-tuale, care şi aşa stătea sub semnul unei extreme dificultăţi. Posibilitatea nuanţării celei mai subtile a expresiei trăirilor sale stătea, în mod paradoxal pentru bizantin, într-o uzanţă mai degrabă simplă şi clară a termenilor. Ceea ce conta în comprehensiunea relatării unei experienţe spirituale era, din punctul de vedere al celui cărui i se adresa discursul, nu concentrarea pe înţelesul termenilor implicaţi, pe aproxi-marea definiţiei sub care stăteau aceştia când erau folosiţi, ci pe ceea ce era în mod concret indicat în spatele lor. Un fel de marjă de libertate năucitoare pentru modern se profi-lează mereu în spatele termenilor filosofici implicaţi în spiritualitatea bizantină, atunci când se citeşte mai cu atenţie un text produs în acest spaţiu cultural. Şi totuşi, pe de altă parte, un fapt ce marchează mistica răsăriteană şi care se dovedeşte a fi un semn crucial pentru spiritualitatea bizantină, era imperativul conştien-tizării oricărei experienţe mistice. Se respingea ca înşelă- 70 Dan CHIŢOIU ciune orice trăire extatică ce implica ieşirea din sine, pierderea exerciţiului raţiunii. Isaac Sirul desemnează adevărata experiere mistică a Răsăritului ca beţie trează. Claritatea minţii trebuia să fie un apanaj obligatoriu al oricărei trăiri, şi acest fapt era verificabil prin putinţa de a exprima, în limitele posibilului, în mod limpede cel puţin tipologia acelei trăiri. Acesta era motivul pentru care bizantinii nu au pus niciodată la îndoială valoarea filosofiei clasice şi târzii a grecilor. Rolul de formare a minţii era hărăzit unui învăţământ centrat pe discursul filosofic al platonismului şi aristotelismului, şi cu cât era mai bine antrenată mintea în datele filosofiei din afară, cu atât erau mai serioase şansele unei experienţe mistice care să nu stea sub semnul înşelă-ciunii. Vieţile multor sfinţi importanţi ai tradiţiei bizantine, care au fost stâlpi ai vieţii monahale, relatează trecerea lor prin perioada de formare în cadrele filosofiei aristotelice ce se făcea în mod obişnuit în paideia bizantină până la vârsta de optsprezece ani. Menţionarea acestui aspect biografic în mod repetat este în sine o dovadă a importanţei pe care o avea perioada de pregătire şi formare a minţii pentru trăitorul bizantin. Alternanţa preferinţelor pentru Platon sau Aristotel, a bizantinilor în scrierile lor filosofice, în mod special, dar şi în cele de ordin mai general, trebuie judecată din această perspectivă. Platonismul a jucat un anume rol pentru bizantin, iar aristotelismul un altul. Platon era căutat şi citat, sau de multe ori implicit folosit, pentru capacitatea terme-nilor săi de a exprima realităţile ultime şi tot ceea ce ţine de mistică. Aristotel era preţuit în mod special pentru modul în care a formulat exigenţele sub care ar trebui să stea o 71 Platonism şi aristotelianism gândire corectă din punct de vedere logic. Însă atât termenii filosofiei unuia cât şi a celuilalt au fost folosiţi într-o manieră constantă şi relativ identică pe parcursul întregii evoluţii a filosofiei în Bizanţ. Raţionalitatea sub care stătea o asemenea relaţie cu cei doi clasici ai antichităţii se dovedeşte a fi dublă. Exista pe de o parte o grijă deosebită în dobândirea unei cunoaşteri cât mai precise a textelor anticilor, fapt ce implica o atitudine mai degrabă repetitivă şi imitativă. Un discipol bizantin îşi putea dovedi stăpânirea filosofiei din afară, adică a textelor lui Aristotel şi Platon, prin producerea unor discursuri rostite sau scrise care să reprezinte o imitaţie cât mai fidelă a modelului clasic. Nu conta câtuşi de puţin latura personală, originalitatea în astfel de exerciţii, ba chiar era considerată ca manifestare a unei neputinţe. Rezultatul a fost că în cultura bizantină, chiar şi cei mai rafinaţi gânditori nu au văzut ca pe o scădere sau o lipsă de valoare şi profunzime repetarea până la obsesie a stilului şi formulărilor împrumutate de la Platon ori Aristotel. Gânditori remarcabili ai Renaşterii bizantine pot apare ca nişte îndoielnici şi necritici imitatori ce nu au reuşit altceva decât să însăileze nişte texte ce excelează prin eclectismul lor. Teme luate din diferite părţi şi de la autori diverşi ce sunt puse în pagină fără vreun criteriu aparent, iată o privelişte scandaloasă pentru ochii exegetului modern. În acest sens, dacă un intelectual bizantin era pro-dusul instrucţiei minţii în cadrele stricte ale repetiţiei formulărilor platonico-aristotelice, rostul acestei instrucţii nu putea fi văzut decât din perspectiva folosirii gândirii în aprofundarea şi cenzura experienţei spirituale. Şi din prisma acestei mentalităţi se conturează un al doilea motiv în păstrarea unei folosiri nespeculative (în sens conceptual) a 72 Dan CHIŢOIU terminologiei filosofice clasice. Filosofia din interior, care avea în mod hotărâtor dimensiunea exersării practice a preceptelor spirituale şi a recursului la experienţă în înţelegerea oricărei afirmaţii din câmpul misticii, se găsea sub pericolul relativizării şi imposibilităţii de a fi verificată atâta vreme cât nu se putea stabili un mediu lingvistic etalon care să se bucure atât de simplitatea şi precizia termenilor, cât şi de o cât mai reală capacitate de a desemna experienţe ultime şi paradoxale. Şi din această a doua perspectivă interpretul modern întâlneşte ceea ce îi apare ca o nemulţumitoare stereotipie în relatarea experienţelor mistice. Cu tot spectacolul oferit de texte pline de necon-venţionalitate a expresiei, cum este cazul lui Simeon Noul Teolog, majoritatea textelor de mistică bizantină dovedesc o extrem de acută grijă a identificării extrem de finei demarcaţii ce separă autenticul de înşelare în trăirea duhovnicească, şi acest comandament necesită o folosire cât mai clară şi precisă a termenilor de sorginte filosofică. Doar în măsura în care se consideră împlinită nevoia de ortodoxie, de dreaptă atitudine în trăirea mistică, autorul bizantin lasă să se trădeze propria şi irepetabila sa expe-rienţă spirituală, în măsura în care strecoară propriile nuanţe în folosirea simbolică a termenilor filosofici. Dacă este prea evidentă pentru hermeneutul contem-poran constanţa bizantinului în reluarea şi imitarea textelor clasicilor greci, se pune întrebarea dacă nu cumva în spatele acestei permanenţe în mentalitatea filosofică a Răsăritului nu poate fi regăsită totuşi schimbarea sau evoluţia. Desigur că, luând în considerare cele spus până acum, noutatea şi schimbarea nu puteau avea o valoare în sine pentru filosoful bizantin. Rezerva faţă de schimbare era mai 73 Platonism şi aristotelianism degrabă marca acestei filosofii. Şi totuşi compararea textelor de filosofie produse în diferite epoci ale culturii bizantine dovedeşte prezenţa unor schimbări, a unor noi atitudini faţă de rosturile filosofiei. Mai greu de înţeles este justificarea sub care se petrec aceste schimbări, raţiunile care au dus în anumite etape la noutate într-o cultură ale cărei cadre sunt puternic ancorate în tradiţie. Putem identifica cel puţin două motive care au funcţionat în spiritualitatea bizantină atunci când a fost considerată necesară schimbarea. Primul dintre acestea este dat de nevoia de a clarifica calea dreaptă, de a înţelege un aspect sau altul al vederii creştine a divinităţii, a omului, a lumii. Momentele critice, de tensiune, ce nu au lipsit din istoria culturală şi spirituală a Bizanţului, au avut drept consecinţă mai întotdeauna o schimbare în accentele şi formele de expresie a filosofiei. Pare a fi acest lucru o lipsă în calitatea culturii de acest gen. Dacă o cultură nu are un dinamism propriu, intern, aproape că nu o mai putem încadra sub acest nume, ci ar trebui să o considerăm mai degrabă un rudiment de producţie spirituală. Cel puţin aşa gândim astăzi. Şi este dovedibil că într-o formă asemănătoare înţelegea actul cultural şi un bizantin care era instruit în cadrele unei culturi clasice greceşti, ce punea preţ pe gândirea activă. Numai că terenul pe care era căutat dinamismul, chiar şi evoluţia (într-o altă dimensiune decât monotona înţelegere modernă ca trecere de la inferior la superior, de la simplu la complex), nu era cel al speculaţiei conceptuale, artistice ori de alt fel, ci planul a ceea ce am putea numi viaţă, însă într-un sens care în Răsărit ţine de ceea ce poartă numele de duhovnicesc. 74 Dan CHIŢOIU Tradiţia vie era pentru bizantin recapitularea celor mai semnificative acte spirituale ale istoriei spiritului creştin de până la el, şi asta purta pentru el numele de filosofie. Suma filosofiilor de până la un timp al istoriei, ca însumare a celor mai revelatoare acte spirituale concretizate în tradiţia scrisă sau orală, însemna o foarte concretă atitudine de viaţă. Sau altfel spus o cale prin care putea să se experieze orice fapt al realului. Ce reţinea însă acest corp al tradiţiei filosofice ca reper al oricărei încercări ulterioare? În primul rând tot ceea ce putea însemna o prevenire şi o avertizare asupra greşelii, a pericolului de a părăsi spiritul şi sensul trăirii în Hristos. Dar tot la fel de mult o aproximare şi reaproximare a scopurilor sub care se poate filosofa. Această mişcare spre avertizare şi reprecizare a fost mai cu seamă un gest al timpului de criză, dar în fapt a fost tot timpul prezentă în măsura în care fiecare individ lua în serios idealul sub care se ordona viaţa creştină, îndumnezeirea, unirea omului cu Dumnezeu. Filosofarea a fost în majoritatea timpurilor istoriei spiritualităţii bizantine un act de viaţă, de întipărire, de împropriere a reperelor lăsate de cei ce au ajuns mai înainte la desăvârşire pe calea aceasta existenţială a iubirii de înţelepciune. De cele mai multe ori, filosofarea a fost un act tăcut, cunoscut doar prin ceea ce se putea surprinde din felul de viaţă al celui ce căuta tăcerea şi fuga de lume. Această continuă aprofundare şi nuanţare a căilor de exersare a filosofiei în tăcere s-a lăsat în vremurile de criză cunoscută şi la vedere, atât prin discurs cât şi în scris. Începând cu Arie şi terminând cu disputa hesychastă istoria vieţii bizantine consemnează numele unor asceţi care au părăsit adâncurile pustiei pentru a da un răspuns din 75 Platonism şi aristotelianism perspectiva filosofiei trăite, la dileme care ţineau mai cu seamă de precizarea dogmatică, am spune de filosofia limitei, a graniţei. În acest fel, noutatea în gândire nu avea caracterul de ruptură pe care îl preţuieşte tradiţia filosofică apuseană, ceea ce a făcut ca în cele mai multe cazuri interpretările făcute din perspectiva apusului să nu deţină instrumentele necesare detectării schimbării şi modificării în istoria filosofiei în Bizanţ. Exemplul cel mai evident este acela al reluării la intervale mari de timp a temelor filosofiei lui Aristotel şi Platon. Ceea ce apare ca evidenţă în situaţia unei evaluări comparate a două texte scrise în secole aflate la o mare distanţă între ele, spre exemplu unul aparţinând lui Ioan Philophon în secolul VII şi altul lui Nicephoros Chumnos din secolul XIV, este prezenţa unor teme comune de meditaţie, ce îşi găsesc terenul argumentativ în oscilaţia între motivele platoniciene sau aristoteliciene. Atât unul cât şi celălalt se preocupă de natura lumii, şi ambii se dovedesc a fi aristotelicieni din perspectiva felului de a argumenta, dar şi al preluării unor teme ale Stagiritului. Însă Chumnos ne oferă un stil mai rafinat, o dialectică mai subtilă, ambiţii mai mari în intenţiile filosofiei sale. Dar ceea ce contează este că între cei doi elementul de continuitate înseamnă creditarea comună a paradigmei pe care aristotelismul o aduce în explicarea lumii. Oricât ar avansa un autor de filosofie bizantină în speculaţiile sale, nu va avea impresia că textele predecesorilor sunt depăşite ca univers al discursului, ori că necesităţile sale discursive presupun părăsirea temelor-cheie ale clasicismului grec. 76 Dan CHIŢOIU 5. Persoană şi natură Cadrele în care a evoluat filosofia bizantină au fost într-o măsură hotărâtoare stabilite de distincţia de funda-ment între natură sau esenţă şi persoană sau ipostas. O astfel de distincţie era imperioasă în contextul noii viziuni despre realitate pe care o aducea creştinismul. Istoria formulării şi folosinţei sale este interesantă pentru că ne spune multe despre calea pe care s-a conturat gândirea bizantină ca distinctă de moştenirea sa grecească. Secolul IV după Hristos este cel care consemnează nevoia unei astfel de distincţii, întrucât devenea tot mai necesară formularea pe care doctrina creştină o dădea înţelegerii modului în care era înţeleasă divinitatea, pe fondul unor erezii care duceau la tensiuni şi neînţelegeri în această chestiune. Acest lucru a fost făcut de cei trei mari capadocieni din veacul al IV-lea, în special de Vasile cel Mare şi Grigorie de Nyssa. Gândirea greacă în forma sa clasică a fost în mod esenţial legată de o anume înţelegere a fiinţei, de sensul ei „tare”: fiinţa constituie o unitate, iar făpturile individuale îşi reduc în ultimă instanţă propria „fiinţă” la necesara relaţie cu aceasta. Dialectica unu-multiplu este în cele din urmă rezolvată în favoarea recunoaşterii a ceea ce reprezintă pentru grec, de la eleaţi încoace, caracteristicile Fiinţei, mai cu seamă a caracterului său de unitate absolută, şi în consecinţă orice multiplicitate nu este decât relativă şi aparentă. O astfel de ontologie nu 77 Persoană şi natură lasă posibilitate conturării unei doctrine a persoanei, nici măcar a recunoaşterii unei existenţe veritabile a indivi-dualului. Nostalgia grecului este după refacerea deplinătăţii participării întru Fiinţă, şi purificarea de greşeala căderii în alteritatea care este „regiunea” sensibilului. Mesajul evanghelic descrie însă o situaţie cu totul surprinzătoare atât pentru mentalitatea greacă cât şi pentru cea ebraică, nebunie pentru unii, sminteală pentru ceilalţi, întrucât Suprema Fiinţă, Dumnezeu, este înfăţişat ca o multitudine de Persoane care împărtăşesc aceeaşi Natură comună. Gândire ereziarhă a primelor secole creştine a venit din eşecul de a înţelege implicaţiile unei asemenea înfăţişării a divinităţii, atât din perspectiva raţionalităţii greceşti sau a religiozităţii ebraice, formulările, pe care diferitele postulate eretice1 de la nestorianism la gnosticism le-au făcut, dovedind aceasta. Bizantinii, chiar la originile culturii pe care au întemeiat-o, au simţit ca pe o nevoie majoră precizarea modului în care trebuie înţeleasă Realitatea Ultimă, cât şi a consecinţelor ce decurg de aici. În formulările pe care Sfinţii Vasile cel Mare sau Grigorie de Nyssa le dau înţelegerii acestei paradoxale (pentru vremea aceea) înfăţişări a Divinităţii stă unul din reperele centrale ale originalităţii modului bizantin de a face spiritualitate, a distanţei bizantinilor faţă de tot ceea ce s-a întâmplat înaintea lor în gândire şi spiritualitate. 1 Erezia trebuie înţeleasă ca exagerare, ca accentuare unilaterală a unei părţi a adevărului, nu pur şi simplu ca un fals. Ceea ce se numeşte erezie este rezultatul, în principal, al unei gândiri ce tratează în mod speculativ şi conceptual afirmaţia Revelaţiei şi forţează inefabilului dogmei revelate în cadrele unei raţionalităţi anume. 78 Dan CHIŢOIU Trebuia descrisă o diferenţă între Întreita Faţă şi unica Natură a Supremei Realităţi, ori acest lucru nu putea să fie mai bine făcut decât apelând la posibilităţile pe care terminologia tradiţiei greceşti o oferea. Însă ceea ce Vasile cel Mare face, atunci când este să numească diferenţa, este cu totul surprinzător, căci ia doi termeni în relaţie de sinonimie şi îi resemnifică diferit, în această intenţie. Pentru descrierea Naturii Realităţii Supreme a fost folosit termenul ουσια, ce făcuse tradiţie în filosofia greacă. Folosit de Platon şi de Aristotel, termenul era bine înţeles în acele timpuri fără a fi necesară o explicare prea dificilă. Însă pentru manifestarea personală a Divinităţii, ca şi pentru dimen-siunea personală a existenţei individuale umane trebuia găsit un termen care să poată da măsura complexităţii, nuanţelor şi inefabilului relaţiei cu natura. Soluţia a fost alegerea unui sinonim al termenului de ουσια, anume acela de υποστασις. Istoria termenului υποστασις este destul de complicată. Ba chiar interpretările asupra raţiunilor care au determinat folosirea sa de către capadocieni sunt diferite. Termenul a fost folosit drept echivalent al lui ουσια, însă a primit în timp o serie de nuanţe care întăreau o anumită înţelegere a esenţei realităţii. Unii interpreţi au fost de părere că raţiunea sub care a stat alegerea acestor două sinonime în precizarea distincţiei natură-persoană ar fi fost distincţia logică pe care Aristotel o face între ουσια προτη şi ουσια δευτερα.1 Prima sintagmă ar fi fost pusă în legătură cu υποστασις dată fiind semnificarea concretului şi individualului, cea de a doua cu ουσια în legătură cu accepţiunea de general şi comun. O asemenea 1 Aristotel, Categorii, 5, 2a, 11-16. 79 Persoană şi natură ipoteză nu stă însă în picioare decât cu dificultate întrucât Părinţii greci nu o afirmă în mod explicit nicăieri.1 Mai sigur este că, în primele secole după Hristos termenul ουσια capătă tot mai mult semnificaţia de fiinţă reală şi concretă în opoziţie cu fiinţa aparentă şi evanescentă , şi această evoluţie probabil că se datorează stoicilor. Dincolo de toate acestea, capadocienii vor săvârşi o reală şi semnificativă mutare de înţeles în uzanţa termenului. În mentalitatea bizantină din secolul IV şi după realitatea nu poate avea decât o dimensiune ipostatică, nu există nicăieri esenţa pură. Ceea ce este însă de o majoră semnificaţie este identificarea între υποστασις şi προσωπον. Înainte de a evalua această echivalare să vedem care era uzanţa până în acea vreme a lui προσωπον. Termenul se găsea în vocabularul vechii limbi greceşti, desemnând partea capului de sub frunte, ceea ce numim astăzi faţă. Însă uzanţa sa majoră a fost în înţelesul de mască, fiind vorba de recuzita pe care actorii vechiului teatru grec o foloseau. Aşa cum spune Zizioulas, teatrul, şi în special tragedia, este locul în care se întâlnesc libertatea umană şi necesitatea sub care stătea lumea în viziunea vechilor greci2. Se ştie că din perspectiva filosofiei greceşti nu se poate găsi un temei pentru argumentarea unei reale existenţe a actului liber uman, ceea ce obseda mentalitatea antichităţii greceşti fiind ordinea şi armonia unei lumi care era prin excelenţă cosmos. Ordinea lumii stă cu necesitate sub puterea unei ordini gândită mai degrabă din perspectivă logică, ce nu permite nici o abatere de la legile armonizării întregului. 1 Ioannis Zizioulas, Fiinţa eclesială, Editura Bizantină, Bucureşti, 1996, p. 32. 2 Ibidem, p. 25. 80 Dan CHIŢOIU Tragedia greacă este cea care va exploata conflictul între încercările omului de a acţiona potrivit voinţei sale, să ocolească destinul şi să nesocotească voinţa zeilor, cu toate că această atitudine este cu necesitate sortită eşecului, sfâr-şitul tragediei antice consemnând întotdeauna împlinirea necesităţii. Este vorba aici de ceea ce s-ar numi o „libertate limitată”, sintagmă ce reprezintă de fapt o contradicţie logică. Important este că actorul tragediei simte semni-ficaţiile stării de libertate, se îndreptă, chiar dacă limitat şi cu insucces, către asumarea stării de persoană, cu caracterele de libertate, unicitate şi irepetabilitate. Masca în accepţiunea tragediei antice se dovedeşte a fi un element supraadăugat şi nu ceva ce ţine de adevărata sa fiinţă. Însă totuşi această dimensiune a lui προσωπον a fost exploatată de Părinţii capadocieni pentru a conferi dimensiunea dorită înţelegerii bizantine a modalităţii personale de existenţă a lui Dumnezeu Treime şi a oamenilor. Saltul spectaculos a fost însă acela al identificării lui υποστασις cu προσωπον, pe această cale conferindu-se o dimensiune ontologică a „feţei”, a ceea ce fusese mai înainte doar o simplă mască. În acest fel se săvârşeşte o dublă şi reciprocă precizare a înţelesurilor pe care cei doi termeni trebuiau să îi aibă în noul orizont spiritual bizantin. Mai mult, este şi o îmbogăţire semantică ce preface aproape total funcţiunile lui υποστασις şi προσωπον. Gândirea bizantină va adânci şi resemnifica înţele-surile lui προσωπον prin accentuarea implicaţiilor etimologice ale termenului. Căci în greacă persoană este format din προσ, care înseamnă către, spre, în direcţia, şi ωψ care semnifică privire, ochi, înfăţişare, chip, faţă. Aşa cum indică Yannaras, prin compunere semnificaţia care apare este am privirea, faţa 81 Persoană şi natură aţintită spre ceva sau spre cineva, mă aflu faţă-n faţă cu ceva sau cineva1. Se implică aici dimensiunea raportării directe, nemijlocite, relaţia. Pe această cale, aşa cum este reinter-pretat, προσωπον exclude posibilitatea înţelegerii persoanei ca individualitate în sine dincolo şi în afara a ceea ce numim relaţie. Adâncul modului de existenţă personal este indicat tocmai de relaţie ca diferenţă specifică, şi care exclude orice încercare de înţelegere statică a individualităţii. Putem să observăm că în acest fel se descriu cadrele unui alt model antropologic decât cel pe care-l va cunoaşte gândirea apuseană, atât de legată de surprinderea unui ansamblu de determinaţii ce ţin de natura individului. În ceea ce îi este mai propriu, modul de a fi al lui υποστασις este εξτασις, adică ieşire din sine. Nu poate fi înţeleasă dimensiunea ipostatică a individului uman, nici a lui Dumnezeu, decât ca hipo-stanţă ce devine mereu şi întotdeauna o ieşire şi raportare către altul. Propriu persoanei este să fie mereu în afara ei, să se îndrepte neîncetat către altceva. Aşa cum afirmă Yannaras, conţinutul ontologic patristic al persoanei este reprezentat de alteritatea absolută ca diferenţă existenţială faţă de esenţă. Persoana este caracterizată de alteritate absolută, de unicitatea şi irepetabilitate, însă această alteritate nu poate fi exprimată şi încadrată conceptual, singura cale fiind trăirea alterităţii ca fapt concret, ca relaţie irepetabilă.2 Experierea celuilalt în relaţia faţă către faţă este unica şi exclusiva modalitate a cunoaşterii lui în ceea ce îi este propriu. 1 Ch. Yannaras, Persoană şi eros, Editura Anastasia, Bucureşti, 2000, p.21. 2 Ibidem, p. 33. 82 Dan CHIŢOIU După o binecunoscută formulare, la modul simplu, firea este conţinutul persoanei iar persoana este existenţa firii1. Însă în tradiţia bizantină relaţia între persoană şi esenţa conţinută de aceasta este înţeleasă mult mai nuanţat. Orice înţelegere trebuie să plece de la persoană, de la modul personal întru care poate fi înţeles Dumnezeu sau omul. Un discurs despre esenţă nu poate susţinut de un autor bizantin, şi căutarea esenţei lucrurilor, a omului, ori a lui Dumnezeu este din această perspectivă spirituală un nonsens. Chiar şi orice realitate creată, cum ar fi un copac, este înţeleasă în dimensiune ipostatică. A înţelege realitatea înseamnă a conştientiza situaţia mereu nouă şi paradoxală a asumării naturii de fiecare persoană în parte într-un mod irepetabil şi în acelaşi timp complet, desăvârşit. Existenţa fiecărei persoane în parte înseamnă o recapitulare a existenţei într-un mod nemaiîntâlnit. „Ca libertate ontolo-gică absolută, persoana necesită… o constituţie ipostatică fără necesitate ontologică. În consecinţă, ipostasul său trebuie neapărat să se înrădăcineze, să se constituie într-o realitate ontologică neafectată de «starea de creatură». Acesta este sensul frazei scripturistice: a se naşte «de sus» (Ioan 3, 37). Este exact posibilitatea pe care hristologia patristică se străduieşte s-o proclame, s-o vestească omului. Hristologia, cum a fost elaborată în cele din urmă de Părinţi, nu vizează decât un scop pur existenţial: să-l asigure pe om că persoana, nu ca mască sau «personaj tragic», ci ca adevărată persoană, nu este o căutare mitică sau nostalgică; este o realitate istorică.”2 1 Vladimir Lossky, Teologia mistică a Bisericii de Răsărit, Editura Anastasia, Bucureşti, 1996, p.152. 2 Ioannis Zizioulas, op. cit., p. 51. 83 Persoană şi natură Până la urmă, pentru un răsăritean, aşa cum afirma Stăniloae, lumea creată nu are alt sens decât acela de a fi un loc de întâlnire a persoanelor şi în primul rând a lui Dumnezeu Persoană cu omul persoană, şi istoria acestei articulări a relaţiei personale are consecinţe radicale asupra creaţiei. Pe măsura trecerii vremii, lumea devine tot mai personalizată, tot mai asumată de persoane ca mijloc de adâncire a comuniunii între ele. Există un nemărginit proces în cunoaştere în măsura în care este un nesfârşit progres în adâncirea relaţiei între persoane, şi niciodată nu se poate pune punct în actul de cunoaştere. Mai mult, actul de înţelegere fiind atribut al persoanei care nu „stă”, adică nu se găseşte într-o atitudine faţă de lume constantă, ci este implicată în relaţie, acesta poate însemna şi eşecul autenticităţii experierii celuilalt, nu descrie un progres, ci are suişuri dar şi coborâşuri. Poţi ajunge să „pierzi” înţelesurile dobândite atunci când te îndepărtezi de experienţa comuniunii întru care ai dobândit un anume rezultat în cunoaştere. Un aspect ce nuanţează sensibil modalitatea perso-nală de manifestare a umanului este perspectiva creştină a ceea ce s-ar numi „natură căzută”. Omul nu se găseşte în situaţia sa originară, deoarece păcatul adamic înseamnă o modificare şi alterare profundă a naturii umane. Întrucât Adam a fost pus stăpân peste creaţie, nu într-un mod simbolic, ci având un ascendent în dimensiunea ierarhiei fiinţiale asupra naturii create, căderea sa a antrenat şi o dezordine a lumii. Toată creatura suferă odată cu căderea lui Adam. Aşa cum afirmă Hans Urs von Balthasar în studiul său despre Grigorie de Nyssa, pentru acest capadocian şi după el pentru un întreg model cultural, 84 Dan CHIŢOIU lumea înseamnă locul unde se întrepătrund materia şi spiritul. Materia are o neîncetată şi inefabilă tendinţă de spiritualizare, iar spiritul, de partea sa are adânci rădăcini în temporalitate, ceea ce-l face ca uneori să se confunde cu materialitatea însăşi1. Ceea ce am numi spiritualizarea materiei este o temă ce ocupă un loc important în gândirea lui Grigorie, dar şi a altor mulţi gânditori bizantini de după el. Tema ierarhiei fiinţelor, atât de importantă în platonism îşi va găsi un loc important în filosofia bizantină, într-o tratare ce o face să treacă dincolo de înţelesurile neoplato-niciene.2 Căderea lui Adam are drept consecinţă o suferinţă a creaturii de la om până la ce din urmă piatră. Este aici o logică ce trimite la necesitatea restaurării, o restaurare ce este cu neputinţă omului şi doar răscumpărarea pe care o face Dumnezeul Om o realizează. Însă, deşi săvârşită prin Întrupare şi Jertfă, restaurarea este actuizată prin fiecare experienţă personală particulară a unirii cu Hristos. Restaurarea are însă o semnificaţie ce depăşeşte înţelesul unei simple refaceri a datelor iniţiale întru care se găsea creatura, ci mai cu seamă restabilirea direcţiei către care trebuia să se îndrepte omul: theosis-ul, îndumnezeirea. Dumitru Stăniloae exprimă această viziune afirmând că „lumea se recreează printr-o continuă suferinţă, care e o neîncetată omorâre a formei ei celei vechi, sau mai bine zis o continuă forţare a structurii ei superficializate şi 1 Hans Urs von Balthasar, Presence and Thought. Essay on the Religious Philosophy of Gregory of Nyssa, Ignatius Press, San Francisco, 1995, p.47. 2 Anna-Stina Ellverson, The Dual Nature of Man. A Study in the Theological Anthropologyof Gregory of Nazianzus, Upsala, 1981, p.83. 85 Persoană şi natură învârtoşate, pentru a se înnoi”.1 Omul nu rămâne simplu om căci Dumnezeu asumă un trup; Dumnezeu se face om pentru ca omul să se facă Dumnezeu. Iată cât de complexă şi adâncă devine din această perspectivă relaţia între natură şi persoană. Spre deosebire de ceea ce s-a întâmplat în istoria spirituală şi culturală a Occidentului unde se poate vorbi de un apofatism al naturii, Bizanţul (şi moştenirea sa asupra lumii răsăritene) are ca reper absolut apofatismul persoanei. Se indică astfel direcţia pe care se va manifesta filosofarea în Bizanţ şi limitele peste care aceasta nu va trece. În Răsărit nu vom găsi o metafizică de felul celei occidentale, şi nici o filosofie a naturii. Pentru acest spaţiu, natura sau esenţa în sine sunt inaccesibile. Ceea ce în ochii unui comentator apusean ar părea că este un text de morală, mistică ori pur şi simplu de teologie, însemna pentru bizantin un discurs despre modul de manifestare ipostatic al existenţei. Adâncirea meditaţiei în istoria tradiţiei filosofice bizantine a însemnat mai ales o nuanţare progresivă a ceea ce înseamnă modul personal de experiere a lumii şi de realizare a comuniunii între persoane. 1 Dumitru Stăniloae, Iisus Hristos sau restaurarea omului, Editura Omniscop, Craiova, 2003, p.96. 86 Dan CHIŢOIU 6. Unu şi Trei. Unu şi multiplu Tradiţia filosofică bizantină a fost, de la originea sa, pusă în situaţia de a formula propria înţelegere a dialecticii raportului unu-multiplu plecând de la o înţelegere a numărului, care de la pitagorei, eleaţi şi Platon, dar mai cu seamă odată cu neoplatonicienii, dobândise o dimensiune ce depăşea înţelesurile simple ale matematicii, către implicaţii metafizice şi mistice. Spiritualitatea creştină aducea în spaţiul bizantin o înţelegere nouă în multe aspecte, dar mai ales în chestiuni care au preocupat peste tot lumea anticităţii târzii: înţelegerea naturii Divinităţii, raportul între aceasta şi lume, soluţionarea raportului unu-multiplu din perspectiva Fiinţei şi a fiinţelor. Mesajul evanghelic fără a aduce un discurs aparte pe această temă, implică în mod constant o relaţie între un Fiu şi un Tată, care sunt în acelaşi timp copărtaşi dumnezeirii, şi se anunţă venirea Duhului ca o altă persoană dumnezeiască. Într-un mediu care era dominat de înţelegerea neoplatoniciană a divinităţii, aşa cum era formulată de Plotin, viziunea creştină părea a însemna o încălcare a regulilor după care trebuie înţelese caracterele Unului, accentul fiind pe suprema sa simplitate. Mistica neoplatoniciană îşi revendica raţionalitatea din regulile pe care clasicismul filosofic grec le stabilise, de aceea despre Fiinţă trebuie să se vorbească într-o modalitatea care să împlinească normele discursului despre Adevărata Realitate. Neoplatonismul a avut cele mai vizibile rezerve asupra Tainei Întrupării, căci nu se putea accepta din prisma 87 Unu şi Trei. Unu şi multiplu raţionalităţii sale că divinul ar putea asuma trup, cu tot biologismul şi limitele proprii fiinţării umane aşa cum găsim în textele lui Porphyrios1. Nici tradiţia religioasă ebraică nu putea accepta o doctrină care punea sub semnul întrebării monoteismul radical de care era în mod esenţial legată. Primele trei secole creştine au însemnat un interval, în care, în mod progresiv, s-au adus încercări de a argumenta sau a respinge înţelegerea creştină a divinităţii. Esenţa disputei era modul în care s-ar putea justifica încălcarea tezei simplităţii Fiinţei (aşa cum o înţeleseseră grecii de la Parmenide încoace), sau a unicităţii lui Dumnezeu, în termenii ebraici, fapt echivalent cu echivalarea Unului cu Trei, a unităţii Fiinţei cu multiplul fiinţării. Unu şi trei, unu sau trei, unu şi multiplu, unu sau multiplu – acestea erau dilemele care au adus mereu necesitatea unor precizări şi justificări pe care spiritualitatea şi filosofia bizantină le-au reluat de la origini şi până în vremea apusului său. Apologeţii au fost primii creştini care au încercat o justificare a raportului unu-trei în disputele lor cu neoplatonicienii şi gnosticii. Marea dificultate pentru autorii creştini era că erau nevoiţi să utilizeze limbajul cristalizat de speculaţiile neoplatoniciene asupra fiinţei, o terminologie care la acea vreme nu cunoştea o îndeajuns de mare flexibilitate pentru a putea reda paradoxalitatea şi necesarele nuanţări care însoţeau o doctrină a unitreimii. Acest lucru se poate resimţi în scrierile lui Justin Martirul. Viziunea sa asupra chestiunii, care poate fi numită triunitarism economic (sau mai corect româneşte, iconomic), indică faptul că deşi Logosul nu este despărţit de Dumnezeu Tatăl, El apare într-un fel asemănător cu focul care provine din foc şi mai 1 Pierre Hadot, Plotin sau simplitatea privirii, Editura Polirom, Iaşi, 1998, p. 50. 88 Dan CHIŢOIU mult decât atât, ca act al voinţei Tatălui.1 O atitudine care se înscrie în aceeaşi paradigmă aparţine şi lui Irineu, pe ideea că Dumnezeu este în trei Feţe, doar în perspectiva lucrării sale iconomice, doar faţă de Creaţie. Taţian va înţelege Treimea ca un lanţ al Fiinţei. Tertulian formulează o înţelegere ce ar putea fi încadrată ca trinitarianism monarhic, suspectând trinitarianismul iconomic de o relativizare a dimensiunii treimice a divinităţii. Scriind polemic împotriva dualismului şi politeismului, Tertulian accentuează transcendenţa radicală a lui Dumnezeu ca Monarhie, însă salvează şi aspectul treimic insistând că divinitatea este Treime în Sine. Dumnezeu se face pe Sine Treime. Pe ansamblu, apologetica, deşi folosind un univers discursiv încă neprelucrat pentru necesităţile noii expresii creştine a raportului unu-multiplu, va face paşi importanţi în conturarea unei permeabilităţi la ideile creştine a spaţiului cultural elenist şi va da măsura importanţei găsirii unor cât mai bune corespondenţe între experienţa spirituală creştină şi expresia sa dogmatic-discursivă. La acel moment nu a fost clar faptul că modelul înţelegerii divinităţii de către scriitorii apologeţi expunea la riscul unui „principiu interiorizant”, ce putea aduce acuza de subordonaţionism. Subordonaţionismul însemna o ieşire subtilă şi nedeclarată din dilema Unitate-Treime, în favoarea Unului. De altfel în acest interval antitrinitarianismul radical fusese formulat de Sabelie care susţinea că Dumnezeu fiind Unul este văzut de oameni sub multiple înfăţişări, de Tată, Fiu şi Duh Sfânt care nu sunt altceva decât manifestări succesive ale divini-tăţii, diferenţa stând doar în nume. Deşi condamnă 1 William J. Hill, The Threee-Personed God, The Catholic University of America Press, Washington D.C., 1982, p.30. 89 Unu şi Trei. Unu şi multiplu sabelianismul, Papa Callistus ne oferă în fond aceeaşi modalitate paradigmatică de tranşare a raportului unu-treime: Dumnezeu unindu-se pe Sine cu trupul lui Iisus dobândeşte vizibilitate şi este numit Fiu, însă rămâne Tată în invizibilitatea Sa, astfel că Tatăl şi Fiul sunt de fapt o singură Faţă. Origen, cu o extrem de solidă formaţie filosofică, va fi atent la scăderile formulărilor apologeţilor în înţelegerea uni-treimii, găsind că este criticabilă teoria celor două stadii potrivit căreia ar fi existat un Logos pre-existent prin care se identifică Hristos cu Dumnezeu, cu Logosul, cu Fiul lui Dumnezeu, însă filialitatea sa nu este socotită ca fiind din eternitate, ci din momentul generării sale pre-creaţionale. Structura interpretativă a lui Origen este tributară gândirii sale de orientare platonizantă, şi de aceea va găsi că rezolvarea modului corect de înţelegere a unitreimii se poate face prin recurgerea la un cadru ierarhic de model platonician în raporturile între Tată, Fiu şi Duhul Sfânt. Atitudine care în cele din urmă se concretizează în înţelegerea Fiului şi Duhului ca având o „dumnezeire redusă”. Origen are însă meritul de a afirma generarea eternă a Fiului, coeternitatea sa cu Tatăl şi cu Duhul, oferind putinţa unei mai adecvate surprinderi a complexităţii şi dificultăţii problemei.1 Arie este un personaj care a jucat, prine reacţie la erezia sa, un rol important în conturarea unei doctrine bizantine a înţelegerii trinitariene a divinităţii. Orientarea sa îşi găseşte fundamentul într-un monoteism ebraic radical, nedeclarat, însă ceea ce contează pentru evoluţia înţelegerii ideii de triunitate este că argumentările sale au exploatat un 1 Edmund J. Fortman, The Triune God, The Westminster Press, Philadelphia, 1972, p. XVII. 90 Dan CHIŢOIU raţionalism de inspiraţie greacă, insistând pe caracteristicile pe care o descriere corectă a ideii de divinitate trebuie să le aibă. Lui Arie îi repugna mai ales ideea unui „Dumnezeu diminuat” care se vehicula în epocă. Hristos, gândeşte el, trebuie să fie ori Dumnezeu, ori creatură. Întrucât Dumnezeu trebuie cu necesitate să fie înţeles ca necreat, neoriginat, negenerat, Fiul este şi trebuie să fie originat şi generat. Nu poate fi deci Dumnezeu, ci creatură. Cu Arie tendinţa subordinaţionistă ajunge la termenii maximi. Acesta a fost stadiul schiţelor doctrinare asupra paradoxalului raport între existenţa unică a unui Dumnezeu care se înfăţişează sub trei Aspecte în vremea cristalizării modelului cultural bizantin. O moştenire extrem de diversă prin soluţii, care purta semnele unor evidente accente contradictorii. De la bun început, nu numai Biserica, dar chiar şi Imperiul s-a văzut ameninţat în condiţiile în care nu se ajungea la o soluţie satisfăcătoare în precizarea doctrinei despre Dumnezeu. Dimensiunea precizării raportului între Unu şi Multiplu trecea dincolo de metafizică, mistică către o importanţă socială şi politică. În acele timpuri, când creştinismul dobândise caracterul de religie oficială şi majo-ritatea bizantinilor erau creştini, găsirea formulei corecte ajunsese să intereseze pe omul de rând. Tensiunile au dus la convocarea primului Conciliu al creştinismului, cel de la Niceea, din 325. Conciliul va stabili, în cele din urmă, un Crez care nu descrie, ci afirmă dogmatic. Afirmă că Fiul este Dumnezeu El însuşi şi în relaţia sa cu Unul Dumnezeu, cu Tatăl. Şi afirmă aceasta nu din prisma categoriilor empirice ale experienţei, nici din cea a categoriilor raţionale ale prezenţei şi nici chiar din cea a categoriilor dinamice ale substanţei, ci ca o categorie a fiinţei. Deşi la Niceea se vorbeşte deschis de divinitatea lui Hristos, trei dintre termenii implicaţii în formulele niceene 91 Unu şi Trei. Unu şi multiplu au continuat însă să ridice probleme: ουσια, ομοουσιος şi υποστασις. Oυσια (având aici înţelesurile de „fiinţă”, „realitate”, „esenţă”, sau „substanţă”) dobândise o impor-tantă folosire în cercurile gnostice, nu doar în cele creştine de dinainte de Niceea, atunci când a fost adoptată învăţă-tura potrivit căreia Fiul este „de aceeaşi esenţă/substanţă (ομοουσιος) cu Tatăl. În secolul al II-lea, gnosticii valenti-nieni vorbeau de o triplă consubstanţialitate. Spiritul uman este consubstanţial (ομοουσιος) cu Dumnezeu, Sufletul cu Demiurgul, iar trupul, materia în genere, cu diavolul. În veacul al III-lea, termenul apare când Paul de Samosata este depus în 268 ca episcop al Antiohiei. Acesta vorbind de Logos ca ομοιουσιος cu Tatăl a fost suspectat de sabelianism, susţinând că unitatea în ουσια era astfel încât nu era nici o distincţie personală între Tată şi Fiu. Problema pe care o ridica termenul ομοουσιος era legată de înţelesul care putea fi dat lui „ομο” („aceeaşi”) din perspectiva comparării cu un termen asemănător, însă care oferea o înţelegere radical diferită: „ομοι” (asemănător). După Niceea, unii episcopi, deşi adversari ai lui Arie, au continuat să prefere şi să folosească un termen respins de Conciliu: ομοιουσιος, în sensul că Fiul ar fi de aceeaşi substanţă sau fiinţă cu Tatăl. Adepţii arianismului respingeau atât ομοουσιος, cât şi ομοιουσιος. Mai târziu, Aetius şi Eunomius au dezvoltat doctrina anomeeană (a neasemă-nării), potrivit căreia Fiul nu este numai prima creatură, dar este în esenţa sa şi „neasemănător” cu Tatăl şi astfel radical inferior1. Capadocienii au fost cei care au reformulat înţele-surile şi modalităţile de uzanţă ale termenilor neoplatonici 1 Gerald O`Collins, The Tripersonal God.Understanding and Iterpreting the Trinity, Paulist Press, New York, 1999, p.116. 92 Dan CHIŢOIU pentru a putea rezolva chestiunea înţelegerii raportului Unu-Multiplu atunci când acest raport privea înţelegerea creştină a divinităţii. Sfântul Vasile cel Mare aduce o necesară precizare atunci când atrage atenţia că a vorbi de ουσια ne se poate face în sensul că ar fi vorba de o materie, ca şi cum Tatăl, Fiul şi Duhul Sfânt ar fi făcuţi din vreun fel de „material” comun. Două posibilităţi opuse în legătură cu folosirea termenului ομοουσια îl îngrijorau pe arhiepiscopul Cezareei Capadociei. Pe de o parte erau cei care eşuau în înţelegerea unităţii de esenţă ajungând, pe o cale sau alta într-o viziune politeistă asupra divinităţii, alţii însă forţau termenul în direcţia unei excluderi desăvârşite a oricărei distincţii personale în Treime şi ajungeau la monoteismul ebraic. Din considerente de acest gen, cei trei capadocieni, Vasile cel Mare, Grigorie de Nazianz şi Grigorie de Nyssa, au ales folosirea termenului υποστασις pentru a descrie într-o manieră potrivită felul în care trebuie înţeleasă dimensiunea personală a înfăţişării divinităţii. Numai odată cu formulările capadocienilor s-a putut evita subordi-naţionismul ca manieră de descriere a raportului între Persoanele Treimice. Grigorie de Nazianz, prin reformu-lările conceptuale operate în terminologia filosofică a timpului va depăşi în mod consistent viziunea platoniciană asupra trinităţii. La Platon apare ideea unei trinităţi consubstanţiale, Unul, Inteligenţa şi Sufletul Lumii, temă care va face o prodigioasă carieră în tradiţia care i-a urmat. Consubstanţialitatea treimii platoniciene nu va căpăta însă caracterul antinomic exprimat în doctrina creştină, ci va avea caracterul unei ierarhii care se deosebeşte şi se împlineşte datorită trecerii unuia în altul, fără încetare, a ipostasurilor, de la unul la altul, în măsura în care se 93 Unu şi Trei. Unu şi multiplu oglindesc unul pe altul1. Accentul pe caracterul personal potrivit căruia trebuie înţeleasă intersubiectivitatea Treimii, permite o nouă descriere a înţelegerii Unitreimii: „Dumnezeirea… fără treaptă de sus care să înalţe sau treaptă de jos care să micşoreze, în orice chip egală, în orice chip aceeaşi, aşa precum în cer frumuseţe şi tărie nu sunt decât una. Este nesfârşită, împreună fire a trei nesfârşituri. Fiecare luat în sine Dumnezeu, Fiul ca şi Tatăl, la fel Duhul Sfânt ca şi Fiul, totuşi păstrându-şi fiecare însuşirea personală; Dumnezei cei Trei priviţi la un loc. Fiecare este Dumnezeu din cauza deofiinţimii; Cei Trei sunt Dumnezeu din cauza monarhiei.”2 Capadocienii au operat, din punct de vedere termi-nologic, o mutare de înţelesuri spectaculoasă, dar care a putut da dimensiunea antinomică a înţelegerii creştine a unui Dumnezeu Treimic. Era vorba de introducere a unei distincţii între două sinonime, care prin aceasta nu au încetat a avea o dimensiune de echivalenţă deşi au descris aspecte diferite: ουσια şi υποστασις. Ipostasul este tot ceea ce este ουσια, el primeşte toate atributele, sau toate negaţiile, care pot fi afirmate în privinţa „supraesenţei”, dar rămâne ireductibil faţă de ουσια. Această ireductibilitate nu poate să fie exprimată sau înţeleasă decât din perspectiva relaţiei celor Trei Ipostase, care mai corect este să fie numite nu Trei, ci Triunitate. Aşa cum precizează Vladimir Lossky, a vorbi despre trei ipostase înseamnă până la urmă să se facă o abstracţiune nepermisă, căci dacă s-ar dori generalizarea şi conceptualizarea sintagmei „ipostas divin”, ar trebui să se afirme că singura definiţie comună ar fi 1 Vasile Cristescu, Persoanele trinitare şi comunicarea dintre ele în teologia Sfântului Grigorie de Nazianz, Editura Junimea, Iaşi, 2000, p.71. 2 Sfântul Grigorie de Nazianz, Cuvântarea 40. La sfântul Botez, 43, P.G., XXXVI, 417 B 94 Dan CHIŢOIU neputinţa unei definiri comune a celor trei ipostase. Asemănarea lor constă în aceea că nu au nici o asemănare, trebuie să se vorbească de un caracter absolut al diferenţei ce implică o absolută identitate, în afară de care nu se poate indica într-un mod propriu ceea ce trebuie înţeles prin Tri-unitate1. Înţelegerea pe care capadocienii o dau raportului Trei-Unu oferă probabil cea mai radicală depăşire a dimensiunii calculatorie a numărului. Trei dobândeşte în expresia creştină a înţelegerii lui Dumnezeu infinita depăşire a diadei de opoziţie în Triada de diferenţă pură, în măsura în care Triada este în acelaşi timp identică cu Monada. Dumitru Stăniloae consideră că Triada trebuie să fie văzută ca semn al iubirii desăvârşite, depăşind limitările nivelului diadic al actului de iubire, cel care în cazul omului este întotdeauna sub ameninţarea egoismului. Descoperim în această repetată şi mereu actuală nevoie de precizare a raportului Unu-multiplu în spiritua-litatea bizantină modalitatea în care a fost implicată filosofia în acest spaţiu. Deşi tema pare a ţine exclusiv de discursul teologic, nevoia de exprimare în cadrele discursului a antinomiei Triunităţii, ca înţelegere creştină a divinităţii a implicat din plin nu doar limbajul filosofiei, ci şi conturarea unor maniere noi, originale, de exprimare a paradoxalităţii exprimării discursive a inefabilului ce au influenţat pe ansamblu modalitatea bizantină de filosofare. Dacă capado-cienii au reuşit să găsească o formulare ce a depăşit insuficienţa expresiilor anterioare modalităţii creştine de rezolvare a felului în care Unul şi Trei pot fi înţelese ca fiind la fel de proprii Realităţii ultime, nuanţările aduse de 1 Vladimir Loosky, După chipul şi asemănarea lui Dumnezeu, Editura Humanitas, Bucureşti, 1998, p. 107. 95 Unu şi Trei. Unu şi multiplu afirmaţiile lor nu au suspendat necesitatea unor reluări ulterioare a temei. Pot fi aduse multe dovezi în acest sens. În veacul al VIII-lea, Ioan Damaschin scrie în Dogmatica sa: „Credem într-o singură fiinţă, într-o singură Dumnezeire, într-o singură putere, într-o singură voinţă, într-o singură activitate, într-un singur principiu, într-o singură stăpânie, într-o singură domnie, într-o singură împărăţie, cunoscută în trei ipostase desăvârşite, dar adorată într-o singură închinăciune, mărturisită şi adorată de toată făptura raţională. Ipostasele sunt unite fără să se amestece şi despărţite fără să se despartă, lucru care pare şi absurd.”1 Şi ceva mai jos: „Spunem că fiecare din cele trei ipostase are o ipostasă desăvârşită, ca să nu admitem o fire compusă desăvârşită din trei ipostase nedesăvârşite, ci o singură fiinţă, în trei ipostase desăvârşite, simplă, mai presus de desăvârşire şi mai înainte de desăvârşire. Căci tot ceea ce este format din lucruri nedesăvârşite este negreşit compus.… Prin urmare spunem că ipostasele sunt desăvârşite, pentru ca să nu gândim că firea dumnezeiască este compusă. Căci tot ceea ce este compus are ca principiu dezbinarea. Şi iarăşi spunem că cele trei ipostase sunt unele în altele, ca să nu introducem mulţime şi gloată de Dumnezei. Prin cele trei ipostase cunoaştem că Dumnezeirea este necompusă şi neamestecată; iar prin faptul că ipostasele sunt de aceeaşi fiinţă, sunt unele în altele şi sunt identice în ceea ce priveşte voinţa, activitatea, puterea, stăpânirea şi mişcarea, cunoaş-tem, ca să spunem aşa, că Dumnezeirea este neîmpărţită şi că este un singur Dumnezeu. Căci cu adevărat există un singur Dumnezeu: Dumnezeu şi Cuvântul şi Duhul Lui.”2 Formulările care apar în aceste fragmente sunt semne ale 1 Sf. Ioan Damaschin, Dogmatica, Editura Scripta, Bucureşti, 1993, p.24. 2 Ibidem, pp. 29-30. 96 Dan CHIŢOIU stadiului în care se găsea înţelegerea raportului între Unu şi Trei în descrierea dumnezeirii. Este evidentă reluarea lecturii unor texte antice, printre care, la Damaschin, Aristotel joacă un rol important. Termenii şi argumentele folosite reprezintă o mărturie a reaproximărilor raţionale pe care autorii acelui orizont temporal înţelegeau să le dea dimensiunii de dincolo de raţiune a raportului numeric mai presus de număr, din dumnezeire. În secolul VII, Maxim Mărturisitorul dă un răspuns la întrebarea asupra raportului între unicitatea divină şi multiplicitatea creaturii. O face din perspectiva unui cadru explicativ care descrie întreaga creaţie ca prefigurată într-un ansamblu de raţiuni eterne ale lui Dumnezeu, care se ramifică din unitatea lor în actul de creare a lumii şi de desăvârşire a ei, întorcându-se apoi în unitatea lor, în sensul că au rolul de a conduce întreaga creaţie spre unitatea eternă în Dumnezeu, chiar prin lucrarea de desăvârşire a părţilor ei componente.1 Secolele care urmează şi care consemnează acea serioasă reluare a lecturilor şi interpretărilor din clasicii greci, nu au însemnat mai puţin şi o altă manieră de reaproximare a dialecticii atât de sensibile pentru bizantini a raportului între Unu şi multiplicitate. Se impun şi alte teme care implică acest raport, cum ar fi unitatea lumii, sau unitatea sufletului ori a intelectului. Ca exemplu, Theodorus II Lascaris, împărat al Niceei (1254-1258) scrie Şase discursuri asupra comuniunii naturale, în care dovedeşte folosirea unei noţiuni filosofice a naturii şi care are ca obiect încercarea de a dovedi unitatea naturii în raportul său cu multiplicitatea lucrurilor. Totul este unu şi în acest unu 1 Dumitru Stăniloae, Teologia dogmatică ortodoxă, Editura Institutului Biblic şi de Misiune al B.O.R., Bucureşti 1996, pp. 118-119. 97 Unu şi Trei. Unu şi multiplu înţeles ca natură lucrurile particulare se divid, se disting şi se distribuie. Există două moduri de comuniune între lucruri: κατα φυσιν (secundum naturam) şi κατα κρασιν (secundum temperationem). Acest al doilea mod nu înseamnă o unire absolută ci o unire relativă a proprietăţilor elementelor în comuniune; este modul care diferenţiază fiinţele însufleţite de cele neînsufleţite şi le conferă proprietăţi individuale. Acest mod este însoţit de nefiinţă, care este de asemenea împărţită şi penetrează peste tot1. Discuţiile au fost foarte mult catalizate de încercările de a găsi o soluţie a divergenţelor cu latinii în chestiunea filioque. Secolul XIV este vremea unor rafinări şi mai adânci a raporturilor între Persoanele Treimii cele ce sunt un singur Dumnezeu, să amintim doar distincţia palamită a unei „divinităţi superioare” şi a unei „divinităţi inferioare”. Se poate observa că trecerea timpului a însemnat pentru evaluarea bizantină a înţelegerii Uni-Treimii, şi a dialecticii unu-multiplicitate, o continuă provocare şi nevoie de reprecizare ce a dus la un evident salt al limbajului pe care filosofia l-a pus în funcţiune, cu tot mai adânci nuanţări şi resemnificări a termenilor, dar şi la apariţia unor înţelesuri inedite ale filosofiei. 1 Basile Tatakis, “La philosophie bizantine”, în Histoire de la philosophie Editura E. Brehier, P.U.F., 1949, pp. 236-237. 98 Dan CHIŢOIU 7. Calea cunoaşterii. Între catafatic şi apofatic Cristalizarea filosofiei bizantine a fost chiar de la început marcată de paradox. Afirmarea existenţei la modul Persoanei a divinităţii a implicat consecinţe dramatice în ceea ce priveşte felul în care se puteau trasa cadrele unei gnoseologii. S-a născut o întreagă serie de întrebări asupra felului în care se poate apropia omul de cunoaşterea Realităţii Ultime, căci chiar textul care oferea temeiul oricărei încercări în acest sens, Evanghelia, stă între afirmaţiile că pe Dumnezeu nimeni, niciodată nu L-a văzut, şi iată că oamenii L-au cunoscut pe Unul Născut, Fiul lui Dumnezeu întrupat, au vorbit şi au stat la masă cu El. Cunoaşterea ambientului cultural al elenismului târziu şi al începuturilor spiritualităţii bizantine este cea care ne oferă dimensiunea ineditului sub care stătea dimensiunea creştină a divinităţii. Două atitudini prinseseră contur până atunci. Prima ţinea de o înţelegere panteistă a divinităţii, cu toate nuanţă-rile sub care poate sta o asemenea paradigmă. Această poziţie este prezentă încă de la primele orizonturi ale reflecţiei filosofice greceşti. Cealaltă atitudine însemna o înţelegere a divinului ca transcendenţă, cu toate că era afirmată putinţa cunoaşterii Unului graţie unirii lui nous cu acesta. Cea mai bună formulare a acestei viziuni aparţine lui Plotin, care de altfel şi pune bazele a ceea ce numim cunoaştere mistică, căci afirmă ca adevărată cunoaştere doar 99 Calea cunoaşterii. Între catafatic şi apofatic starea de extasis. Neoplatonismul este cel care a creat în spaţiul cultural elenist un limbaj al negaţiei în cunoaştere. Nevoia detaşării de cele ale lumii sensibile în dorinţa atingerii purităţii contemplaţiei intelectuale a Unului a privilegiat rolul negaţiei în dezbrăcarea progresivă a minţii de categoriile existenţei. Pentru neoplatonici, obţinerea contemplaţiei ţine de urmarea a trei etape, plecând de la „analiză”(ce reprezintă calea negativă propriu-zisă ce însemna exerciţiul suprimării prin abstracţie a tuturor aspectelor prin care s-ar putea defini un corp până se ajunge la definiţia unei monade inteligibile, pentru a ne apropia de o oarecare noţiune a divinului), trecând prin „sinteză” sau „poziţie” (cunoaşterea Cauzei prime în efectele ei) către „analogie”sau „eminenţă” (ce reprezintă încercarea de a face inteligibil pe Dumnezeu care este dincolo de orice)1. Bizantinii au fost puşi în situaţia de a găsi o altă formulare a putinţei cunoaşterii ultimei Realităţi, căci Întruparea aducea o noutate absolută în înţelegerea Dumnezeului cel transcendent. Marea dificultate sub care stătea încercarea bizantinului de a găsi o precizare satisfă-cătoare a aspectelor legate de gnoseologie era găsirea unei formule de echilibru între ceea ce reprezintă theologia şi oikonomia divină. Teologia are referinţă la ceea ce se poate spune despre Dumnezeu considerat în El însuşi, aspectul iconomic fiind legat de dimensiunea creaţiei lumii şi a lucrării de răscumpărare a ei. S-a apelat la metoda pe care neoplatonismul o dusese atât de departe: apofatismul. Apofatismul, ca putinţă de cunoaştere, a fost impus de 1 Vladimir Lossky, După chipul şi asemănarea lui Dumnezeu, Editura Humanitas, Bucureşti, 1998, p. 11. 100 Dan CHIŢOIU Plotin, în veacul al treilea după Hristos, într-un mediu spiritual tot mai preocupat de dimensiunile soteriologice pe care le oferea filosofia. Se pot identifica încercări de apro-piere de calea negativă în gândire la platonismul mijlociu sau neopitagorismul ce renăscuseră cu două secole înainte de Plotin, ca şi în mediile gnostice contemporane cu acesta, dar fără a se afirma o valoare privilegiată a apofazei. În cazul lui Plotin, accentuarea valorii căii apofatice ţine de exegeza pe care fondatorul neoplatonismului a făcut-o unor dialoguri ale lui Platon, de o importanţă aparte fiind lectura făcută celei de a doua părţi din Parmenide. Un caz interesant pentru istoria ideilor, o înţelegere greşită a pasajelor din dialogul lui Platon a dus la o interpretare fantezistă a intenţiilor Maestrului, având rezultate cu totul remarcabile. Plotin face în perspectiva acestei exegeze aserţiuni despre suprema transcendenţă şi incognoscibilitate a primului principiu al realităţii, uneori plasând-o dincolo de fiinţa reală (Formele platoniciene) şi de mintea divină care a creat universul1. Cu toate că cercetarea căilor de cunoaştere îşi împrumută termenii şi caracteristicile generale din filosofia elenistă, spiritualitatea bizantină va contura un tip original de apofatism, această schimbare fiind necesară întrucât apofaza de tip creştin nu mai este de esenţă intelectualistă. Interesant însă este faptul că nu putem vorbi de o înţelegere a apofatismului comună majorităţii autorilor bizantini, deoarece el a îmbrăcat diverse nuanţe şi accentuări, cu toate că şi-a păstrat anumite aspecte de fundament, printre care şi această lipsă a dimensiunii intelectualizante. Totuşi, în 1 A.H. Amstrong, Hellenic and Christian Studies, Variorum Press, London, 1990, p. 135. 101 Calea cunoaşterii. Între catafatic şi apofatic principiu, apofaticul îşi are întemeierea într-o experienţă intelectuală a eşecului gândirii în faţa a ceea ce este dincolo de ceea ce poate fi conceput. Mai mult, calea negativă în gândire consemnează o transcendere a exigenţelor determi-nării obiective a adevărului, însemnând esenţialmente un refuz de a epuiza adevărul prin formularea lui1. Autorul care a jucat rolul cheie în conturarea discur-sului apofatic al Răsăritului a fost, fără îndoială, Dionisie Areopagitul. Să nu uităm însă că, la fel de mult, Dionisie joacă un rol major în tradiţiile spirituale occidentale, mai ales în mistică, dar şi în discursul scolasticii. Însă în Apus, apofatismul a fost principial identificat cu calea negativă în gândire, cu logica negaţiilor dincolo de logica afirmaţiilor a teologiei naturale, în timp ce cealaltă tradiţie spirituală euro-peană va rezerva un rol mai complex şi mai vast căii apofatice. Dar iată ce afirmă Dionisie: „Dar, dacă ceea ce e mai presus de orice cuvânt şi de orice cunoştinţă şi e aşezat în general mai presus de orice minte şi de orice fiinţă le cuprinde şi le ţine legate şi adunate pe toate şi le precede pe toate, ea însăşi este cu totul de necuprins şi nu e nici simţire a ei, nici închipuire, nici părere, nici nume, nici cuvânt, nici atingere, nici ştiinţă…”2. Iar în alt loc: „Căci, cu cât urcăm mai sus, cu atât sunt mai concentrate raţiunile celor văzute în cele inteligibile. De aceea şi acum, pătrunzând în întunericul mai presus de minte, vom afla nu o vorbire scurtă, ci o nevorbire şi o neînţelegere totală. Iar de acolo 1 Christos Yannaras, Heidegger şi Areopagitul, Editura Anastasia, Bucureşti, 1996, p. 63. 2 Dionisie Areopagitul, “Despre Numirile Dumnezeieşti”, în Opere Complete, trad. Dumitru Stăniloae, Editura Paideia, Bucureşti, 1996, p.137. 102 Dan CHIŢOIU pogorând cuvântul, ca de la cele de sus spre cele din urmă, pe măsura pogorârii s-a lărgit într-o lăţime asemănătoare. Iar acum urcând, pe măsura urcuşului se scurtează şi după tot urcuşul se va face întreg fără grai şi se va uni întreg cu cel inexprimabil. Dar pentru ce spun în general că, pornind de la afirmaţiile dumnezeieşti, ajungem la negaţia dumne-zeiască a celor din urmă? Fiindcă vrem să vedem pe Cel mai presus de orice afirmaţie din ceea ce îi este mai înrudit, trebuie să pornim de la cele dintâi afirmaţii de bază. Dar pornind de la ceea ce este mai presus de toată negaţia, adică de la afirmaţia de bază, trebuie să negăm cele care sunt mai străine de El”1. Găsim aici elementele care vor marca accepţiunile pe care autorii bizantini le vor da mai târziu atitudinii apofatice în gândire, nota distinctivă ce va marca noul apofatism fiind accentul nu pe contemplaţia intelectuală ci pe ceea ce s-a numit unire. O caracteristică a înţelegerii răsăritene a apofatismului este conceperea lui pe două nivele. Este afirmat un apofatism a ceea ce se cunoaşte şi care nu se poate defini, însă şi un apofatism care nici măcar nu se poate înregistra ca experienţă. Pe de o parte este deci o negare a experienţei, însă în al doilea rând este şi o negare a criticii acelei experienţe. Primul nivel este acela în care negaţia funcţionează ca opusul afirmaţiei. Este un nivel al experienţei care are un caracter inteligibil, dar care duce către conştiinţa inadecvării acestei cunoaşteri. Este aici o reluată ierarhie a negaţiei reînnoită de o afirmaţie la rândul ei negată. Aşa cum afirmă Dionisie, această cale duce de la bogăţia limbajului, printr-o 1 Dionisie Areopagitul, “Despre teologia mistică”, în Opere complete, p. 249. 103 Calea cunoaşterii. Între catafatic şi apofatic treptată şi continuă suprimare a cuvintelor la tăcere. Se ajunge în cele din urmă la o situaţie dincolo de modalitatea de înaintare prin simplificare proprie acestui nivel, către situaţia în care se transcede opoziţia între negaţie şi afirmaţie, către ceea ce poate fi numit „negare a negaţiei”, negăm dar nu mai ştim care este efectul negaţiei noastre. Stăniloae numeşte această stare ca „apofatismul a ceea ce nu se poate nici măcar experia”1. Acest nivel de apofatism este cel care păstrează transcendenţa totală a divinului. Trebuie însă precizat că deosebirea între cele două apofatisme are mai ales un caracter formal, ele împletindu-se în actul de cunoaştere. Această experienţă deşi porneşte de pe tărâmul inteligibilului şi nu îl exclude, adâncirea cunoaşterii la care duce dovedeşte tot mai acut insuficienţa raţiunii. De aceea s-a preferat termenul de unire celui de cunoaştere. Stăniloae, spre deosebire de Lossky, consideră că tradiţia bizantină nu a epuizat înţelesurile apofatismului la cele două nivele indicate până aici, ci se poate vorbi şi de o a treia etapă în apofatism, considerând că trebuie avută în vedere referinţa lui Dionisie la acei nori „plini de lumină în mod desăvârşit”, ceea ce înseamnă că în mod paradoxal pe această ultimă treaptă nu este vorba de o neputinţă totală în cunoaşterea lui Dumnezeu. Desigur că referinţa la simbolismul întunericului şi luminii ca dialectică în experienţa cunoaşterii pleacă de la Dionisie, însă cea mai elaborată expresie o găsim în palamism. În textele palamite găsim elemente ce ne permit să evaluăm mai bine implicaţiile acestui al treilea nivel în apofază. Aşa cum se descrie în textele lui Grigorie Palama, 1 Dumitru Stăniloae, Teologia dogmatică ortodoxă, Editura Institutului Biblic şi de Misiune al B.O.R., Bucureşti, 1996, vol. I, p. 87. 104 Dan CHIŢOIU această vedere al luminii necreate nu poate fi echivalată cu teologia negativă. În cea de a doua fază a apofazei, sufletul părăseşte cele ale lumii, intră într-o stare de deplină linişte a minţii şi poate experimenta întunericul dumnezeiesc, care este supralumină. A treia etapă poate fi descrisă ca un apofatism complet, nu este o maximă negare în toate planurile, un apofatism gol. În prima fază a teologiei negative se experimentează doar un model cu caracter anticipativ a vederii luminii dumnezeieşti, nefiind totuşi lumina necreată însăşi, ci o vedere exterioară a întunericului divin în care locuieşte Dumnezeu. Distincţia care se dovedeşte implicată aici este între vederea întunericului din afară, când mintea îşi foloseşte propriile capacităţi, ocultând adevărata vedere, şi intrarea, pătrunderea în acest întuneric, în situaţia în care mintea este transpusă acolo de Dumnezeu însuşi. Totuşi, chiar şi în această a treia fază a apofatismului este experimentată atât conştiinţa imposibilităţii înţelegerii luminii divine, cât şi existenţa unei fiinţe dincolo de ea, a unei fiinţe inaccesibile1. Este meritul lui Dumitru Stăniloae de a atrage atenţia asupra faptului că apofatismul bizantin nu se suprapune pe ideea de teologie negativă, pe această cale aducând o corecţie interpretărilor care vedeau în gnoseologia bizantină existenţa unui apofatism radical, în accepţiunea de via negativa, cum este lectura pe care o face Vladimir Lossky sau Christos Yannaras textelor Răsăritului. Stăniloae afirmă că o atentă lectură a textelor bizantine din posteritatea lui Dionisie dovedeşte că apofatismul nu a fost la modul singular cheia de boltă a teoriei despre cunoaştere în 1 Emil Bartoş, Conceptul de îndumnezeire în teologia lui Dumitru Stăniloae, Editura Cartea Creştină, Oradea, 2002, p.67. 105 Calea cunoaşterii. Între catafatic şi apofatic spiritualitatea bizantină. Dimpotrivă, raţionalitatea sub care putem descoperi calea cunoaşterii aşa cum au înţeles-o bizantinii trebuie înţeleasă ca o formulă de echilibru şi de compensare reciprocă între apofatism şi catafatism. Deşi este recunoscută de bizantin privilegierea apofazei în obţinerea cunoaşterii, acest fapt nu înseamnă nici o suspendare a valabilităţii căii pozitive în cunoaştere, nici stabilirea unui raport de la superior la inferior între cele două, ci trebuie să vedem o complementaritate necesară între mersul negativ şi cel afirmativ al minţii. Necesitatea unei asemenea completări reciproce a căilor de cunoaştere stă în caracterul personal al actului gnoseologic. Experienţa de cunoaştere pe care o face omul în încercarea sa de apropiere de Realitatea supremă este în mod esenţial un act ce se desfăşoară pe tărâmul persoanei, este o relaţie între persoane. Chiar dacă această Realitate se află dincolo de capacitatea noastră de comprehensiune, certă pentru om este dimensiunea personală a suprafiinţialului (căci mereu autorii bizantini au corectat afirmaţia că divinul ar aparţine de domeniul fiinţei); persoana este întotdeauna recunos-cută. Ultima realitate este o Realitate Personală, care dă putinţa înţelegerii, sau mai bine spus a simţământului că faţă de aceasta raportul este întotdeauna acela al unei comuniuni conştiente. Deci nu este aici cazul unui abandon al cunoaşterii raţionale în apropierea de telos-ul suprem al gnoseologiei bizantine, întrucât caracterul personal al divinului are o dimensiune încărcată de pozitivitate, ţine de tărâmul relaţiei. În ultimă instanţă, actul de cunoaştere stă sub o instanţă a pozitivităţii, dar preferabil este termenul de unire celui de cunoaştere, pentru a descrie într-un mod mai adecvat ceea ce se petrece în actul cognitiv. În plus, trebuie subliniat că 106 Dan CHIŢOIU această paradoxală cale pozitivă în cunoaştere are un caracter infinit, niciodată ultim, ca o continuă adâncire în non-sensul fiinţei1. Dimensiunea apofatică a experierii dumnezeirii deşi depăşeşte raţiunea, nu este niciodată despărţită de aceasta, nici împotriva ei. Autorii care pot fi invocaţi în sprijinul unei asemenea interpretări, dincolo de textele dionisiene, sunt Grigorie de Nyssa şi Maxim Mărturisitorul. Însă şi scrierile Sfântului Simeon Noul Teolog oferă argumente de mare valoare, prin nuanţările aduse, în legătură cu pozitivitatea ultimă a actului de cunoaştere înţeles ca unire cu divinul, căci Simeon vorbeşte de o „lumină” ce cuprinde pe cel care cunoaşte, lumină ce este semnul dimensiunii personale a întâlnirii cu Dumnezeu. La fel de mult, şi Grigorie Palama dezvoltă un simbolism al luminii în intenţia de a indica caracterul pe care îl dobândeşte actul de cunoaştere în nivelul trei de apofatism. Comentându-l pe Dionisie, Palama subliniază că întunericul apofazei dionisiene nu trimite la ideea că vederea implicată în acest act nu ar fi una reală, sau că ceea ce se priveşte este lipsa de noimă a unui întuneric, ci trebuia arătat că Dumnezeu este întuneric într-un înţeles transcendent şi că acest întuneric este recunoscut ca fiind Dumnezeu. Cel care ajunge la experienţa ultimă a divinităţii, cea făcută cu putinţă prin har, se găseşte în paradoxalitatea stării în care vede nevăzând, căci actul de cunoaştere în asemenea stare are necontenit caracterul unei avansări printr-o putere exterioară facultăţilor intelectului. Pentru a aprofunda înţelesurile pe care spiritualitatea bizantină le-a dat dialecticii apofatic-catafatic în continua lor completare reciprocă pe calea cunoaşterii, este necesară 1 Silviu Rogobete, O ontologie a iubirii, Editura Polirom, Iaşi, 2000, p.79. 107 Calea cunoaşterii. Între catafatic şi apofatic discutarea rolului pe care analogia, ca metodă de cunoaştere l-a jucat. Ştim că rolul analogiei în actul de cunoaştere reprezenta pentru bizantini o moştenire venită de la Aristotel. Stagiritul a vorbit despre analogia entis, analogia fiinţei, pentru a caracteriza fiinţa ca unitate sau raţiune de diferenţe. Analogia este astfel înţeleasă ca relaţie potrivit raţiunii ascendentă sau descendentă, ce presupune asemă-nări sau deosebiri ale fiinţei faţă de esenţa ei, considerată cunoscută. Aristotel ne precizează că fiinţa primeşte mai multe numiri, însă întotdeauna cu referire le un singur lucru şi la o singură natură şi nu prin omonimie1. Fiinţa este astfel determinabilă întotdeauna analogic în raport cu un principiu care este determinant pentru orice diferenţă de calitate, cantitate, loc, timp relaţie, însă şi analogic, în raport cu esenţa ei. Putinţa de cunoaştere întemeiată pe analogie a fost şi pentru tradiţia scolastică apuseană un reper fundamental, însă înţelegere acestei căi cognitive a luat în apus o altă direcţie. Prin analogie, scolastica întemeia o întreită putinţă de cunoaştere ce enumeră via negationis (calea abstracţiei), via eminentiae (calea superiorităţii) şi via causalitatis sau affirmationis (calea cauzalităţii sau afirmaţiilor).2 Scolastica va proceda la o extindere a folosinţei analogiei, vorbind despre analogia fiinţei cu Fiinţa. Cunoaştere creaturilor poate duce la cunoaşterea Creatorului, cu toate că între Dumnezeu şi lume există şi o neasemănare. Neasemănarea, mai mare decât ceea ce însemnă similaritatea, face posibil să se determine neasemănarea ca diferenţă cantitativă negativă 1 Aristotel, Metafizica, G 2, 1003 a. 2 Christos Yannaras, Heidegger şi Areopagitul, ed. cit., p.65. 108 Dan CHIŢOIU faţă de asemănarea analogică, şi astfel să se înfăţişeze ca mărime inteligibilă analogic. Bizantinii au acordat de asemenea un rol important analogiei în actul de cunoaştere, însă au făcut o altă lectură a lui Aristotel, şi aceasta a fost nuanţată prin Dionisie, care într-un pasaj din Despre Numirile Dumnezeieşti îşi prezintă accepţiunea sa asupra uzanţei acestui procedeu: „Pe lângă acestea trebuie cercetat cum cunoaştem noi pe Dumnezeu, care nu este nici inteligibil, nici sensibil, nici în general ceva din cele ce sunt? Nu cumva e drept să spunem că pe Dumnezeu îl cunoaştem nu din firea lui (căci aceasta este necunoscută şi mai presus de orice raţiune şi minte), ci din ordinea tuturor celor ce sunt, ca proiectate din El; şi având chipurile şi asemănările modelelor lor dumnezeieşti, urcăm prin putere dincolo de toate, pe calea şi ordinea lor, prin negarea şi depăşirea tuturor, la cauza tuturor?”.1 Un astfel de text a fost înţeles de bizantini ca nesusţinând valabi-litatea neasemănării analogice ca metodă cognitivă, utilizată de scolastică. Felul în care bizantinii au înţeles raportul între natură şi persoană, între fiinţă şi ipostas a avut consecinţe directe asupra valorizării analogiei în cunoaştere. Excluderea oricărei putinţe ca omul să se apropie de cunoaşterea naturii divine a avut în plan gnoseologic consecinţa că analogia ca metodă poate fi valabilă în măsura în care ceea ce era de cunoscut era înfăţişarea lucrării divine, raţiunea după care au fost rânduite fiinţele. Relaţia analogică între creator şi lume înseamnă nu o determinare a divinităţii în fiinţa sa, ci o întruchipare iconică a particularităţilor persoanelor divine, 1 Dionisie Areopagitul, “Despre Numirile Dumnezeieşti”, în Opere Complete, p. 164. 109 Calea cunoaşterii. Între catafatic şi apofatic aşa cum atrage atenţia Yannaras.1 Prezenţa acelor logoi despre care vorbeşte Maxim Mărturisitorul, care transcend întreaga creaţie şi fiecare creatură, raţiunea care se ascunde în spatele fiecărei existenţe particulare, joacă rolul de icoană a felului de a fi a divinităţii, a modalităţii personale de a se înfăţişa a lui Dumnezeu, în toată complexitatea şi diversi-tatea sa. Calea acesta de cunoaştere este o trecere analogică ca gradualitate a înaintării din aproape în aproape şi treptat în cunoaştere, de la logosul fiinţelor, la logosul arhetipos-urilor, modelelor divine ce le întemeiază. În măsura în care analogia ia caracterele iconicului, ea devine valoroasă şi necesară unei adevărate apofaze, iar pe de altă parte se evită autonomizarea şi caracterul demonstrativ al ei. Demersul cognitiv ce se mulează pe treptele în cunoaştere, dobândite prin înţelegerea iconică a lumii, se situează în graniţele datelor persoanei, ţine de particularitatea şi concretul actului de cunoaştere înţeles nu în genere, ci ca rod al unei persoane concrete. Prin complementaritatea catafazei cu apofaza în ascensiunea cognitivă se ajunge la o stare a cunoaşterii ce îmbracă caracterele iconicului, căci în fond realităţile contemplate în treptele superioare ale înaintării minţii în supralumina dumnezeiască au un caracter paradoxal dincolo de raţionalitate sau iraţionalitate. Iconicul înseamnă putinţa de a indica fără a descrie, sau mai bine spus, a indica ceea ce nu se poate descrie. Aşa cum scrie Yannaras, apofatismul ca iconism analogic constituie o transcendere a metodologiei cunoaşterii speculative, atât a demersului analogic de cunoaştere prin afirmaţii şi negaţii, cât şi a demersului inductiv al cauzalităţii. 1 Christos Yannaras, Heidegger şi Areopagitul, ed. cit., p. 70. 110 Dan CHIŢOIU Teoria cunoaşterii, aşa cum s-a conturat în scrierile autorilor bizantini, este foarte greu să fie pusă în cadre teoretice, pentru a îndeplini cerinţele discursului filosofic modern, în special cele legate de generalitate şi obiectivitate. Chiar dacă s-a formulat existenţa unor etape în avansul cunoaşterii, ele au un caracter relativ, pentru că nu descriu o reală succesiune, ele fiind mai degrabă coprezente în actul de cunoaştere. Însă un alt aspect dă o dimensiune specifică înţelegerii bizantine a actului cognitiv: dimensiunea perso-nală a oricărei experienţe a celui care cunoaşte. Deşi formalizându-se, se poate descrie evoluţia în cunoaştere a cuiva în treptele şi modalităţile indicate mai sus, bizantinul a văzut că în mod concret fiecare are o experienţa a sa de fel apofatic sau catafatic, şi acest lucru se datorează situării sale existenţiale unice în lume. Deoarece cunoaşterea are caracterul unei întâlniri personale, fiecare zi aduce ceva nou pentru noi toţi, ceva unic şi irepetabil în înaintarea fiecăruia în experienţa sa cognitivă. Apofatismul nu este apanajul experienţei unor aleşi, unor oameni excepţionali, ci este un fapt trăit sub o formă sau alta de fiecare, este o experienţă cotidiană. Se poate pune întrebarea dacă o astfel de înţelegere a căilor cunoaşterii poate caracteriza cultura bizantină pe o perioadă atât de lungă precum este curgerea celor peste o mie de ani ai istoriei Bizanţului. Chestiunea nu este tocmai simplu de clarificat. Răspunsul ar putea fi de genul că o asemenea caracterizare este valabilă şi în acelaşi timp nu poate da socoteală de ceea ce s-a gândit cu adevărat în spaţiul Răsăritului european. Aceasta din cauză că deşi a fost un acord de principiu că scrierile dionisiene reprezintă o formulare adecvată a stărilor prin care trece mintea şi a ceea ce este dincolo de minte în experienţa apofatică (ceea 111 Calea cunoaşterii. Între catafatic şi apofatic ce a dus la o unitate a tradiţiei spirituale bizantine), acest cadru nu a reprezentat altceva decât o înfăţişare iconologică a unui act ce se găseşte mereu sub determinările experienţei personale. Textele autorilor bizantini în diferite vremuri au un caracter de unicitate în fiecare caz în parte, în situaţia în care, dincolo de cadre, este înfăţişată istoria personală a descoperirilor pe care autorul le-a făcut în experienţa de cunoaştere. Pe de altă parte ceea ce s-a prezentat până aici nu trebuie perceput ca un subiect ce ţine de domeniul preocupărilor teologiei. Viziunea antropologică ce a marcat spaţiul culturii bizantine implica teza că ţine de cel mai adânc nivel al omului propensiunea sa către experienţa Realităţii ultime, în acest fel justificându-şi statutul său uman. Această atitudine în cunoaştere nu a fost însă limitată la experienţa supremă a „vederii dincolo de vedere” a divinităţii tripersonale, ci la fel de mult a însemnat atitudinea sub care a stat orice altă experienţă cognitivă. Celălalt, recunoscut ca persoană, poate fi cunoscut în măsura în care se stabileşte o relaţie personală, singura care poate da măsura unicităţii individului. Bizantinul nu a fost tentat să explice omul prin descrierea sa din perspectiva naturii pe care o asumă. Nici biologia, nici genetica, ori psihologia nu ar fi fost căi privilegiate pentru experienţa celuilalt, a aproapelui, chiar dacă ar fi existat în acele timpuri. La fel, ceea ce numim în genere natură, lumea cu toate ale sale, a fost înţeleasă în spaţiul culturii răsăritene ca taină, fiecare aspect al realităţii ascunzând dincolo de înfăţişarea sa o realitate mai înaltă, un logoi. Experienţa pe care bizantinul a făcut-o în faţa lumii era aceea a descoperirii unei taine mereu mai adânci, niciodată epuizabile. Putem sesiza aici care este diferenţa 112 Dan CHIŢOIU între modelul cognitiv bizantin şi ambiţiile sub care a stat teoria cunoaşterii în modernitatea europeană apuseană, mai ales ceea ce s-a numit cunoaştere ştiinţifică. O asemenea comparare atrage atenţia asupra relativităţii modelului care a descris obiectivitatea şi „ştiinţificitatea” cunoaşterii în timpurile moderne. A vrea să descrii în mod „obiectiv” o realitate anume presupune credinţa în existenţa unei esenţe a acestei realităţi, care să poată fi cunoscută pe cale intelectuală. Goana după esenţe a marcat ciudăţenia vremurilor din urmă. Şi aşa cum ştim istoria ştiinţei în ultimele două sute de ani, „esenţele” s-au încăpăţânat mereu să se ascundă tocmai atunci când se credea că au fost în cele din urmă dezvăluite. Conştiinţa tainei nu exclude obţinerea de cunoştinţe pozitive în legătură cu realitatea, oricare ar fi aceasta, însă aceste cunoştinţe nu au un caracter absolut, ci sunt repere pe un drum care se îndreaptă nu către o cogniţie esenţială ci către autentica experiere a inefabilului lumii ca semn al chemării către comuniune, către unire. 113 Vedere şi cunoştinţă 8. Vedere şi cunoştinţă Precizarea modalităţii pe care poate fi obţinută cunoaşterea a fost legată în spaţiul de gândire bizantin de un simbolism cu ample reverberaţii: cel al luminii. Un simbolism ce în mod paradoxal a fost dezvoltat în cone-xiune cu experienţa interioară aparent contrară, cea a întunericului, atât de mult discutată în posteritatea lui Dionisie. Interpretările ce pot fi aduse naturii simbolismului de acest fel în gândirea răsăriteană pot eşua cu uşurinţă dacă nu se ţine seama de specificul sub care dualitatea întuneric-lumină a fost înţeleasă în acest spaţiu. Riscul stă în faptul că simbolismul luminii poate fi întâlnit în multe arii spirituale şi în multe filosofii, practic peste tot acolo unde este necesară conturarea unui limbaj care să fie propriu expe-rienţei mistice. Aparent aceste coduri funcţionează asemă-nător, şi este în consecinţă permisă o atitudine comparativă în interpretare, rezultând putinţa descrierii unei atitudini arhetipale ce traversează spiritul uman. Există însă diferenţe dramatice în conţinuturile sim-bolismului bizantin al luminii şi întunericului faţă de alte spaţii culturale, şi acest lucru este hotărât de dimensiunea personală şi existenţială sub care se găseşte acest simbolism. Lumina şi întunericul nu sunt legate de o simplă în-făţişare, ci de în-făţişarea cuiva, adică nu au caracterul unui fenomen, ci sunt „percepute” în măsura în care sunt de fapt elemente ale unei comunicări între persoane, au un caracter „subiec-tiv”, fără ca aceasta să implice sensul peiorativ al cuvântului. Despre lumină, dar mai ales despre întuneric nu se poate 114 Dan CHIŢOIU discuta în sine ci ca lumina sau întunericul ce aparţin cuiva, că ţin de voinţa cuiva de a face cu putinţă o anume cunoaştere a sa. Deşi spiritualitatea ebraică cunoaşte dimen-siunea personală a întâlnirii cu divinul şi a înfăţişării dumne-zeirii în lumină sau în întunericul Sinaiului (psalmistul spune despre Dumnezeu că „şi-a pus întunericul acoperământ”), totuşi acest simbolism câştigă o cu totul altă înfăţişare în perspectiva logicii Întrupării şi a dezvăluirii unui Dumnezeu tripersonal. Simbolismul bizantin al experienţei luminii câştigă o altă dimensiune şi prin exploatarea tradiţiilor filosofice greceşti, mai ales a dezvoltărilor înregistrate de doctrinele neoplatonice. Insistenţa pe o raţionalitate, pe un Logos prezent în aceste experienţe cognitive a făcut ca simbo-lismul luminii şi al întunericului să devină o preocupare pentru filosofie la fel de mult ca şi pentru mistică. Implicaţiile pentru filosofie sunt ample, punându-se în discuţie o serie de aspecte cheie ale profilului unui demers filosofic, de la antropologie la etică. Deşi s-a vorbit de părăsirea categoriilor raţiunii în experienţa luminii şi mai cu seamă în a întunericului dumnezeiesc, această afirmaţie trebuie înţeleasă mai degrabă ca o maximă prezenţă a facultăţilor raţiunii care iau forma supraraţionalului. De aceea spiritualitatea bizantină a fost mereu preocupată de satisfacerea exigenţelor pe care raţionalitatea vechii filosofii greceşti le impunea. Chiar sintagma pe care ne-am permis să o folosim în acest context, cea de „experienţă cognitivă”, vrea să dea seama de valoarea pe care o dădeau bizantinii cunoaşterii: în acelaşi timp, exerciţiu al raţiunii care descoperă noutatea, dar şi înregistrarea acestei noutăţi ca trăire, o asumare existenţială a oricărei cunoaşteri cu implicaţii profunde asupra cunoscătorului. Pentru bizantin, cunoaşterea nu îl îmbogăţeşte pe om, ci îl face pur şi simplu 115 Vedere şi cunoştinţă să devină altul, rămânând acelaşi. Formulare contradictorie din punct de vedere al logicii formale, dar care sugerează caracterul pronunţat existenţial prin prisma căruia care răsăriteanul se înţelege pe sine. Terenul pe care s-au purtat discuţiile asupra naturii luminii pe care o experimentează mintea a fost cel al filosofiei, neoplatonismul oferind uneltele conceptuale cele mai potrivite clarificării unei asemenea întrebări. Au fost puse în balanţă două înţelegeri creştine ale experienţei luminii venind din partea a doi autori extrem de bine exersaţi în modalitatea grecească de a filosofa: Evagrie Ponticul şi Grigorie de Nyssa. Evagrie, urmând o filiaţie origenistă, consideră că putinţa vederii luminii dumnezeieşti este proprie νους-ului, că mintea omenească are capacitatea de a contempla într-o gnoză esenţială lumina Treimii. În această stare, în care mintea însăşi devine lumină, se ajunge la simultana percepţie în care intelectul se vede pe sine în timp ce are vederea Dumnezeului Treimic. Pentru tradiţia origenisto-evagriană, vederea luminii nu implică o trecere dincolo de putinţele νους-ului, de aceea tema întunericului înţeles drept o cunoaştere prin ignoranţă lipseşte. Însă, în cea mai înaltă stare a minţii, cea a rugă-ciunii curate, nu mai există o conştiinţă de sine, starea minţii fiind asemenea cu cea din somn. Este probabil motivul pentru care Evagrie foloseşte termenul rugăciune pentru a desemna această stare, căci mintea se găseşte într-o ignoranţă fără hotare a oricăror date despre lume şi situarea în aceasta, lipsa totală de formă a minţii combinându-se cu o intensă stare de dorire a lui Dumnezeu, care seamănă cu o neîncetată cerere1. O asemenea doctrină a reprezentat o 1 Simon Tugwell, “Evagrius and Macarius”, în The Study of Spirituality, coord. Cheslyn Jones, Cambridge U.P., London, 1986, p. 172. 116 Dan CHIŢOIU temă de meditaţie pentru multe secole în filosofia bizantină, pentru că a fost reluată, în repetate rânduri şi din motive diferite, întrebarea asupra putinţei minţii de a sesiza suprema Realitate. Poate fi recunoscută aici influenţa spiritualismului platonician care are ca teză esenţială afinitatea intelectului cu divinul. Tot aici stă însă şi pericolul care a fost resimţit de autorii bizantini de mai târziu: înţelegerea experienţei mistice ultime ca pe o gnoză. Diferenţa între neoplatonism şi creştinism se estompează în bună măsură într-o asemenea situaţie. Φεωρια, contemplaţia, aşa cum este înţeleasă de Evagrie, este în mare parte asemănătoare contemplaţiei pe care sufletul o adresează lumii Ideilor în doctrina platoniciană, având înfăţişarea unei staze, unei stări compacte, continue, ce nu cunoaşte grade sau progresie. Pentru Grigorie, θεωρια este cu totul altfel înţeleasă. Meditând pe marginea urcuşului lui Moise pe Sinai şi a experienţei supreme pe care acesta a avut-o acolo, episcopul de Nyssa va acorda valoare esenţială întunericului ca semn al depăşirii puterilor intelectului în suprema contemplaţie. Interpretând faptul că lui Moise Dumnezeu i se arată mai întâi în lumină şi apoi în întuneric, Grigorie va afirma că adevărata apropiere de Dumnezeu este dincolo de vedere, este o unire dincolo de înţelegere, acolo unde nu mai este cunoaştere, ci doar iubire. Adăugând interpretarea unor pasaje din Cântarea Cântărilor, Grigorie vede contem-plaţia ca pe o unire care cunoaşte mereu grade ascendente, într-un nesfârşit progres. Trebuie să precizăm însă că Grigorie de Nyssa nu devalorizează câtuşi de puţin raţiunea în cunoaştere, lucru dovedit de folosirea termenului θεωρια cel puţin pe trei nivele, cele două inferioare plasând contemplaţia pe terenul raţiunii: este vorba de cunoaşterea 117 Vedere şi cunoştinţă ştiinţifică, pentru care bizantinul avea o mare preţuire, şi de metoda exegetică1. Se conturează pe această cale o înţelegere alternativă a naturii cunoaşterii pe nivelele supreme ale experienţei cognitive. Deşi poziţia lui Grigorie s-a dovedit a fi mai proprie specificului sub care s-a găsit spiritualitatea bizan-tină, întrebarea asupra naturii minţii în raport cu realitatea naturală ori cu supranatura a fost reluată în diferite momente ale istoriei de mai târziu a culturii Bizanţului. Această situaţie este legată de două aspecte. Pe de o parte, deşi afirmaţiile lui Grigorie, împreună cu ceea ce va spune Dionisie asupra naturii cunoaşterii, şi a modalităţii în care mintea se comportă în progresul experienţei cognitive vor reprezenta principial dogma Bisericii Răsăritului, expresia pe care această chestiune a primit-o în primele veacuri ale istoriei spiritului bizantin nu vor avea caracterul definiţiei, nici al epuizării subiectului. În momentele în care se va fi ajuns la alte orizonturi de maturitate în cultura bizantină se va fi resimţit nevoia unor noi precizări şi discuţii asupra rolului intelectului în cunoaştere, fără ca acest fapt să însemne o aventură pe teritorii necunoscute. Nu se punea chestiunea încercării unor soluţii noi, cât mai radicale asupra întrebării asupra putinţelor umane de cunoaştere, căci aceasta ar fi însemnat mai degrabă o abatere de la subiect. Cele două paradigme, evagriană şi capadociană, vor fi rediscutate nu pentru că ar fi lipsit capacitatea bizantinilor de a formula şi alte soluţii, ci pentru că diferenţa între cele două opţiuni era cea care dădea seama la nivelul cel mai profund de direcţia pe care o spiritualitate de felul celei răsăritene o putea lua. 1 Jean Danielou, L`etre et le Temps chez Gregoire de Nysse, Leiden, E.J.Brill, 1970, p.12. 118 Dan CHIŢOIU Renaşterea şi umanismul bizantin, care debutează în secolul IX şi ating apogeul în vremea secolului XIV, consemnează un interval în care discuţiile pe această temă vor cunoaşte noi episoade. Afirmarea diferenţei între esenţă şi persoană, care ia forma celei între natură şi energii (sau lucrări), implică o mare provocare pentru spaţiul cultural bizantin: felul în care putea fi înţeles raportul între imanenţa şi transcendenţa divină. Era necesară găsirea unei formule de echilibru între prezenţa, imanenţa divină şi transcen-denţa lui Dumnezeu. Nu în puţine cazuri, acest echilibru fusese periclitat de formulări ce favorizau unul dintre aspecte. În mod repetat s-a pus problema unei noi formulări a căii pe care ar putea-o urma cunoaşterea unei Realităţi Supreme în acelaşi timp aici şi la fel de mult dincolo, prezentă în fiece fiinţă, însă dincolo de fiinţă, în aceeaşi măsură lumină, dar cu nimic mai puţin întuneric. Termenul pe care se vor concentra mai târziu discuţiile va fi cel de δυναμεις. Conceptul este extrem de interesant chiar în forma pe care o cunoscuse în clasicismul grec. Dicţionarul Bailly enumără câteva dimensiuni ale folosirii sale: putere, a avea putinţa de a săvârşi ceva de a fi capabil de ceva, apoi a fi puternic, a fi creditat, recunoscut ca puternic; a avea un sens, o semnificaţie; a avea o valoare; a fi ridicat sau purtat; putere de a susţine ceva.1 Dionisie Areopagitul foloseşte termenul dându-i înţelesul de „ieşiri”, de „purcederi”, exprimând viziunea conform căreia, dumnezeirea în transcendenţa luminii celei neapropiate, învăluit în întunericul cel supraluminos, dincolo de toate prin hyper-esenţa sa, dincolo de afirmaţie şi negaţie, iese din sine, iese necontenit din sine, din retragerea sa, prin raze supraluminoase, înţelese ca lucrări sau energii. Lucrare, în 1 A. Bailly, Dictionnaire Grec-Français, Hachette, Paris, 1996, pp. 541-542. 119 Vedere şi cunoştinţă acest context are un multiplu înţeles, ce pleacă de la actul de creaţie, la actul de neîncetată întreţinere a fiinţei lumii, până la pronia ce priveşte fiecare fiinţă în parte. Este în acelaşi timp o susţinere, o direcţionare, o comunicare, o comu-niune, o împărtăşire. O asemenea idee nu trebuie inter-pretată în context neoplatonician, pentru că nu este implicată doctrina emanaţiei, a împuţinării, diminuării naturii divine prin ceea ce Plotin numea procesiune. Deşi este o participare şi împărtăşire potrivit unor trepte ce ţi de putinţa de participaţie a fiecărei fiinţe, comunicarea acestor „raze” sau „purcederi”, această „dinamică” a dumnezeirii nu este în nici un fel şi în nici o situaţie împuţinată în vreun fel. Este o comunicare deplină a dumnezeirii. Singurul aspect care pune problema gradelor este măsura în care cineva se poate împărtăşi din această ieşire din Sine a Treimii. Secolul XIV înseamnă pentru bizantini o vreme de aprinse dispute ce implicau distincţia amintită mai sus. Este un răstimp în care cultura bizantină ajunge la un maxim de rafinament, în condiţiile în care Renaşterea însemnase pentru acest spaţiu cultural nu o nostalgie faţă de clasicismul grec ci o reluare atentă a textelor clasicilor cu scopul de a găsi o mai potrivită cale de a răspunde la întrebările vremii. În fond, pentru bizantini, clasicii greci nu fuseseră niciodată cu totul abandonaţi, ceea ce făcea diferenţa în aceste veacuri de apogeu cultural era o reluare a lecturii clasicilor cu filtre exegetice de alt gen. Exegeza clasicilor era un exerciţiu absolut obligatoriu pentru oricine dorea să devină un om cu adevărat instruit, însă în acest exerciţiu bizantinul îşi găsea un teren pentru nuanţarea problemelor care îl chinuiau. În acest mediu intelectual şi spiritual are loc o confruntare a două înţelegeri ale „vederii”, pornite în ultimă instanţă din lectura aceleiaşi surse, textele areopagitice. Valaam, un calabrez care venise 120 Dan CHIŢOIU în Bizanţ şi care era la mare preţ la curte, ţinea prelegeri la Universitatea din Constantinopol, ce aveau ca obiect interpretarea unor pasaje din Dionisie Areopagitul. Intrând în contact cu mediul ascetic bizantin, mai cu seamă cu cel athonit, a luat la cunoştinţă de existenţa unor practici hesychaste ce se concentrau pe ceea ce purta numele de rugăciunea inimii. Ceea ce a cunoscut calabrezul a fost mai degrabă forma exterioară a practicii, mai precis o anume postură a trupului, reglarea respiraţiei, ş. a. Dincolo de acestea, a fost şi mai neplăcut surprins de o afirmaţie a celor ce practicau această cale spirituală, anume faptul că se susţinea că în ultima experienţă, pe cea mai înaltă treaptă are loc o „vedere”, cea a luminii dumnezeieşti. În ambianţa rafinamentului de secol XIV, şi având în vedere şi felul în care Valaam a înţeles contextul acestor afirmaţii, i-a apărut acestui umanist cu rădăcini apusene în formaţia sa mentală – deşi gândea din interiorul spaţiului culturii răsăritene – că era implicată o atitudine grosieră şi superficială în susţinerea unor astfel de experienţe. Dar mai grav, i se părea calabrezului că suna a erezie afirmaţia că ceea ce vezi pe cea mai înaltă treaptă este o lumină şi aceasta petrecându-se în trup, nu întru capacităţile exclusive ale intelectului, ceea ce implică percepţia prin simţuri a dumnezeirii, teză văzută ca fiind de inspiraţie mesaliană. Mesalianismul era o doctrină eretică care susţineau că pot vedea esenţa divină cu ochii omeneşti. Se naşte astfel o controversă, în care susţinătorul înţelegerii hesychaste a cunoaşterii lui Dumnezeu a fost un călugăr din Muntele Athos, Grigorie Palama, care a devenit mai apoi arhiepiscop de Tesalonic şi care era foarte bine instruit în filosofia clasică greacă, cu deosebire în doctrina aristoteliciană. Aşa numita dispută hesychastă, care a avut în tabăra oponenţilor lui Palama şi alţi protagonişti după condam- 121 Vedere şi cunoştinţă narea lui Valaam într-un prim sinod – este vorba de Achindin şi Nichephoros Gregoras –, a avut implicaţii multiple pentru precizarea profilului cultural al Bizanţului veacului XIV. Două aspecte sunt de interes pentru subiectul nostru: modalitatea de concepere a apofatismului şi modalitatea sub care era concepută posibilitatea experienţei mistice. În legătură cu primul aspect, J. Meyendorff vede că în acel context al Renaşterii şi umanismului bizantin erau confruntate două apofatisme: unul dintre ele însemna o reluare a accentelor pe care neoplatonismul le dădea experienţei apofatice şi care susţine transcendenţa sau neputinţa de comprehensiune a divinului ca pe o consecinţă a limitărilor proprii minţii create, însă este suficient ca cineva să se părăsească pe sine şi datele lumii create pentru a avea şansa cunoaşterii Fiinţei divine. Aceasta ar fi, în opinia lui Meyendorff, poziţia esenţială pe care se plasează Valaam. Cealaltă expresie a apofatismului ţinea de accep-ţiunea că transcendenţa divină este o proprietate a lui Dumnezeu şi un adânc pe care nimeni nu îl poate trece prin propriile putinţe; Dumnezeul Bibliei este „Dumnezeul ascuns”, care se revelează pe sine numai atunci când El doreşte şi în condiţiile pe care numai El le hotărăşte. Este atitudinea sub care se revendică palamismul.1 Cea de a doua dimensiune implicată în controversa hesychastă este contrastul pe care controversa îl evidenţiază între modali-tatea de trăire mistică tipică Orientului creştin, faţă de ceea ce se întâmplase în spaţiul creştinismului apusean. Răsăritul înţelege actul mistic ca pe o unire totală şi o completă absorbţie a sinelui în Dumnezeu, Apusul cunoaşte însă o 1 John Meyendorff, A Study of Gregory Palamas, St. Vladimir`s Seminary Press, Crestwood, New York, 1998, p.203. 122 Dan CHIŢOIU mistică carnală, în care misticul este trupeşte unit cu Hristos, aşa cum precizează Papademetriou1. În spatele celor două orientării spirituale, umaniştii veacului XIV bizantin au văzut miza a două antropologii. Situaţia era destul de delicată din punctul de vedere al taberei palamite, pentru că se punea problema punerii în discurs a unor experienţe spirituale ce aparţineau unor iniţiaţi şi care trebuiau trăite şi nu exprimate. Este cunoscută reţinerea pe care bizantinii o aveau în a exprima experienţele cele mai înalte, inefabilul raportului celui mai intim pe care omul îl are în trăirea sa personală cu Dumnezeu. Hesychasmul bizantin avea o lungă tradiţie, şi nu se pusese până în acea vreme necesitatea unei formulări teoretice a conţinutului experienţei pe care practicantul o dobândeşte prin unirea minţii cu inima. Delicateţea expri-mării conţinuturilor experienţelor umane în faţa dezvăluirii înfăţişărilor divinului este înregistrată de experienţa textuală a mai multor trăitori paradigmatici ai spaţiului bizantin, între care poate fi numit Simeon Noul Teolog. Limbajul devine foarte riscant atunci când încerci să pui în discurs o experienţă extrem de intimă şi care nu implică într-un mod privilegiat intelectul, ci cuprinde întreaga fiinţă. Scrierile palamite evidenţiază această dificultate, lucru dovedit de situaţia că ultima confruntare, cea cu Gregoras, s-a stins în momentul în care Palama a fost de acord că trebuie folosit cu o mai mare atenţie şi nuanţare termenul „dumnezeire”. Formaţia filosofică cristalizată în jurul studiului lui Aristotel l-a ajutat însă pe Palama să găsească o cale de expresie a specificului experienţei hesychaste ce a satisfăcut necesităţile discursive ale momentului, aşa cum erau ele 1 George G. Papademetriou, Introduction to Saint Gregory Palamas, Philosophical Library, New York, 1973, p. 22. 123 Vedere şi cunoştinţă impuse de controversă, mai cu seamă în aspectele care contau. Logica aristotelică, cu cerinţele sale de coerenţă şi consistenţă, în care era bine exersat, l-au făcut atent pe Palama că în cazul experienţei de tip mistic trebuie avută în vedere existenţa unui şir de antinomii care exclud apelul la formalismul logic. Conştiinţa că terenul pe care se află este antinomic îl determină pe Grigorie să nu cadă în cursa unor formule discursive care să aducă o soluţie satisfăcătoare pentru raţiunea comună. Chiar afirmă în mod explicit că este propriu oricărui discurs teologic veridic să afirme când un lucru, când altul, atunci când ambele afirmaţii sunt adevărate. În aceste aspecte este, de altfel, văzută depăşirea filosofiei clasice greceşti, pentru că a păstra contactul cu realitatea revelată înseamnă nu doar a păstra cei doi termeni ai antinomiei ci şi a găsi o formulă de echilibru între cei doi. Gândirea antinomică a fost utilizată de Palama în mai multe instanţe, însă de o importanţă aparte este punerea întru aceeaşi valoare de adevăr a două teologii, cu alte cuvinte două maniere de a înţelege pe Dumnezeu. Un mod de a teologhisi este cel ce caută să vadă în Dumnezeu un obiect de maximă simplitate, reducând toate cunoştinţele posibile despre atributele divine la această simplitate primordială, potrivit căreia natura lui Dumnezeu nu poate fi cunoscută decât prin analogii ce se raportează la esenţa care este dincolo de putinţele intelectuale ale omului. Cealaltă cale de teologhisire merge mai departe în afirmarea caracterului incognoscibil al lui Dumnezeu, întrucât are ca punct de plecare teza că nu se poate susţine nici măcar ideea unei simplităţi ultime divine, căci s-ar presupune o esenţă, dacă nu cognoscibilă, cel puţin între-zărită cu ajutorul conceptelor analogice. Din perspectiva acestei înţelegeri nu se poate vorbi nici măcar de esenţa 124 Dan CHIŢOIU simplă, lipsită de atribute a lui Dumnezeu. Conform tezei incognoscibilităţii, Dumnezeu nu poate fi numit natură simplă, pentru că asta ar fi infirmat caracterul său absolut incognoscibil1. Formula de echilibru pe care o expune Grigorie Palama reprezintă un argument hotărâtor în hotărârea deznodământului disputei hesychaste şi este legată de asocierea la termenul dionisian de δυναμεις a unui concept al filosofiei lui Aristotel, ce va juca un rol fundamental în istoria ulterioară a spiritualităţii răsăritene: ενεργεια.2 Grecii îl utilizaseră în vremea filosofiei clasice în accepţiunile de forţă în acţiune, forţă în putere (în act), acţiune, influenţă dar şi ca producere(ca activitate a spiritului, aşa cum vorbeşte Aristotel în Etica Nicomahică), executare, împlinire, influenţare.3 Termenul ενεργεια jucase un rol semnificativ în tradiţia bizantină şi înainte de Palama. Maxim Mărturisitorul în veacul al VII-lea îi dă o uzanţă importantă în scrierile sale. Maxim preia de la Aristotel triada substanţă-putere-lucrare în contextul căreia va da altă dimensiune lui ενεργεια. Aristotel utilizează conceptul luând în calcul etimologia sa (provine din εργον, lucrare) şi îl înţelege drept act privit ca proces în curs de înfăptuire. Alternativ cu acest termen, Aristotel foloseşte oarecum sinonim pe cel de εντελεχεια, înţeles ca act săvârşit, deci ca act care şi-a atins scopul. Ενεργεια are prioritate ontologică în raport cu puterea şi substanţa pentru că le cauzează, deşi sub aspect temporal este consecinţa puterii. Important este însă că Aristotel atunci când vorbeşte de divinitate nu face distincţie între ενεργεια şi un alt termen, δυναμις (putinţă, facultate de a putea). Maxim Mărturisitorul va prelua termenii aristotelicieni de ενεργεια 1 Vladimir Lossky, După chipul şi asemănarea lui Dumnezeu, Editura Humanitas, Bucureşti, 1998, p. 42. 2 Aristotel, Metafizica, 8, 6, 1. ş.a. 3 A. Bailly, Dictionnaire Grec-Français, Hachette, Paris, 1996, p. 676. 125 Vedere şi cunoştinţă şi δυναμις, însă din perspectiva descrisă de Grigorie de Nyssa a progresului nesfârşit al fiinţelor în cunoaşterea şi unirea cu Dumnezeu. Maxim consideră că fiinţele şi lucrurile create îşi au raţiunile existenţei, acele λογοι (raţiuni) în Logosul divin. Între Logos, ca Unul din Treime şi λογοι ale fiinţelor există o legătură de esenţă, căci λογοι ale fiinţelor nu sunt altceva decât manifestări ale λογοι divine care sunt înţelese de Maxim ca ενεργεια, ca energii, lucrări dumnezeieşti. Maxim va înţelege aceste λογοι care prin lucrarea divină se imprimă în felul de a fi al oricărei creaturi definindu-o, nu în forma ideilor platoniciene, sau a principiului aristotelic activ al formei. Lucrurile sunt create din nimic prin energiile sau lucrările divine conform raţiunii lor, trecând astfel din δυναμις, din potenţă, în ενεργεια, în starea de a fi create efectiv. Λογοι nu sunt ειδος (forme) ce ar forma, ca în cazul lui Aristotel sau cel al neoplatoni-cienilor, un fel de materie preexistentă ci sunt energiile divine ce constituie planul înţelepciunii Logos-ului, a cărui lucrare se desfăşoară conform lor. Grigorie Palama preia termenul ενεργεια cu toată încărcătura pe care o dobândise până în vremea sa, folo-sindu-l mai ales din perspectiva distincţiei natură-energii inaugurată de Vasile cel Mare şi continuată în scrierile altor autori bizantini, între care Ioan Damaschin. Palama găseşte o ocazie potrivită în folosirea acestui termen pentru a exprima doctrinar realitatea experienţei de tip hesychast. Înţelese într-o modalitate asemănătoare cu acele δυναμεις ale lui Dionisie, energiile divine aparţin esenţei dumne-zeieşti, nu sunt străine de aceasta, având un caracter creatural şi se originează în voinţa lui Dumnezeu într-un fel asemănător lucrării de creaţie a lumii. Aspectul cel mai sensibil şi în acelaşi timp esenţial al doctrinei palamite este echivalarea lui ενεργεια cu φως. Această lumină (φως) înţeleasă ca iluminare este tocmai ceea ce percep hesychaştii 126 Dan CHIŢOIU în experienţa rugăciunii celei mai înalte, rugăciunea curată. Ea este chiar Dumnezeu, însă nu după esenţa sa, ci doar după energia sau lucrarea sa, este caracterul vizibil al dumnezeirii. Această lumină depăşeşte atât inteligenţa cât şi simţurile şi totuşi atât simţurile cât şi intelectul sunt inundate de ea, manifestându-se în om în întregul său, nu se limitează la una din facultăţile sale. Mai mult decât atât, această lumină nu are un caracter abstract, neutru, ca un fel de ieşire, de radiere automată din Dumnezeu, ci are caracterul unei lucrări personale şi personalizate. Aceste lucrări ale divinităţii extrem de particularizate până la individualizare au însemnat un temei de continuare pe o lungă perioadă a confruntărilor între Palama şi adversarii lui, ce îl acuzau de o formă mascată de politeism. Toată problema s-a dovedit a fi una de limbaj, de exprimare a unor experienţe trăite a practicii hesychaste. Este şi motivul pentru care Palama preferă tot mai mult să folosească sintagma lumină divină în locul termenului de energii.1 Argumentul cu care Palama îşi justifică afirmaţiile este oferit de episodul evanghelic al Schimbării la Faţă. Deşi apostolii l-au văzut pe Hristos aşa cum arăta ca om, iar apoi în timpul transfigurării au văzut acea lumină dumnezeiască ce cu greu putea fi privită cu ochii trupeşti, totuşi şi înainte şi după, Hristos era Acelaşi, singura diferenţă fiind capaci-tatea lor de a sesiza în mod temporar atributele dumnezeirii lui Iisus. Despre această lumină Palama spune că este veşnică, nesfârşită, fără coordonate temporale sau spaţiale şi a apărut şi în teofaniile Vechiului Testament. Argumentul pe care îl aduce Palama în mod repetat în controversă este „apelul la experienţă”. Aşa cum precizează Allchin, o astfel de modalitate cognitivă poate fi 1 Vladimir Lossky, op.cit., p.47. 127 Vedere şi cunoştinţă numită „înţelegere prin experienţă”.1 În Triade, Palama susţine că în mod principial Dumnezeu este imediat şi direct accesibil într-o formă care, deşi depăşeşte putinţele naturale ale omului, este totuşi înregistrată de simţuri la fel ca şi de intelect. Aceste afirmaţii au însemnat un adevărat scandal pentru oponenţii palamismului care au văzut o absurditate în susţinerea posibilităţii ca realitatea supremă să poată fi sesizată altfel decât prin puterea raţiunii curăţită prin exerciţiul apofazei. Însă până la urmă se dovedeşte că o astfel de înţelegere a experierii lui Dumnezeu este o marcă a spiritualităţii bizantine şi nu o inovaţie făcută de Palama pentru a-şi doborî adversarii. Chiar şi în zilele noastre, exprimarea palamită a experienţei ultime formează inima doctrinei mistice răsăritene. Implicaţiile sunt ample, nu numai pentru spiritualitatea bizantină, dar şi pentru modul în care s-a înţeles să se facă filosofie în acest spaţiu. Singura modalitate de a cunoaşte pe Dumnezeu este experierea acestei înfăţişări a sa care este cea a energiilor necreate într-o formă care Îl reprezintă ca persoană şi care sunt personalizate, făcute proprii fiecărei persoane care le experimentează. Deşi formularea doctrinară a energiilor necreate aparţine unei epoci târzii a istoriei culturale a Bizanţului, ea exprimă o atitudine mai mult sau mai puţin prezentă încă de la începuturile sale. Bizantinii au fost reticenţi la orice formă de intelectualism în experienţele cognitive pe care omul le are nu numai în legătură cu suprema Realitate, dar şi cu orice alt obiect al cunoaşterii, şi evoluţia spiritualităţii bizantine a însemnat şi o mereu reluată aproximare a felului în care poate fi exprimată participarea integrală a omului în 1 A.M. Allchin, „The Appeal to Experience in the Triads of St. Gregory Palamas”, Studia Patristica, 8 (1966), p. 324. 128 Dan CHIŢOIU experienţa cunoaşterii înţeleasă în mod esenţial ca unire. De aceea simţurile nu au jucat un rol mai puţin important decât intelectul în experienţele ultime de cunoaştere, ba chiar ceea ce le este propriu ca putinţe cognitive a jucat un rol major în conturarea unei simbolistici a inefabilului ce însoţeşte dimensiunea personală a oricărei cunoaşteri, care pentru bizantini era aşa de importantă. În mod paradoxal, pentru bizantini, teoria cunoaşterii are un fundament ce poate primi, cu rezervele de rigoare, numele de empirism. Deşi au fost acuzaţi atât de des de către moderni de o atitudine contemplativă, desprinsă de realitatea pragmatică, ceea ce a contat în spiritualitatea bizantină a fost experienţa concretă, cea trecută la fel de mult prin simţuri ca şi prin intelect. Nu poţi să afli nimic despre orice realitate atâta vreme cât nu ai o experiere concretă a acesteia, şi această afirmaţie era la fel de valabilă pentru bizantini şi în cazul cunoaşterii lui Dumnezeu. De aceea, orice discurs al cugetării filosofice a fost întotdeauna anchetat şi din prisma valorii sale din perspectiva experienţei concrete, cu alte cuvinte în ce măsură un discurs reprezintă o expresie textuală a felului concret de trăire a realităţii. Intelectualismul pur, ca şi modularea imaginatorie a posibilităţilor paradigmatice ale unei teme filosofice nu prezentau nici un interes pentru gânditorul bizantin (un termen până la urmă impropriu pentru cei ce au făcut cultură în Răsărit). Pentru a evalua mai departe consecinţele acestui „senzualism” bizantin ne vom permite să facem o licenţă lingvistică, speculând o folosire diferită a termenului românesc „cunoaştere”, care în perioada interbelică avea forma de „cunoştinţă”. Se vorbea la noi între războaie de „teoria cunoştinţei”. Dacă Apusul european a căutat, mai ales de la Renaştere încoace, să obţină o cunoaştere, Răsăritul continentului din vremea bizantinilor şi până astăzi a fost 129 Vedere şi cunoştinţă preocupat să obţină o cunoştinţă. Goana după cunoaştere a apusenilor, ce a cuprins mare parte a lumii moderne, înseamnă căutarea cu orice preţ a adevărului cu caracter de obiectivitate. Informaţia cu caracter de adevăr trebuie să aibă un caracter neutru, general valabil, să acopere cât şi să explice un întreg domeniu al realului. Este detectabilă în fundalul acestei maniere cognitive nostalgia medievalilor apuseni după aflarea esenţei. S-a uitat însă că Europa a cunoscut şi cunoaşte şi astăzi şi o altă modalitate de obţinere a adevărului: cunoştinţa. Încercând să explicăm această licenţă lingvistică, vom descrie obţinea cunoaşterii cu grad de adevăr din această paradigmă asemănând-o cu ceea ce se întâmplă atunci când doi oameni fac cunoştinţă. Există un progres în cunoaştere, însă natura acestuia este de cu totul altă dimensiune decât atunci când afli care este suma unghiurilor unui triunghi, de pildă. Este o formulă pe care o cunoaşte tradiţia liturgică românească ce sugerează foarte bine raţionalitatea acestei modalităţi de experienţă cognitivă: „…şi la cunoştinţa Adevărului să ajungă”. Iată nu numai că, cu Adevărul trebuie să faci cunoştinţă, însă peste aceasta, este vorba mai întâi să ajungi la putinţa de a face cunoştinţă. Omul, în întregul său, trebuie să se facă pe sine apt de a face cunoştinţă, trebuie să îşi îndrepte şi curăţească puterile sale pentru a fi în stare să ajungă la cunoştinţă. Pentru bizantin, depinde la modul esenţial, dacă vrei să obţii o cunoaştere adevărată, să începi cu o reorientare interioară de ansamblu, cu metanoia. Este o atitudine asemănătoare, până la urmă, cu ceea ce se întâmplă cu cineva atunci când vrea să facă cunoştinţă cu o persoană faţă de care este interesat: încearcă să se facă pe sine cât mai propriu relaţiei cu acela, se deschide faţă de acela, se dă, pe cât îi este cu putinţă, după celălalt. Însă chiar a face cunoştinţă cu cineva nu înseamnă nimic altceva decât 130 Dan CHIŢOIU actuizarea unei posibilităţi de cunoaştere. Cunoştinţa celuilalt este o cale mereu împlinită şi aduce mereu noutate şi neaşteptat. Nu poţi afirma niciodată că cunoşti pe cineva cu adevărat, ci că ai o anumită cunoştinţă a lui. Cunoştinţa, ca relaţie cu cineva, este un proces infinit, ce nu poate cunoaşte vreodată un hotar. Însă acest act de cunoaştere te afectează, te transformă pe tine, ca şi pe celălalt. Cunoştinţa este în cele din urmă un act de unire, în care se petrece o taină adâncă, aceea a comuniunii, a împărtăşirii existenţiale cu celălalt. A face experienţa celuilalt înseamnă o dorinţă de a-l cunoaşte, şi această nevoie este împlinită şi prin contactul cu mediul în care acela trăieşte, cu obiectele ce îi aparţin. Aceasta este încărcătura pe care o au lucrurile, lumea întreagă, pentru bizantin: de semne ale modului de prezenţă a unei persoane. Desigur, aici referinţa este mai ales la Dumnezeul Tripersonal, care a făcut lumea ca loc şi semn al întâlnirii persoanelor, dar nu mai puţin este implicată şi relaţia interumană în dimensiunea sa personală. Astfel poate fi justificată şi valoarea pe care evlavia populară, în Bizanţ, o acorda locului sau obiectelor care au aparţinut unui sfânt. Acele locuri sau obiecte nu aveau ceva magic, ci purtau pentru bizantin semnele şi chiar prezenţa persoanei de care au fost legate. Doctrina cunoaşterii aşa cum a cunoscut-o spiritua-litatea răsăriteană a lăsat urme adânci nu numai în posibi-lităţile sub care a stat maniera de a face cultură în general, filosofie în special, ci asupra tuturor aspectelor vieţii bizantine, de la structurarea vieţii sociale, la maniera de a face politică. 131 Ierarhie şi participare 9. Ierarhie şi participare a. Ierarhie şi fiinţialitate Multe aspecte ale filosofiei bizantine sunt greu încadrabile în clasificările care funcţionează în filosofia actuală. Este şi cazul unei teme ce a traversat spiritualitatea bizantină sub multiple aspecte, anume cea a ierarhiei. Un motiv constitutiv al scrierilor lui Dionisie Areopagitul, tema ierarhiei, nu era nouă pentru lumea bizantină, căci reprezenta o moştenire vie graţie tradiţiilor de inspiraţie neoplatonică. Este însă o manieră de înţelegere şi interpretare ce traversează atât ontologia, gnoseologia, etica dar şi doctrina socială sau ideologia bizantină în posteritatea lui Dionisie. Autorul cunoscut sub numele de Dionisie Areopagitul, şi a cărui identitate şi plasare temporală este controversată, este cel care a conturat o înţelegere ierarhică nu doar a organizării lumii văzute şi nevăzute, dar şi a putinţelor cunoaşterii ca şi a multor altor aspecte ce vor preocupa meditaţia filosofică bizantină. Înţelesurile bizantine ale ideii de ierarhie sunt legate de o anumită precizare a accepţiunilor sub care stă un termen conex, cel de analogie. În acest sens, ierarhia înţeleasă ca participare analogică la cunoaştere, şi în mod mai radical, ca participare la fiinţă, va face mai cu seamă apel la schemele explicative sub care se găseşte analogia în scrierile lui platoniciene. Platon susţine posibilitatea analogică de participare a omului la adevărul ce poate fi găsit numai urcând către lumea atopică a Ideilor prin cunoaşterea logos- 132 Dan CHIŢOIU ului fiinţelor. Este o contemplare ce înseamnă participare la Bine, de care omul se poate împărtăşi la modul analogic. Aşa cum vederea soarelui nu este soarele, ci simţul cel mai asemănător soarelui, la fel intelectul participă la bine într-un mod analog. Intelectul nu este binele, ci este asemenea binelui, reprezintă putinţa de a „privi” Binele. Analogia este în acelaşi timp un semn al măsurii, a gradului în care devine cu putinţă pentru intelect să recunoască Binele. Valoarea pe care o acordă Platon analogiei nu este legată de compararea cantităţilor ori a mărimilor, nu înseamnă nici o analogie a relaţiilor dintre numere, ci este are dimensiunea unei relaţii de reprezentare, o relaţie a imaginii cu obiectul reprezentat. Iar cunoaşterea acestei relaţii este un fapt dinamic ce presupune putinţa de împărtăşire a minţii din obiectul reprezentat prin intermediul imaginii sale1. Plotin, Porphyrios, Jamblicos sau Proclus, maeştrii tradiţiei neoplatoniciene, îşi vor construi doctrinele având modelul participativ-ierarhic al fiinţei şi calea analogiei drept elemente esenţiale. Este mediul intelectual în care va apare faimosul corp de scrieri areopagitice ce vor utiliza din plin schemele explicative platoniciene, motiv pentru care până în vremea de faţă vor fi suspectate de un platonism mascat de un discurs creştin. Folosirea amplă a temei ierarhiei, ca şi pe cea a analogiei, au produs confuzii interpretative ca şi nesfârşite dispute. Dionisie Areopagitul va considera extrem de potrivită viziunea ierarhică în ceea ce priveşte justificarea nu doar a putinţelor cognitive ale celor ce se găsesc pe trepte diferite, dar şi a modului participării creaturii la Fiinţă. 1 Christos Yannaras, Persoană şi eros, Editura Anastasia, Bucureşti, 2000, pp. 214-215. 133 Ierarhie şi participare Modelul ierarhic de interpretare a realităţii îşi origi-nează cadrul conceptual în schema procesiune-întoarcere ce străbate tradiţia greacă de la Platon şi până în vremea neoplatonismului târziu. Acest cadru neoplatonic, care sub aspect schematic este integral adoptat de Dionisie, conţine termenii procesiunii şi reîntoarcerii ca doi termeni ai unei triade ce mai conţine şi pe cel al remanenţei, al rămânerii în sine. Cea mai bună expresie neoplatoniciană a acestei scheme aparţine lui Proclus cu a sa Elemente de Teologie. Proclus oferă o exprimare sintetică a schemei atunci când afirmă că „Fiecare efect rămâne în cauza sa, purcede din ea şi se reîntoarce la ea.”1 Neoplatonicienii afirmau existenţa unor multiple nivele ale realităţii şi ale cauzării pornind de la Unu, ca supremă cauză a tuturor către multiplicitatea lumii sensibile. Fiecare generaţie de neoplatonicieni au adăugat câte un strat intermediar, ca al treilea termen între alte două nivele. Platon însuşii pusese ideile, sau Formele, ca mediatoare între Supremul Unu şi multiplicitatea percep-tibilă şi de asemenea pusese problema Sufletului lumii ca mediator între alte puteri mediatoare în Timaios. Aşa cum afirmă Paul Rorem, împrumutat din spaţiul logicii, limbajul cauzei şi efectului ne ajută să evităm evidenta eroare de a concepe tema la modul spaţial, chiar dacă cei mai mulţi autori, antici, medievali şi moderni, au implicat imageria procesiunii drept coborâre, şi a reîntoarcerii ca urcare. Mai mult, limbajul logic al cauzei şi efectului micşorează pericolul mai subtil de a concepe procesiunea şi întoarcerea secvenţial, ca o simplă mişcare în timp, chiar dacă această 1 Proclus, The Elements of Theology, Editura E. R. Dodds, Clarendon, Oxford, 1963, p. 39. 134 Dan CHIŢOIU componentă temporală în înţelegere aparţine constituţiei minţii umane, care poate lucra doar prin succesiune1. Dionisie va utiliza tema procesiunii lui Dumnezeu de la unitate către multiplicitate pentru a preciza câteva aspecte ale modului în care trebuia înţeleasă doctrina creştină. Este cu putinţă ca în acelaşi timp Dumnezeu să fie descris în unitatea sa ca Cel ce rămâne în Sine, şi în acelaşi timp distincţia Trinitară a Persoanelor ca procesiune. Nu utili-zează schema pentru a stabili vreo ierarhie în dumnezeire, ceea ce ar fi implicat subordinaţionismul arian şi nici nu implică triada ca fiind corespondentă lucrărilor diferite ale celor Trei Persoane. Pentru Dionisie întreaga Dumnezeire rămâne, purcede şi se întoarce către Sine. Areopagitul va aplica schema triadică şi în problema creaţiei (dimensiune neprezentă în neoplatonism), afirmând că existenţa tuturor lucrurilor rezultă din aceeaşi procesiune de producere originată în bunătatea creatoare a lui Dumnezeu. Mai mult, deşi utilizează cadrele explicative de factură neoplatoniciană, Dionisie va săvârşi ceva asemănător cu ceea ce au făcut capadocienii în legătură cu termenii filosofiei greceşti. Mai precis, va folosi tema ierarhiei într-o modalitate ce depăşeşte dimensiunea conceptuală, către indicarea unei situaţii existenţiale inefabile ce se conturează în jurul perspectivării personale a realităţii. Astfel că, deşi sub aspect strict tehnic, caracterele sub care stă modelul neoplatonician al ierarhiei pot fi identificate, ierarhia areopagitică nu este altceva decât explicarea în termenii filosofiei a realizării comuniunii între persoane. Pot fi aduse 1 Paul Rorem, Pseudo-Dionysius.A Commentary on the Texts, and an Introduction to Their Influence, NewYork, Oxford University Press, 1993, pp. 51-52. 135 Ierarhie şi participare numeroase argumente în acest sens. Să pornim însă de la pasajul cheie din Despre Ierarhia cerească în care Dionisie oferă înţelegerea sa asupra ierarhie: „Ierarhia este, după mine, o sfinţită rânduială şi ştiinţă şi lucrare asemănătoare, pe cât este cu putinţă, modelului dumnezeiesc, şi înalţă spre imitarea lui Dumnezeu prin luminările date ei de la Dumnezeu pe măsura ei. Iar frumuseţea dumnezeiască, simplă, bună, este originea desăvârşirii, cu totul neames-tecată cu orice neasemănare cu ea şi împărtăşind fiecăruia după vrednicie din lumina ei. Ierarhia desăvârşeşte prin slujirea cea mai dumnezeiască, potrivit ei, în mod armonios, chipul celor ce participă la cele desăvârşite. Deci scopul ierarhiei este asemănarea şi unirea cu Dumnezeu, pe cât e cu putinţă, avându-l pe El drept călăuză în sfânta ştiinţă şi lucrare. Căci, privind neclintit spre frumuseţea lui atotdumnezeiască, ea se face întipărită de ea în părtaşii ei ca unii ce sunt dumnezeieşti, ca în nişte oglinzi atotstrăvezii şi nepătate primitoare ale strălucirii luminii începătoare şi dumnezeieşti; chipuri umplute de strălucirea dăruită, pe care o împărtăşesc iarăşi celor următori, potrivit rânduielilor dumnezeieşti. (…) Deci cel ce spune ierarhie, numeşte în general o anumită rânduială sfântă, un chip al frumuseţii dumnezeieşti, săvârşind în sfintele trepte ierarhice taina iluminării proprii ei şi asemenea făcându-se căpeteniei ei, pe cât îi este îngăduit. Căci desăvârşirea fiecăruia din cei chemaţi în ierarhie constă în a fi fost înălţat la imitarea lui Dumnezeu, pe măsura lui. (…) Astfel că rânduiala ierarhiei constă în a se curăţa unii şi a curăţa pe alţii şi a se lumina unii şi a lumina pe alţii, în a se desăvârşi unii şi a desăvârşi 136 Dan CHIŢOIU pe alţii, fiecăruia i se cuvine să imite pe Dumnezeu în modul lui propriu.”1 Justificarea ierarhiei ţine la Dionisie de înfăţişarea ipostatică a lumii. Dimensiunea personală a perspectivării ierarhiei schimbă în mod esenţial scopul acesteia. Lumea nu este creată din vreo necesitate sau slăbiciune, ci ca expresie a bunătăţii dumnezeieşti, a dorinţei lui Dumnezeu de a împărtăşi bucuria Sa, şi este creată din nimic. Ierarhia nu este altceva decât o scară prin care creaţia este necontenit pătrunsă de binele dumnezeiesc, şi atrasă necontenit către acesta. Inepuizabilitatea şi infinitatea naturii dumnezeieşti face ca această mişcare pe care împărtăşirea ierarhică necontenit o săvârşeşte să aibă şi ea un caracter infinit. Comunicare şi comuniune sunt doi termeni de care trebuie să se ţină seama pentru a se înţelege rostul susţinerii de către Dionisie a temei schemei ierarhice. Comunicările divine nu sunt altceva pentru Areopagit decât daruri, şi este cu adevărat semnificativă logica aceasta a darului pentru a înţelege felul în care se manifestă legătura între Dumnezeu şi creaţie.2 Este foarte important să se înţeleagă rostul acestor trepte ale ierarhiei în viziune creştină. O treaptă inferioară nu înseamnă o mai mare îndepărtare de Dumnezeu, ci o altă situare faţă de Acesta. Dacă ţinem cont de absoluta irepetabilitate a oricărei persoane de unicitatea identităţii sale, este lesne de înţeles că nu poate fi vorba de o împărtăşire identică a tuturor din bunătatea divină. Rostul 1 Sfântul Dionisie Areopagitul, Opere complete, Editura Paideia, Bucureşti, 1996, pp. 19-20. 2 Ysabel Andia, L`union a Dieu chez Denys L`Areopagite, E.J.Brill, Leiden, 1996, p. 72. 137 Ierarhie şi participare treptelor este în primul rând intermedierea. Cu alte cuvinte, rostul treptelor „mai înalte” este de a putea facilita o mai adâncă participare la Bine, pentru că nu e aici vorba de o transmitere în felul electricităţii printr-o reţea, ci o continuă preluare şi transmitere mai departe la modul personal a luminii dumnezeieşti (fiecare fiinţă adăugând de fapt în transmitere felul său personal de a experia lumina primită, numai în acest fel transmiţând-o, sau mai bine spus, comunicând-o celorlalţi). Chiar şi treapta cea mai înaltă, cea a heruvimilor nu înseamnă o împărtăşire de acelaşi fel din darurile comunicărilor divine, căci aşa cum ne spune Dionisie, heruvimii aleargă unii la alţii fremătând de dorinţa de a-şi împărtăşi reciproc experierea lucrărilor divine. A împărtăşi cu alţii darurile pe care le primeşti nu este decât o imitarea a felului de a lucra al lui Dumnezeu, o imitare a bunătăţii Sale, şi ceea ce poartă numele de ierarhie nu este până la urmă nimic altceva decât ceea ce se petrece ca o consecinţă a acestei universale dorinţe de comuniune şi împărtăşire. Aşa cum precizează Louth, lumina pe care o mijlocesc în transmiterea ei ierarhiile dionisiene nu este una ce străluceşte asupra ordinii create, ci mai degrabă prin ea. Ierarhiile sunt în mod esenţial un vehicul al teofaniei, şi mai mult, o transmitere activă a luminii divine.1 Această împărtăşire de daruri înseamnă în acelaşi timp şi o întreită lucrare, căci fiecare treaptă nu numai comunică, ci şi face cu putinţă comunicarea în felul ce îi este propriu, iar pentru aceasta este nevoie de o pregătire, de a face pe cei ce trebuie să primească să fie apţi pentru actul de comunicare al strălucirii dumnezeieşti. De aceea această întreită lucrare 1 Andrew Louh, Dionisie Areopagitul.O introducere, Editura Deisis, Sibiu, 1997, p. 73. 138 Dan CHIŢOIU este de purificare, iluminare şi unire. Dacă este o ordine în transmiterea proprie logicii propuse de ierarhie, acest fapt este pentru Dionisie rezultatul măsurii, a felului în care fiecare existenţă personală se înalţă în chip analogic, pe măsura putinţelor sale spre imitarea lui Dumnezeu. Dintru această perspectivă ierarhia mai câştigă, în ceea ce priveşte mai cu seamă dimensiunea umană a experierii divinităţii, o altă dimensiune- ca imagine a stării interioare a minţii, ce îngăduie vederea.1 Din perspectivă umană, în ierarhie „te pui” pe tine în felul în care îţi stabileşti atitudinea interioară, aşa că ierarhia nu trebuie înţeleasă ca o ordine imuabilă şi fixă, ci ca dinamică existenţială a actului de primire şi comunicare. Aşa cum bine spune Yannaras, ierarhia nu trebuie privită ca o formă raţional-metodologică de gradare a diferenţelor cantitative ale cunoaşterii, ci expresia şi semnificarea unei realităţi existenţiale, cunoaşterea înţeleasă drept participare empiric-universală la această realitate. Cunoaşterea mediată de ierarhie trebuie înţeleasă ca depăşind înţelegerea static-raţională a esenţelor semnificate în mod obiectiv şi referindu-se la cunoaşterea conştientă dinamic-universală a alterităţii persoanelor şi lucrurilor.2 Nu în ultimul rând, ierarhia înseamnă mai mult decât o transmitere ierarhică a adevărului, ea înseamnă şi o transmitere de fiinţă. Dacă este permis să se spună astfel, fiecare creatură ce participă la mijlocirea săvârşită de ierarhie, se „înfiinţează” mereu, câştigă un plus de fiinţare, o îmbogăţire care o afectează în cel mai profund nivel al său. De aceea se poate vorbi de o „mişcare” şi de o 1 Alexander Golitzin, Mistagogia. Experienţa lui Dumnezeu în ortodoxie, Editura Deisis, Sibiu, 1998, p.145. 2 Christos Yannaras, Persoană şi eros, ed. cit., p. 228. 139 Ierarhie şi participare „apropiere” necontenită de Dumnezeu. Deşi identică cu sine sub aspect personal, fiecare creatură raţională este mereu alta, mereu îmbogăţită, într-o dinamică ce o face ca niciodată să „stea”. Ceea ce contează pentru studiul de faţă este că această modalitate de înţelegere îşi pune în mod decisiv amprenta asupra modului de filosofare bizantin. Spre deosebire de ceea ce s-a întâmplat în istoria culturală a Apusului, unde Dionisie a fost citit sub o grilă interpretativă ce a exploatat apofatismul naturii, în Bizanţ ierarhia a fost o cale interpretativă privilegiată pentru a se articula actul esenţial al persoanei: comuniunea, ex-stasisul. Pentru bizantin, dimensiunea participativ ierarhică este esenţială ca atitudine în filosofare, consecinţa fiind că acest spaţiu nu a fost cercetat de ispita autonomiei raţiunii. Încrederea exclusivă în puterile raţionale proprii, atunci când trebuie să dai o explicaţie a supra unui aspect al realităţii, este lipsită nu doar de sens, dar pentru bizantin duce la o evidentă îndepărtare de calea pe care se poate obţine adevărul. Adevărul este ceva ce se poate obţine numai în comuniune, în împărtăşirea pe care o primeşti de la ceilalţi, şi în primul rând de la revelaţia Evangheliei şi a Tradiţiei. Venirea lui Hristos pe pământ, Întruparea, este văzută de bizantin şi ca întemeierea unei ierarhii pământeşti, stabilirea unei filiaţii participative prin care se poate face cunoscut Adevărul. De altfel, schema dionisiană a fost amendată în mai târziu prin ceea ce s-a numit „corectivul hristologic”, adică prin precizarea unei participări în Hristos care se face într-un mod existenţial care deşi nu trece peste ierarhie, înseamnă prezenţa mistică deplină a lui Hristos în inima, adică în adâncul fiecărei persoane. Fapt ce a dus la o serie de controverse ce au dovedit accentuarea existenţială a 140 Dan CHIŢOIU înţelegerii ierarhiei, odată cu trecerea vremii. Este citabil cazul lui Simon Noul Teolog, care prin modul în care a înţeles situaţia existenţială a participării la ierarhia bisericească a produs multe nedumeriri, acuza fiind că ierarhia în accepţiunea sa poate oricând lua chipul anarhiei. Din punctul de vedere al autorului de filosofie, raportarea la textele care se găsesc sub numele de Tradiţie nu joacă doar rolul de argument al autorităţii, ci mai mult, de înscriere pe o cale, sau mai precis pe calea care înseamnă autentica transmitere a veridicităţii. Pe de altă parte, orice explicare a articulării realităţii create nu poate ocoli în explicaţiile bizantinului referinţa la dimensiunea partici-pativ-ierarhică, întrucât pentru spaţiul cultural răsăritean numai astfel se poate vorbi de cosmos. În mod paradoxal, cu cât transmiterea ierarhic-participativă a Adevărului trece prin mai multe „relee”, prin mai multe experienţe personale de mediere, ceea ce se înfăţişează este de o bogăţie mai mare de înţelesuri şi de o nuanţare personală mult mai bogată. Cu cât intermedierea este mai complexă, se petrece în schema ce urmează modelul dionisian un fapt invers modelului neoplatonician: îndepărtarea de Unu nu înseamnă o împuţinare, o diminuare a fiinţei, ci o dezvăluire a unor adâncuri nebănuite ale revelaţiei divine. Astfel se împlineşte rostul ierarhiei, care este imitarea lui Dumnezeu, sau după un termen cu răsunet în Răsărit, îndumnezeirea. b. Ierarhia ca dimensiune socială şi ideologică Spaţiul bizantin a fost marcat de tema ierarhiei nu doar în ceea ce priveşte justificarea teologică sau exerciţiul filosofic care viza explicarea lumii ca un cosmos creştin, ci şi 141 Ierarhie şi participare de o implicare a modelului dionisian al participării ierarhice la Bine în articularea socială a Imperiului bizantin. O bună rânduială între oameni trebuie cu necesitate să însemne o înfăţişare a ordinii cereşti, astfel că ierarhia va avea cu totul alte conotaţii pentru omul societăţii bizantine decât pentru birocratul societăţii moderne. Punerea în funcţiune a modelului ierarhic în societatea bizantină nu a fost un lucru lăsat la întâmplare, ci a fost rezultatul unei acţiuni extrem de bine gândite, justificate, aplicate. Instituţia imperială, garantul ordinii în Imperiu, a fost factorul întotdeauna activ în stabilirea acestui model participativ de ordine ierarhică. Sunt elemente care ne îndreptăţesc să vorbim despre existenţa unei veritabile ideologii a ierarhiei în Bizanţ. A se încerca punerea în discuţie a existenţei şi funcţionării unei ideologii înainte de timpurile moderne este însă o chestiune dificilă. De aceea, înainte de orice, în încercarea de a depista funcţionarea unei ideologii în evoluţia istorică a statului bizantin, vom cerceta câteva din sursele actuale cele mai autorizate care să ne furnizeze reperele în care poate fi înţeles conceptul de ideologie. Enciclopedia Britannica, ediţia 2000, precizează că termenul este pentru prima oară folosit în timpul Revoluţiei franceze de un filosof, Destutt de Tracy, ca pe o denumire a ceea ce numea „ ştiinţă a ideilor” adoptată după doctrinele lui Locke şi Condillac, şi pentru care întreaga cunoaştere este o cunoaştere a ideilor. Atunci când îşi propune o definire, articolul din Britannica indică ideologia ca pe un gen de teorie cu intenţie practică sau orice încercare de a face politică în lumina unui sistem de idei. Însă autorul articolului precizează că sunt dificultăţi într-o precizare 142 Dan CHIŢOIU clară a sensului.1 Un dicţionar de termeni, Merriam Webster, stabileşte că prin ideologie se poate înţelege o manieră sau un conţinut de gândire caracteristic pentru un individ, grup sau cultură (aceasta în accepţiunea care ne interesează pe noi).2 În fine, o enciclopedie filosofică, Routledge Enciclopedia of Philosophy, precizează că prin ideologie se poate înţelege un set de idei, credinţe şi atitudini, conştient sau inconştient asumate care reflectă sau descriu buna sau defectuoasa înţelegere a lumii politice şi sociale. Această sursă indică două accepţiuni ale termenului, o utilizare peiorativă (care este lesne de ghicit pentru un est european) şi una care trimite la „diferite accepţiuni despre clase de simboluri culturale şi idei implicate în perceperea, înţelegerea şi evaluarea realităţilor politice şi sociale în general, adesea pe baza unui model explicativ sistemic”3. Sunt elemente care ar reprezenta serioase dovezi în favoarea tezei că elementele conţinute în aceste definiţii acoperă realitatea sub care a stat doctrina imperială bizantină. De ce însă Imperiul Bizantin ar fi un exemplu privilegiat pentru dovedirea existenţei unei ideologii înainte de modernitate ? Argumentul cel mai semnificativ este situaţia aparte în care s-a găsit Imperiul Roman de Răsărit atunci când creştinismul a fost oficializat în vremea lui Constantin cel Mare. Trebuia redefinită concepţia sub care era înţeleasă relaţia între împărat şi Biserică, între împărat şi supuşii săi, înfăţişarea şi rolul instituţiilor statului, ş.a. Aceasta deoarece creştinismul era o religie ce aducea profunde schimbări în morală, care punea dragostea de 1 Enciclopedia Britannica, London, 2000, ediţia electronică. 2 Merriam Webster Dictionnary, London, 2000, ediţia electronică. 3 Routledge Enciclopedia of Philosophy,London,1998, ediţia electronică. 143 Ierarhie şi participare aproapele la rangul de principiu moral. Noua concepere a exercitării puterii seculare s-a conturat treptat, şi abia în vremea lui Heraclius putem vorbi de o deplină metanoia, de schimbarea completă de atitudine în această problemă. Ba chiar, în anumite chestiuni, precum statutul administraţiei imperiale, observăm o evoluţie conceptuală până în vremea secolului XIV. Bizantinii s-au confruntat din aceste motive cu o necesitate de conştientizare a felului în care era hotărât rolul fiecărui aspect al modului de exercitare al puterii şi, mai mult decât aceasta, să teoretizeze satisfăcător motivaţia sub care stătea acţiunea fiecărei instituţii a statului. Iată deci că a fost necesară o punere în teorie, adică ceea ce am putea numi în termeni moderni o ideologie, însă termenul are cu siguranţă în acest caz o semnificaţie pozitivă, şi aceasta sub mai multe aspecte (asumarea ideologicului nu numai de sus în jos dar şi de jos în sus). O chestiune extrem de delicată a fost precizarea relaţiei între împărat şi Biserică. Dacă instituţia imperială într-o societate creştină trebuie să îşi întemeieze autoritatea ca fiind ipostas al monarhiei divine, desigur că aceasta însemna şi o supunere în faţa Bisericii. În acelaşi timp fiind autoritatea seculară supremă trebuia într-un fel să controleze Biserica. S-a evitat însă ceea ce s-a numit cezaropapism, căci niciodată vreuna din cele două puteri a Statului bizantin nu a cotropit-o pe cealaltă, lucru evidenţiat chiar de eşuarea tentativelor pe care mai cu seamă unii împăraţi le-au făcut în această direcţie. Limita expresă a puterii imperiale era interdicţia de a se amesteca în problemele interne ale bisericii, în speţă cele doctrinare. Dintr-o perspectivă inversă, Biserica era cea care îl consacra pe împărat prin mirungere, astfel că suveranul făcea parte dintre clerici şi avea numele de isapostolos, egal cu apostolii. 144 Dan CHIŢOIU Pe acest temei putem să observăm o foarte nuanţată şi complexă înfăţişare a modului în care se prezenta societatea bizantină, însă ceea ce contează este că ideologia exercitării puterii în stat a fost o chestiune independentă şi separată de doctrina care întemeia existenţa instituţională a Bisericii şi a trebuit precizată ca atare. Trebuie spus acest lucru, întrucât până pe la jumătatea veacului XX interpreţii au văzut în istoria Bizanţului un exemplu al nedinamicităţii în istorie, o societate încremenită, în care biserica era dătătoare de măsură în orice. O altă obiecţie care s-ar ridica împotriva existenţei unei ideologii premoderne este că înaintea veacului XVII mijloacele prin care s-ar fi răspândit cu eficacitate o ideologie era foarte reduse, astfel că inexistenţa unei propagande ar face cu greu cunoscută o ideologie în deplinul înţeles al cuvântului. Si totuşi această propagandă a existat în forme specifice şi cu o reală eficienţă. Este vorba de două simboluri care, aşa cum dovedesc documentele, erau prezente în conştiinţa bizantinului de rând şi chiar şi pentru străini: Palatul imperial (care era mai degrabă un oraş în oraş) şi Marea Biserică, Sfânta Sofia. Erau practic simbo-lurile dimensiunii sacre şi celei seculare ale modului de viaţă bizantin. În ceea ce priveşte palatul imperial, putem aici indica două chestiuni: acesta era locul prin excelenţă în care era prezent împăratul şi apoi era locul din care acesta exercita puterea, mai precis este vorba de două seturi de simboluri care au marcat conştiinţa bizantinului. Se concretizează un cod simbolic al instituţiei imperiale ce îşi găsea în primul rând expresia în ceremonialul audienţelor, apoi de ritualul ce însoţea obligatoriu împăratul în orice deplasare a sa. Celălalt cod simbolic era în legătură cu administraţia împăratului, care dincolo de funcţiunea sa strict pragmatică 145 Ierarhie şi participare a avut întotdeauna rolul de icoană a împăratului, adică a modului în care trebuia să se înfăţişeze un împărat creştin. Iar în ceea ce priveşte Marea Biserică, care nu a fost numită cu numele unui sfânt ci a purtat numele Înţelepciunii, să menţionăm doar că literatura care era cunoscută mai în toate mediile bizantine, este vorba de Proloage, avea dese referiri la situaţii în care era pomenită Marea Biserică, pe de altă parte că ruşii au ales să treacă la ortodoxie în urma impresiei pe care au avut-o trimişii cneazului asistând la slujbele oficiate aici. Tot ceea ce înconjura împăratul, chiar şi hainele sale trebuia să reprezinte o emblemă a celui ce reprezenta puterea lui Dumnezeu pe pământ. Un lucru era clar: că nu putea exista cu adevărat decât un singur stat creştin şi un singur împărat creştin, întrucât una singură putea fi autoritatea terestră. Interesant să observăm că această pretenţie a funcţionat în lumea creştină o bună perioadă de timp, şi avem câteva exemple în acest sens. Dacă un monarh creştin vroia să îşi legitimeze autoritatea în faţa supuşilor, el apela la căsătoria cu o prinţesă bizantină, şi primea anumite semne ale recunoaşterii imperiale, în acest fel implicit recunoscând că puterea deplină, cel puţin la modul simbolic, nu poate aparţine decât unui singur om în lumea creştină. Apoi, în veacul XII, cruciaţii care au ajuns la Constantinopol în loc de Ierusalim, au luat cu ei după ocuparea capitalei bizantine tot ce li s-a părut a reprezenta simboluri ale acestei excelenţe seculare creştine. Un interes aparte este dat de ceremonialul audienţelor imperiale, căci aici se concentrează elementele caracteristice ideologiei bizantine. Tot ceea ce ţinea de ritualul audienţei era cu grijă ales astfel ca orice să aibă o însemnătate simbolică. Avem relatări ale unor străini care au fost primiţi 146 Dan CHIŢOIU de Împăratul Bizanţului, şi impresia sub care s-au găsit este nedisimulată în textele păstrate. Cel ce se înfăţişa împă-ratului nu putea ajunge dintr-o dată la acesta, astfel că trecea prin lungi coridoare, iar odată ajuns în sala tronului priveliştea pe care o avea în faţă îl marca, în cele mai multe cazuri, pe toată viaţa. Deşi nu putem reconstitui în amănunt acest ceremonial, ştim că decorarea sălii tronului era cu totul aparte, că erau acolo reprezentări ale unor păsări şi animale ce scoteau anumite sunete, ori că tronul se înălţa la un moment dat – toate acestea se înfăţişau deodată atunci când cortina care separa pe împărat de cel care era primit în audienţă era ridicată. Împăratul era îmbrăcat în culori ce îi erau rezervate doar lui (purpura) şi purta în mână simbolurile puterii sale ca reprezentant al lui Dumnezeu pe pământ (de reţinut că până în vremea fanarioţilor domnul ţării ca şi diferitele ranguri boiereşti avea dreptul să poarte anumite culori, fiind aspru pedepsită orice încercare de a asuma o culoare ce simboliza un rang superior). Toate acestea nu ţineau de o impresie în plan psihologic, deşi era implicat şi acesta, ci jucau rolul de semne. Avem texte care ne dovedesc ceva de importanţă aparte în sprijinul tezei sub care stă textul de faţă: că toate aceste detalii aveau în spate o precisă teoretizare, scopurile ceremonialului de la curte vizând scopuri exprese. În mod sintetic, Themistos scria: “împăratul era imaginea lui Dumnezeu şi era asemănător lui Dumnezeu”. Pe această cale putem înţelege rostul unor gesturi care trebuiau făcute în prezenţa împăratului, şi mai cu seamă proskynesis, gestul de prosternare care era originat în tradiţia persană, dar care câştigă acum un alt înţeles – nu mai este cazul să te închini unuia care are puterea pur şi simplu, ci mai degrabă unei imagini a unei realităţi transcendente. Se face o limpede 147 Ierarhie şi participare distincţie între împărat şi om, pentru că omul poate avea slăbiciuni şi căderi, însă aşezat pe tron este dincolo de acestea, căci este ipostas al lui Dumnezeu. Vasile I, în Epanagoge, ne redă în detaliu aparatul teoretic, ideologia care justifica instituţia imperială: “Basileul întruchipează Binele şi Frumosul”. Parcă regăsim aici o frază din Platon, şi de fapt putem astfel să identificăm o sursă majoră a acestei ideologii. Republica lui Platon a fost un text luat în serios de ideologii noului stat creştin, deşi întotdeauna din perspec-tiva corectivei creştine. Ceremonialul de la curte trebuie privit din prisma simbolismului religios, unde căutarea tuturor reperelor care puteau aminti de manifestarea transcendentului în simbolul concret al împăratului jucau rolul cheie – astfel că acest ceremonial stătea sub intenţia de a se oferi necredinciosului o vagă imagine a ideii de Dumnezeu, iar celui credincios o mediere între cer şi pământ1. Însă alte aspecte sub care era gândit rolul pe care trebuia să îl împlinească împăratul ne oferă o imagine foarte diferită faţă de cea a unui autocrator, a suveranului ce are puterea la modul deplin. Dacă nu îşi îndeplinea rolul de euergetos, de binefăcător, se considera a-i fi periclitată calitatea de monarh. Dacă este o imagine a lui Hristos pe pământ atunci trebuie să îi imite faptele. Surprinzător pentru imaginarul modernului în legătură cu instituţia imperială medievală, Împăratul Bizanţului, cel care era îmbrăcat în toată slava, pe care lumea putea să i-o ofere, slujea la masa săracilor, făcea pomeni periodice din propriile venituri sau mai mult, slujea leproşilor. În aceeaşi 1 Alain Ducelier, Bizantinii, Teora, Bucureşti, 1997, p.78. 148 Dan CHIŢOIU ordine de idei, împăratului i te poţi adresa familiar, întrucât el, ca imagine a lui Dumnezeu, trebuie să fie accesibil oricui. Ideologia conturată în jurul figurii împăratului nu se manifesta doar ca o propagandă de sus în jos, ci devenise un model prezent în mintea bizantinului de rând, astfel că ajunsese să fie şi un comportament ideologic de jos în sus. Pierderea unor bătălii, o serie de cataclisme ori o sărăcie generalizată erau puse pe seama incapacităţii împăratului de a-şi îndeplini menirea sa de icoană a Binelui, de pierderea harului divin şi, în consecinţă, acesta era pur şi simplu alungat de pe tron de popor. Iar nesupunerea faţă de un suveran eretic se considera a fi o îndatorire a creştinului. Un aspect interesant al rolului jucat de împărat este acela de interpret, fiind singurul care se putea pronunţa atunci când precizările corpusului de legi bizantin (care avea la bază dreptul roman în formularea justiniană) nu erau îndeajuns de clare într-o chestiune. Dacă avea acest drept exclusiv, exercitarea lui depindea de o condiţie fundamentală, ca aceasta să se facă în spiritul protejării şi întăririi poruncilor Scripturii. Vedem aici o trăsătură ce marchează în genere spiritualitatea bizantină, dar care în cazul instituţiei imperiale atinge caracterele contradicto-riului. Pe de o parte, o libertate supremă de decizie, care, pe de altă parte, este sever limitată de spiritul în care trebuie luată o anume decizie. Atunci când Basileul, întruchipare a legii, lua o decizie ce nu era în spiritul legilor Scripturii, bizantinul ce se considera rob al împăratului, nu se vedea cu nimic obligat să îi dea ascultare. Sunt elemente de care trebuie să se ţină seama atunci când este descrisă o istorie a teoriilor despre interpretare, sau o clasificare a modelelor hermeneutice. 149 Ierarhie şi participare Celălalt aspect al modului în care ideologia bizantină şi-a găsit o expresie eficientă, pe care am putea-o numi sub rezerva unor aspecte ale înţelesului modern al termenului “propagandă”, este modul în care se exercita puterea seculară prin intermediul unei foarte bine puse la punct administraţii. Cercetători contemporani, precum Michael McCormick, afirmă că, deşi pare o anomalie pentru intervalul medieval, folosirea termenului “stat” pentru Imperiul Bizantin este justificată, acesta fiind singurul care se încadrează într-o asemenea caracterizare, întrucât este singurul care a ştiut să menţină un sistem politic bazat pe o clasă instituţională de salariaţi profesionişti, ce până la urmă avea să însemne criteriul şi calea pe care a fost constituită aristocraţia bizantină.1 Ceea ce contează în această atât de eficientă administraţie era faptul că ea trebuia la orice nivel să înfăţişeze sursa unică care îi conferea autoritatea – împăratul. Acesta trebuia văzut asemeni unui soare care este vizibil prin razele sale (mitul antic solar a reprezentat o importantă sursă de inspiraţie pentru conturul ideologiei imperiale). Pe măsura trecerii timpului, rolul jucat de admi-nistraţie sporeşte, chiar în condiţiile în care teritoriul imperiului scădea dramatic, însă glisarea acestei importanţe se făcea tot mai evident către simbolic. Rangurile şi eticheta diferiţilor membri ai administraţiei cunosc repetate precizări şi nuanţări, ori o asemenea situaţie indică mai degrabă grija pentru simbolul înfăţişat de un funcţionar, mai cu seamă când acesta reprezenta puterea împăratului în vreuna din theme. Insă elementul cel mai semnificativ în această 1 Michael McCormick, “Împăratul”, în vol. Omul bizantin, coord. Guglieimo Cavallo, Editura Polirom, Iaşi, 2000. 150 Dan CHIŢOIU descriere a administraţiei este că, asemenea instituţiei imperiale, ea avea în spate o precisă justificare ideologică, ce poate fi circumscrisă în mod esenţial conceptului de ierarhie. Însă pentru bizantin ierarhia avea un alt înţeles decât pentru modern, şi putem înţelege definirea răsăriteană a concep-tului identificând textele care au fundamentat-o. De fapt, pe această cale se poate depista principalul suport teoretic a ceea ce numim ideologie bizantină. Să ne reamintim defi-nirea dionisiană a ierarhiei: “Ierarhia este, după mine, o sfinţită rânduială şi ştiinţă şi lucrare asemănătoare, pe cât e cu putinţă, modelului dumnezeiesc şi înălţată spre imitarea lui Dumnezeu prin luminările date ei de la Dumnezeu, pe măsura ei. Iar frumuseţea dumnezeiască, simplă, bună, este originea desăvârşirii cu totul neamestecată cu orice nease-mănare cu ea şi împărtăşind fiecăruia după vrednicie din lumina ei. Ierarhia desăvârşeşte prin slujirea cea mai dumnezeiască, potrivit ei, în mod armonios, chipul celor care participă la cele desăvârşite. Deci scopul ierarhiei este asemănarea şi unirea cu Dumnezeu, pe cât e cu putinţă, avându-l pe El drept călăuză în sfânta ştiinţă şi lucrare”1. Găsim aici o seamă de termeni cheie care ne oferă direcţia în care ar trebui înţeleasă funcţionarea socială a ierarhiei, precum imitare, împărtăşire, participare, măsură, unire. Ideea centrală este că nimeni nu se poate uni nemijlocit cu Dumnezeu, ci este necesară o mediere. În plan secular, medierea este la fel de necesară, întrucât binele social nu înseamnă pentru bizantin nimic altceva decât posibilitatea participării la transcendenţă, prin cea mai bună cale cu putinţă. (Această viziune socială se vroia, în fapt, o 1 Sfântul Dionisie Areopagitul, Opere Bucureşti, 1996, p.19. Complete, Editura Paideia, 151 Ierarhie şi participare împlinire creştină a idealului platonician de orânduire comunitară exprimat în dialogul Republica.) Împăratul nu este nici el termenul ultim al statului, întrucât nu este decât tot un mijlocitor, deşi la cel mai înalt nivel în spaţiul imanenţei. Treptele ierarhiei administrative sunt mai ales nivele de participare la Bine, şi în acelaşi timp manifestări ale acestuia către cei ce se găsesc într-un plan inferior (se găsesc în fapt aici elemente ale lecturii creştine a Polisului ideal platonician, prin nuanţările expresiei dionisiene). Însă este de precizat că diferenţa între trepte nu este o diferenţă între ceva mai bun şi ceva mai rău, ci de fapt o diferită capacitate de participare. În acest fel ierarhia nu se stabileşte la modul voluntar, ci este dictată tocmai de putinţa şi măsura în care o fiinţă poate primi Adevărul şi în acelaşi timp să îl împărtăşească celorlalţi. În plan concret, organizarea administraţiei a ţinut întotdeauna seamă de acest ideal, şi a fost întotdeauna făcută diferenţa între slăbiciunile omeneşti ale funcţionarului imperial şi simbolul reprezentat de funcţia sa, astfel că excesele de orice gen nu au pus nicicând la îndoială viabilitatea modului de organizare a structurilor statului bizantin. 152 Dan CHIŢOIU 10. Omul ca vieţuitor: tunica de piele În mod paradigmatic, spiritualitatea bizantină şi-a găsit specificitatea discursului antropologic în descrierea pe care a dat-o existenţei actuale a umanităţii, rezultată în urma căderii protopărinţilor. Este identificabilă aici o reală diferenţă între modul răsăritean de înţelegere a omului şi rosturilor sale şi ceea ce a conturat spiritualitatea europeană apuseană în discursul filosofic al modernităţii. Direcţia fundamentală pe care a cunoscut-o scolastica latină a Evului de Mijloc, aceea a apofatismului naturii, şi-a pus amprenta asupra modului de investigare a naturii umane în antropologia filosofică modernă. Idealul surprinderii a ceea ce este în mod esenţial natura omenească a condus la o evaluare statică a modului uman de fiinţare. Renaşterea, cu felul în care se interesează un Leonardo da Vinci de om şi putinţele sale, este emblematică pentru acest model antropologic. Deşi, începând cu textele renascentiste, omul este pus în centrul preocupărilor filosofiei, această schimbare nu a însemnat însă o ruptură esenţială de perspectiva antropologică a scolasticii, punctul comun fiind acela al căutării a ceea ce reprezintă constituţia esenţială, grundul fiinţării umane. Bizantinii nu numai că nu au avut preocupări de acest gen, dar au accentuat că omul, aşa cum este lumea de după căderea adamică, nu este într-o situaţie de autenticitate, aşa că discursul antropologic trebuie să fie circumspect atunci când este vorba de a preciza ce este cu adevărat caracteristic şi propriu omului ca mod de fiinţare. Aceasta însă din perspectiva apofatismului persoanei, cale 153 Omul ca vieţuitor: tunica de piele explicativă ce a exclus identificarea oricăror esenţe inva-riabile în dimensiunea ipostatică a omului. Meditaţia bizantină asupra omului s-a concentrat asupra semnificaţiilor şi implicaţiilor unui fragment din geneză care oferă un simbol laconic, dar extrem de sugestiv, al stării terestre a omului-este vorba de acel pasaj din Geneză în care, după ce Adam şi Eva au fost alungaţi din grădinile Raiului, pentru ca să poată supravieţui în pământul arid şi ostil în care se găseau, Dumnezeu, în milostivirea sa le-a făcut haine de piele şi i-a îmbrăcat cu ele (Fac. 3,21). Implicaţiile acestui text au fost realmente semnificative într-un spaţiu spiritual care a fost mereu preocupat de limpezirea raportului între natură şi persoană în ceea ce priveşte omul. O primă implicaţie este aceea că protopărinţii nu aveau aceeaşi situaţie existenţială înainte de cădere, astfel că noutatea derivată din asumarea unei îmbrăcăminţi înseamnă mai ales o părăsire a stării lor cu adevărat naturale, a ceea ce îi era propriu omului ca mod de fiinţare. Ceea ce rezultă este că situaţia post-edenică a omului este nenaturală, că tot ce înseamnă vieţuire terestră se găseşte sub semnul impro-priului. Antropologia bizantină s-a conturat din această cauză ca o cercetare stadial-dinamică a ontologiei umanului, şi nu ca o descriere statică a acesteia. Discursul despre om în viziunea bizantină trebuie să cuprindă o clarificare, fie şi minimală a stărilor care l-au definit, îl definesc şi trebuie să îl definească. Este vorba de „stări” sau „situaţii”care trebuie înţelese în registrul ontologic. Dezlegarea semnificaţiilor ascunse în spatele sintagmei „haine de piele”, sau cu o altă traducere ”tunică de piele”, au preocupat filosofia şi spiritualitatea bizantină din vremea primelor sale articulări şi până în vremea secolelor XIV-XV, care au consemnat atât apogeul cât şi apusul său. 154 Dan CHIŢOIU Pe măsură ce meditaţia asupra sintagmei se apro-funda odată cu trecerea vremii, rezultatele au fost spectaculoase, căci s-a conturat o adevărată filosofie, o meditaţie ce va duce la articularea unei originale antropologii. Cei implicaţi în cercetarea statutului fiinţării umane de după cădere au fost mai cu seamă oameni foarte bine iniţiaţi în exerciţiul logosului grec, dar care nu erau mai puţin trăitori ai literei evanghelice. Subiectul fusese cercetat de gânditori ai timpurilor apologetice, Origen fiind numele cel mai semnificativ, mai cu seamă că acest autor a avut o serie de ezitări în clarificarea simbolismului „tunicii de piele”, iar interpretarea sa a fost mai târziu subiect al criticilor venite din partea mai multor gânditori bizantini, începând cu capadocienii. Subiectul a primit o tratare extinsă la Grigorie de Nyssa şi la Grigorie de Nazianz în primul orizont cultural bizantin, însă va fi constant reluat atunci când era repusă în chestiune situaţia omului faţă de sine, faţă de lume şi faţă de Dumnezeu. Maxim Mărturisitorul, care a fost nu numai un trăitor al tainei creştine, dar şi unul din cei mai mari filosofi al erei bizantine, a dat probabil una din cele mai complexe interpretări temei „tunicii de piele”. Mai mult ori mai puţin explicitat, simbolismul hainelor de piele poate fi descoperit la foarte mulţi autori bizantini, dar probabil că cea mai interesantă implicare şi interpretare după Maxim, el o primeşte în atmosfera creată de Renaşterea bizantină târzie, care a pus faţă în faţă două modele antropologice într-o evidentă contradicţie: cel hesychast şi cel al umaniştilor bizantini din tabăra lui Varlaam, Achindin şi Gregoras. Pentru a clarifica atitudinea antropologică bizantină, să urmărim calea interpretativă pe care s-au cercetat semni-ficaţiile sintagmei „haine de piele”. Căderea, potrivit Sfântului Maxim Mărturisitorul, este urmarea încercării 155 Omul ca vieţuitor: tunica de piele adamice de a se crea pe sine în mod autonom, acesta vrând să dobândească caracteristicile lui Dumnezeu, însă fără Dumnezeu. Este interesantă afirmaţia maximiană că în acest fel Adam părăseşte un mod de a se hrăni, adică de a-şi primi neîncetat modalitatea sa proprie de a fi, alegând hrana pomului oprit, deşi ştia că această hrană are ca rod moartea1. Această întâmplare a Raiului a avut consecinţe extrem de dramatice, ce au afectat nu numai felul de a fi al protopărinţilor, dar şi întreaga creaţie. Dar care era starea care se părăsise? Maxim ne vorbeşte de o schimbare de temperament (κρασις), căci mai înainte Adam era gol prin simplitate. Adam „nu era purtat încoace şi încolo de dispoziţiile temperamentale ale trupului care-şi sunt contrare şi în luptă între ele, ci rămânea egal, fără revărsare şi readunare în sine, şi liber de prefacerea necontenită prin acestea, potrivit cu dispoziţiile predomi-nante.”2 Datorită acestei stări a temperamentului, Adam era gol, adică avea o desăvârşită simplitate, „căci avea numai deprinderea simplă a virtuţii şi a cunoştinţei unitare, simple şi păstrătoare a celor de după Dumnezeu, care au nevoie numai de mişcarea prin lucrare spre arătarea lor cu voia”3. Interesant este felul în care Maxim descrie ceea ce s-a petrecut cu Adam atunci când a consimţit la a muşca din fructul oprit. Filosoful bizantin ne oferă o foarte plastică imagine, atunci când spune că Adam „nerezemându-şi ochiul sufletului” în lumina dumnezeiască , ci „pipăind şi mângâind ca un orb în întunericul neştiinţei cu amândouă mâinile amestecătura materiei, s-a aplecat întreg spre 1 Sfântul Maxim Mărturisitorul, Ambigua, trad. Dumitru Stăniloae, Editura Institutului Biblic şi de Misiune al B.O.R., Bucureşti, 1983, p.155. 2 Ibidem, pp. 299-300. 3 Ibidem, p. 302. 156 Dan CHIŢOIU simţire, predându-se ei”.1 Un simbolism ce am văzut că străbate spiritualitatea bizantină, cel al cuplului lumină-ochi, care îşi are începutul în filosofia lui Platon, şi care susţine o ierarhie de valori între simţurile trupeşti, dar şi în cele sufleteşti, interioare, ale omului. Textul indică deci o schimbare majoră în felul de a cunoaşte adamic, la aceasta adăugându-se şi mâncarea mărului oprit, care îl fixează ontologic nu numai într-o altă dispoziţie a sufletului, dar şi într-o nesfârşită tendinţă de autonomizare ce nu înseamnă altceva decât moartea. Alungarea din Rai trebuie înţeleasă, din această pers-pectivă, numai ca o îndepărtare a pericolului ca omul să se fixeze etern în starea aceea de autonomizare, dacă ar fi gustat şi din celălalt pom oprit, cel al vieţii. Este desigur şi aici o viaţă care are caracterul autonomiei, o falsă viaţă, căci numai Dumnezeu este dătător de viaţă, El Însuşi este Viaţa, aşa că se poate spune că ar fi fost o viaţă fără de sfârşit a morţii. Cei doi locuitori ai Raiului au fost în consecinţă alungaţi pe pământ. Textul biblic ne indică o adâncă experienţă a impropriului de către primii oameni, ceva aproape de nesuportat. Şi iată că Dumnezeu, în milostivirea Sa, face celor doi haine de piele, adică aşa cum tâlcuieşte Grigorie de Nyssa, a luat din natura iraţională a animalelor făcând haine cu care i-a îmbrăcat pe cei doi.2 Origen a înţeles acest pasaj în sensul că abia acum primii oameni ar fi primit trup.3 Însă toţi autorii bizantini de mai târziu sunt de acord că aici este vorba de adăugarea unei a doua naturi peste ceea ce era deja trupul protopărinţilor. Însă trupul cel dintâi avea caracterele simplităţii, ceea ce presupune că era 1 Ibidem, p. 155. 2 Sfântul Grigorie da Nyssa, Despre suflet şi înviere, 18 P.G. 46, 148 C-149 A. 3 Origen, La Facere, 3,2: P.G. 12, 191 A. 157 Omul ca vieţuitor: tunica de piele total negrosier, necompus, „străveziu”, şi că nu întâmpina nici o dificultate în a trece prin obiectele materiale. Umani-tatea lui Hristos restaurată la Înviere dovedeşte acest lucru. Adăugarea acestei a doua naturi nu înseamnă adăugarea de trup, ci o „îngroşare” a acestuia, trupul devenind biologic. Biologismul face ca trupul să devină din simplu, complex, să dobândească stări şi înclinaţii străine lui până atunci: împreunarea, naşterea, hrănirea, ş.a. Această a doua natură a omului, cea care se potrivea înclinaţiei sale de autono-mizare, este marcată de iraţionalitatea „materialului” care se adăugase trupului „gol” paradisiac, forma cea mai evidentă fiind instinctivitatea. Un aspect interpretativ cu consecinţe majore asupra viziunii antropologice bizantine este că această a doua natură nu înseamnă doar o schimbare a înfăţişării şi lucrărilor trupului, ci la fel de mult a cuprins şi sufletul, mai precis, omul în ansamblul său. Funcţiile psihice au dobândit şi ele „corporalitate”, fiind la rândul lor un fel de haină, de acoperământ al inimii, care în tradiţia bizantină semnifică partea cea mai adâncă a omului, centrul fiinţei sale. O asemenea interpretare este legitimată de Epistolele Apostolului Pavel, în care acesta vorbeşte de „omul psihic”, echivalând această sintagmă cu cea a „omului carnal”. Mintea, refuzând mişcarea ei conform naturii sale originare, neavând unde altundeva să se mişte se îndreaptă către simţuri, simţurile atrăgând mintea neîncetat într-o rătăcire la suprafaţa lucrurilor sensibile. Maxim afirmă că în acest fel se originează plăcerea, ca mod al lucrării simţurilor potrivit unei pofte iraţionale rezultate din înclinarea intenţionalităţii minţii către acestea. Această schimbare a adus cu sine o nouă raportare a omului la lumea în care fusese pus ca Rege al Creaţiei. Omul se găsea şi acţiona din interiorul materialităţii, 158 Dan CHIŢOIU oarecum ca făcând parte din ea, fapt ce semnifica o părăsire a ceea ce îi era natural ca raport faţă de lume. Această relaţie improprie cu lumea pune sub semnul întrebării menirea omului de mijlocitor între creaţie şi Creator.1 De aceea, toată creaţia, până la ultima piatră suferă şi aşteaptă izbăvirea. Panayotis Nellas, exegetul modern care s-a ocupat în mod special de viziunea antropologică răsăriteană, atrage atenţia că tema „hainelor de piele” trebuie privită sub un dublu aspect, aşa cum lasă să se sugereze chiar textul Genezei. Pentru că se precizează în acel pasaj biblic că Dumnezeu în milostivirea Sa a făcut această „tunică de piele” omului. Pentru că ceea ce este sub o instanţă blestem, „tunica de piele”, pedeapsă ce urmează neascultării, însă prin necuprinsele lucrări dumnezeieşti, devine şi mijloc al unei a doua binecuvântări a omului. Omul aventurii terestre, dacă face uz corect de a doua sa natură, poate să întoarcă spre binele său vieţuirea în trupul îngroşat, întru unirea cu Unul Întrupat, Hristos. Asumarea de trup, în felul acestei a doua naturi, de către Hristos, este şansa prin care omul poate să redobândească starea sa cea dintâi. Dar este vorba mai mult decât atât, căci prin unirea mistică cu Hristos, omul îşi împleteşte natura sa omenească cu cea dumnezeiască a lui Hristos, devenind mai mult decât om, ajungând un dumnezeu prin har, nu prin fire. Tema hainei câştigă în acest fel o importanţă aparte, nu doar pentru antropologie, ci şi pentru ansamblul modelului cultural bizantin. Se dovedeşte că pentru înţelegerea antropologică bizantină haina, îmbrăcămintea, nu este nicicând un adaos, un accesoriu, ci are un caracter 1 Christos Yannaras, Abecedar al credinţei, Editura Bizantină, Bucureşti. 1996, p.65. 159 Omul ca vieţuitor: tunica de piele conatural omului. În Paradis, Dumnezeu a ţesut o haină potrivită naturii simple adamice, care era din har, după cădere omul a fost îmbrăcat cu „tunica de piele”, iar la Înviere, Hristos era îmbrăcat cu o haină albă mai strălucitoare decât lumina, arătând că omul restaurat va avea o haină pe măsura noii sale condiţii. De aceea, chiar şi tradiţia artistică bizantină va folosi mereu codurile îmbrăcămintei atunci când trebuia să fie indicat statutul spiritual al cuiva. Din aceste motive Răsăritul nu a cunoscut inovaţiile artistice ale Renaşterii italiene, care a început să reprezinte pe om gol, fără vreo haină, considerând că aceasta ar fi natura omenească autentică. Omul are nevoie de o haină, şi faptul că s-a acoperit, după izgonirea din Paradis, cu haine făcute din cele ce le-a găsit la îndemână pe pământ, nu a semnificat doar că era supus intemperiilor terestre, ci că o făcea şi întru nostalgia hainei de har pe care o pierduse. Se poate afirma, în consecinţă, că antropologia răsăriteană nu este una a căutării esenţei umane, cât a hermeneuticii înfăţişărilor, a hainelor omului. Omul este privit ca un abis insondabil, în măsura în care este chipul lui Dumnezeu, singura cale de a te apropia de sondarea acestei adâncimi fiind înţelegerea semnelor pe care supra-faţa abisului o pune în raza privirii. Însă un alt aspect al acestei interpretări a naturii secunde pe care omul a dobândit-o în istoria sa terestră se dovedeşte a fi de o semnificaţie aparte. Exegeza bizantină, de la Ioan Hrisostom încoace, a văzut că mai trebuie descoperită o dimensiune a noii relaţii care s-a stabilit între om şi lume în urma căderii. Omul se găseşte într-un nou raport cu materialitatea, într-o relaţie improprie şi inconfortabilă, şi de aceea este silit să se adapteze acestei noi situaţii acoperindu-se cu haine. Nu este aici doar o 160 Dan CHIŢOIU „acoperire” sub toate aspectele şi înţelesurile a trupului-care necesită munca pământului şi deprinderea meşteşugurilor, ci şi o „acoperire” a nevoilor sufleteşti mai înalte ale omului. De aceea, cultura este văzută ca un mod de supravieţuire a omului, un mod de a-şi confecţiona haine pentru a-şi împlini nevoile interioare ce nu mai erau suplinite de vederea harului paradisiac. Putem astfel să găsim semnele de multe ori ascunse şi nemărturisite ale atitudinii bizantinilor faţă de cultură, chiar faţă de propria cultură. Faptul că omul face cultură, filosofează, nu este atât un semn al superiorităţii sale oferite de statutul de fiinţă raţională, cât o expresie a nevoii sale de supravieţuire. Idealul uman pentru bizantin nu îl reprezintă în consecinţă omul cultivat, omul de cultură, ci acela care dobândeşte simplitatea minţii, acea stare de „goliciune pentru simpli-tate” pe care o aveau protopărinţii înainte de cădere. Totuşi cultura este interpretată prin grila „dublului caracter” sub care au fost tratate toate aspectele căderii şi asumării unei naturi secunde de către om. Dacă, pe de o parte, la fel ca şi orice aspect al civilizaţiei umane, cultura nu reprezintă altceva decât un semn al căderii omului din întâia sa natură, în acelaşi timp aceasta reprezintă şi şansa unei ascensiuni şi a recâştigării pierdutei simplităţi.1 Se poate descoperi aici o semnificativă diferenţă între idealul sub care a stat producţia culturală răsăriteană şi cea a spaţiului occidental european. Bizantinul face cultură în măsura în care vede în aceasta nimic altceva decât un vehicul lipsit de importanţă în sine, dar valoros prin aceea că aduce putinţa câştigării stării metaculturale a minţii, cea a unirii ei cu sine într-o stare de desăvârşită simplitate. 1 Panayotis Nellas, Omul-animal îndumnezeit, Editura Deisis, Sibiu, 1994, p. 57. 161 Omul ca vieţuitor: tunica de piele „Fericiţi cei săraci cu duhul” este o frază ce avea o semnificaţie foarte precisă pentru bizantini, dar atingerea acestei fericite stări nu era apanajul prostiei, inculturii, ci al exersării celei mai subtile a minţii. Într-un mod asemănător cu afirmaţiile lui Pitagora din antichitate, a filosofa nu este altceva decât exprimarea năzuinţei spre înţelepciunea pe care filosoful nu o deţine. Cel ce reuşeşte însă să atingă starea minţii ce este desemnată prin conceptul de înţelep-ciune, atunci depăşeşte cele ale filosofării ca act discursiv către filosofarea ca theorie, contemplaţia supra-culturală, sau mai exact, meta-culturală. Este aici un „program” cultural paradoxal, deşi perfect întemeiat pentru raţionalitatea bizantină: cultura, ca o „îngroşare” a trupului, ca o haină cu care omul se acoperă pentru a-şi acoperi goliciunea şi neputinţele cunoaşterii sale căzute, cultura ca pedeapsă pentru actul de autonomizare a omului, trebuie să devină o haină străvezie şi ţesută dintr-o singură bucată, asemenea cămăşii lui Hristos. 162 Dan CHIŢOIU 11. Eikon-ul între vedere şi contemplare, relaţie şi participare În mod surprinzător, tema icoanei este unul din subiectele cele mai reprezentative pentru ilustrarea specificului filosofiei bizantine. În limba greacă, εικον este un termen care a cunoscut multiple semnificaţii: imagine, portret, imagine reflectată într-o oglindă, simulacru, fantomă, imagine a spiritului, asemănare, similitudine.1 Chiar şi această enumerare dă seama de complexitatea folosinţei termenului, şi aceasta încă din vremurile antichităţii greceşti. Se dovedeşte însă că uzanţa principală era aceea de întipărire analogică a formei. Grecii, cei care au înţeles lumea ca un cosmos şi au văzut că totul există după o raţiune, au considerat că esenţial pentru înţelegerea imaginii trebuie să fie faptul că ea are în comun cu obiectul reprezentat forma logică a reprezentării. Caracterul raţional al imaginii, faptul că ea înfăţişează un aspect ce ţine de logos-ul realităţii, o face să fie cu adevărat o reflectare. În acest fel, ceea ce reprezintă imaginea este sensul ei.2 Platon este filosoful grec care a deschis o perspectivă cu nebănuite consecinţe mai târziu, atunci când înţelege cunoaştere ca pe o contemplare, ceea ce înseamnă că dezvăluirea adevărului este un act ce este descriptibil în logica vederii şi a imaginii. Mitul peşterii din dialogul 1 A. Bailly, Dictionnaire Grec-Français, Hachette. Paris, 1996, p.588. 2 Christos Yannaras, Persoană şi eros, Editura Anastasia, Bucureşti, 2000, p.199. 163 Eikon-ul între vedere şi contemplare, relaţie şi participare Republica este cel care a întemeiat o întreagă tradiţie în ceea ce priveşte modul în care trebuie înţeleasă natura cunoaşterii şi felul în care se poate ajunge la adevăr. Diferitele grade de cunoaştere, şi deci de adevăr, depind de diferitele grade de orientare a celui care se îndreaptă către dezvăluirea autenticei realităţi şi aceasta înseamnă o reorientare a privirii. Cunoaşterea are ca organ privirea, actul vizual înţeles ca fiind, de fapt, mai ales de natură spirituală. Vederea interioară înţeleasă ca o contemplare este expresia concentrării tuturor putinţelor cognitive ale omului, şi ceea ce contează la Platon e că această „vizare” înseamnă în acelaşi timp şi o participare. Creştinismul a adus cu sine o logică nouă şi stranie pentru spaţiul ebraic în care a apărut, putinţa ca Dumnezeu să fie văzut drept Cel ce nu are margini şi este mai presus de orice înţelegere, să aibă un Chip vizibil pentru ochii muritorilor. Odată ce creştinismul a devenit, în primele secole după Hristos, o dimensiune spirituală activă în spaţiul elenist, dimensiunea Întrupării Celui ce este mai presus de toată fiinţa, a pus într-o perspectivă nouă şi neaşteptată tema εικον-ului. Epistola către Coloseni a Sfântului Apostol Pavel vorbeşte despre Hristos, „Care este Chip al Dumnezeului celui nevăzut”, şi în acest fel deschide o mare provocare pentru felul în care trebuie înţeleasă Întruparea ca Înfăţişare a Celui ce este Chip al Tatălui. Această nouă perspectivă era dublată de o alta, care deşi prezentă încă în Geneza Vechiului Testament, în orizontul creştin dobândea un nou înţeles: omul este făcut după chipul lui Dumnezeu. Acum omul trebuia înţeles ca chip al Chipului. Asumarea raţionalităţii filosofiei greceşti în desci-frarea noilor înţelesuri aduse de marele paradox care este Întruparea Logos-ului, Fiului lui Dumnezeu, a însemnat o istorie plină de tatonări, formulări şi reprecizări. Origen este 164 Dan CHIŢOIU autorul care a ilustrat cel mai bine, înaintea orizontului bizantin, aventura implicării raţionalităţii greceşti în înţelegerea creştină a temei εικον-ului. Vizibil influenţat de schema interpretativă platoniciană, Origen vă înţelege Întruparea mai ales dintr-o perspectivă pedagogică. Întreaga istorie terestră a Logos-ului întrupat nu semnifică altceva pentru Origen decât etapele unei adaptări dumnezeieşti la putinţele omeneşti. Consecinţa unei astfel de maniere interpretative este că evenimentele vieţii lui Iisus nu repre-zintă decât prima treaptă într-un lung parcurs iniţiatic. Schema treptelor de relaţie cu Adevărul din mitul platonician al peşterii funcţionează în viziunea lui Origen atunci când este lecturat textul evanghelic, şi este adus ca argument episodul Schimbării la Faţă. Cei care au fost martorii Schimbării la Faţă a lui Iisus au fost orbiţi, ochii trupeşti neputând suporta vederea slavei divine. Ochii trupeşti devin în doctrina origenistă simbol al ignoranţei. Scopul vieţii creştine este pentru Origen contemplaţia, adică vederea lui Hristos dezbrăcat de „tunica de piele”, de înfăţişarea Sa trupească. Pe această cale, Origen va accentua în chip, lipsa, inabilitatea în a reda cu adevărat Arhetipul, şi mai puţin funcţia acestuia, de a fi revelare a Arhetipului.1 Bizantinii, începând cu secolul al IV-lea, vor trebui să dea un răspuns la dilemele care apăreau din perspectivă creştină în precizarea relaţiei între chip şi proto-tipos. Aşa cum a dovedit istoria spiritualităţii bizantine, deşi discuţiile asupra valorii şi însemnătăţii re-prezentării au fost reluate pe parcursul unei largi perioade de timp, apogeul disputelor a fost consemnat în ceea ce s-a petrecut în veacurile VIII-IX. Este vremea în care iconoclasmul, ca doctrină a 1 Christoph Schonborn, Icoana lui Hristos, Editura Anastasia, Bucureşti, 1996, p.48. 165 Eikon-ul între vedere şi contemplare, relaţie şi participare refuzului cinstirii icoanelor, este susţinut de un număr de împăraţi, şi această susţinere oficială provoacă o mare tulburare în imperiu, ce va lua sfârşit cu victoria iconodu-lilor, în martie 843. Controversele iconoclaste au o semnificaţie aparte pentru profilul filosofiei bizantine pentru că dovedesc felul în care s-a înţeles rolul şi măsura filosofării în ansamblul spiritualităţii bizantine. Atât o tabără, cât şi cealaltă, au trebuit să-şi justifice atitudinea în privinţa reprezentării Chipului lui Hristos, ceea ce a făcut necesar apelul nu doar la textele scripturale, ci şi la o cale de demonstraţie întemeiată pe argumentele filosofiei. Este cunoscut faptul că acest context a fost catalizatorul primei mişcări de Renaştere în Bizanţ, o Renaştere ce îşi păstrează însă caracterele spiritului răsăritului. Au fost recitiţi autorii antici în ideea de a găsi cele mai solide raţionamente care să sprijine o cale interpretativă sau alta, însă o atentă cercetare a textelor produse în acea perioadă ne dovedeşte ceva mai mult decât atât. Apelul la Tradiţie se face acum odată cu o conştientizare atentă a instrumentelor minţii care sunt implicate în tentativele interpretative. La Sinodul iconoclast din 754 a fost expusă cea mai bine elaborată expresie a respingerii noţiunii de icoană. Textul adoptat la Sinod are ca autor pe Constantin V Copronimul, şi dovedeşte că efortul de a aduce argumente ce să împlinească rigorile discursului raţional devine foarte important. În tratatul său, Constantin susţine că o icoană în realul sens al cuvântului ar trebui să aibă aceeaşi natură cu cel pe care-l reprezintă, trebuind să-i fie consubstanţială. Din această cauză, iconoclaştii recunosc doar Euharistia ca icoană a lui Hristos. Se descrie astfel diferenţa esenţială în modul de înţelegere al iconicului. În timp ce pentru iconoclaşti nu se poate considera ceva a fi ca icoană decât dacă este identic cu prototipul, astfel fiind exclusă orice 166 Dan CHIŢOIU re-prezentare, rămânând a fi creditată doar Euharistia, sângele şi trupul Domnului, iconodulii consideră că Sfintele Daruri nu pot fi o icoană tocmai din cauza identităţii cu Prototypos-ul lor. Reprezentarea în icoană a lui Hristos este, pentru iconoclaşti, o greşeală în două planuri, mai întâi pentru că este o încercare de reprezentare a Celui ce este mai presus de orice vedere şi înţelegere, iar pe de altă parte se tinde către confuzia celor două naturi ale lui Hristos celui întrupat, a naturii Lui divine şi umane. Acest din urmă aspect conducea către acuza iconoclaştilor că susţinătorii icoanelor ar eşua până la urmă într-o formă de monofizi-tism, adică susţinerea unei unice naturi în Hristos, şi în acest caz icoana trimite doar la natura umană a lui Iisus. S-a mers până acolo încât, în interpretarea iconoclaştilor, reprezentarea iconică a lui Hristos, în măsura în care înfăţişează separat doar umanitatea Sa, introduce o a patra persoană în Sfânta Treime. În măsura în care o icoană nu poate re-prezenta relaţia existentă între cele două naturi ale lui Hristos, este cu neputinţă să reprezinţi cu mijloacele omeneşti de Hristos cel Întrupat.1 Se poate intui în acest raţionament modelul interpretativ origenist în înţelegerea imaginii, cu temeiul său platonician. Tocmai de aceea, iconoclaştii vor revedea cu mare atenţie textele lui Platon, şi ale neoplatonismului, dar în aceeaşi măsură şi ale lui Aristotel, din necesitatea de a găsi un eşafodaj cât mai solid tezelor lor. Ba chiar studiul lui Aristotel capătă o importanţă crescândă, în măsura în care în opera sa se puteau identifica principiile unei argumentaţii consistente şi coerente. Constantinopolul veacurilor VII-IX cunoaşte o nemaintâlnită fervoare în constituirea unor 1 Leonid Uspensky, Teologia Icoanei, Editura Anastasia, Bucureşti, 1994, pp. 82-83. 167 Eikon-ul între vedere şi contemplare, relaţie şi participare biblioteci clasice cât mai exhaustive, ca şi în conturarea unor cercuri intelectuale în care erau supuse analizei argumentele pro şi contra valorii şi eficienţei re-prezentării. Istoria consemnează că la 814 împăratul iconoclast Leon V va însărcina pe Ioan Gramatikos să pună laolaltă toate textele aparţinând epocii clasice, care ar fi putut justifica atitudinea sa. Ioan va face mai mult decât atât, va forma un cerc de intelectuali de înaltă clasă în jurul său, care prin argumentaţiile teoretice pe care le vor pune în joc, vor da un impuls serios confruntărilor între cele două tabere. Este vizibilă tot mai mult dimensiunea filosofică a disputelor. Cele două tabere se înfruntă mai mult pe terenul dialecticii, recursul la textului evanghelic jucând mai mult rolul de punct de pornire, context în care hermeneutica bizantină cunoaşte în această vreme o nouă dimensiune. Această tendinţă de justificare în planul raţiunii, şi nu doar al temeiului oferit de textele Tradiţiei, este foarte limpede şi în rândul iconodulilor, cel mai bun exemplu fiind cel al lui Ioan Damaschin. În prima parte a veacului al VIII-lea, Ioan scrie trei tratate împotriva iconoclaştilor. Ceea ce caracterizează maniera de discurs a acestor texte este grija deosebită pentru forma argumentativă, logica formală a lui Aristotel constituind fundamentul dialecticii lui Damaschin. Chiar când autorul bizantin îşi propune o clarificare iniţială a noţiunii de icoană o face prin prisma logicii aristoteliciene, mergând pe deosebirea între genul proxim şi diferenţa specifică. În al treilea tratat „Icoana este o asemănare, un model, o întipăritură a cuiva, care arată în ea pe cel înfăţişat. În general însă icoana nu seamănă întru totul cu originalul, adică cu cel reprezentat. Altceva este icoana, şi altceva este originalul, şi în general se observă o deosebire între ele, pentru că aceasta nu este cealaltă, şi cealaltă nu este aceasta. Spre exemplu: icoana omului, cu 168 Dan CHIŢOIU toate că întipăreşte figura omului, totuşi nu are facultăţile sufleteşti, căci nici nu trăieşte, nici nu cugetă, nici nu vorbeşte, nici nu simte, nici nu se mişcă. Tot astfel fiul, cu toate că este icoana naturală a tatălui, are ceva deosebitor faţă de el, căci este fiu, şi nu tată.”1 Sugestiv este că Damaschin face o tipologie a iconicului. Într-un prim sens, se poate vorbi de icoana naturală, precum cazul fiului cuiva, care este icoana naturală a aceluia care l-a născut. Apoi tot ca icoană trebuie înţeleasă ideea, care se găseşte în Dumnezeu, ideea despre cele ce vor fi, adică sfatul Lui cel mai înainte de veci. În sfatul lui Dumnezeu se înfăţişează în chip de icoane toate cele hotărâte de El. În al treilea înţeles, icoana este ceea ce se reprezintă prin poziţie, sau prin imitare. Este dat cazul omului, care prin fire este om, dar prin poziţie şi imitare este icoana Dumnezeirii. În al patrulea sens icoană este ceea ce este reprezentat prin scris sau prin chipurile cele nevăzute şi necorporale, într-un mod analogic cu lucrurile simţurilor. Al cincilea sens al icoanei este cel ce înseamnă înfăţişarea şi schiţarea mai dinainte a celor viitoare, modalitate ce ţine de actul de simbolizare. În ultimul înţeles, al şaselea, icoană înseamnă, după Damaschin, aducerea aminte a celor întâmplate, a minunilor, virtuţilor, răutăţilor. Este icoana în sensul restrâns al cuvântului, şi este de două feluri: înfăţişarea celor petrecute în scris şi în al doilea sens, zugrăvirea chipurilor sfinţilor şi celor virtuoşi.2 Plecând de la această clasificare, Ioan Damaschin va defini închinarea, 1 Sfântul Ioan Damaschin, Cele trei tratate împotriva iconoclaştilor, Editura Institutului Biblic şi de Misiune al B.O.R., 1998, p.137. 2 Pr. Dumitru Fecioru, “Introducere”, la Sfântul Ioan Damaschin, Cele trei tratate împotriva iconoclaştilor, Editura Institutului Biblic şi de Misiune al B.O.R., 1998, pp. 20-21. 169 Eikon-ul între vedere şi contemplare, relaţie şi participare adorarea, venerarea şi va stabili astfel legitimitatea întrebuin-ţării icoanelor. Un text al lui Maxim Mărturisitorul, scris cu mult înaintea vremii disputei iconoclaste, ce interpretează Schimbarea la Faţă din perspectiva scopului Întrupării, ne dă dimensiunea complexităţii sub care stă relaţia chip-arhechip: „Căci El trebuia să Se creeze în chip neschimbat ca noi, primind, pentru nemăsurata Sa iubire de oameni, să Se facă chipul şi simbolul Său şi să Se arate din fire în mod simbolic pe Sine; şi prin Sine, Cel arătat, să se călăuzească spre Sine, cel cu totul ascuns în nearătare, toată creaţia”.1 Acest pasaj dă socoteală pentru maniera artistică sub care a stat iconografia bizantină. Victoria celor care cinsteau icoanele, la sfârşitul veacului al IX-lea, nu a însemnat altceva decât o nouă confirmare a temeiurilor teologice şi filosofice care permiteau re-prezentarea Chipului lui Hristos. Disputele în jurul putinţelor de re-prezentare a icoanei dovedesc adâncile semnificaţii pe care le implică o atitudine sau alta pentru ansamblul unui model spiritual şi cultural, ca să nu menţionăm radicalele implicaţii teologice. Extrem de provocator pentru demersul filosofic este felul în care icoana îşi are modalitatea sa de a prezenta adevărul despre proto-tipul său: semnifică adevărul fără a-l epuiza, în felul în care este o exprimare dinamică a asemănării fără de asemănare.2 Icoana îşi dezvăluie însemnătatea sa esenţială, aceea de chemare la relaţie personală, la experimentarea inefabilului deschiderii persoanei în ek-stasis către Persoana sau persoanele (sfinţii) zugrăvite. Icoana nu rămâne pentru bizantini în sfera esteticului, deşi iconoclasmul propunea o 1 P.G. 91, 1165 D – 1168 A. 2 Christos Yannaras, Persoană şi eros, ed. cit., p. 207. 170 Dan CHIŢOIU asemenea accepţie, ci depăşeşte chiar şi modalitatea conceptuală de înţelegere a adevărului, către contemplare. O atitudine contemplativă în faţa reprezentării iconice ce însemnă mai degrabă o experienţă participativă supra-raţională. A privi o icoană înseamnă, în înţeles bizantin, a deschide neîncetat o relaţie participativă, un ek-stasis ce nu poate fi descris nici în categoriile esteticului, deşi le cuprinde, nici în cele ale raţiunii, ci în ceea ce poartă numele de contemplaţie, în sensul de experiere a în-făţişării prin simţuri şi minte, dar dincolo de simţuri şi minte, a persoanei. Atitudinile contrare în privinţa putinţelor de re-prezentare ale icoanei, ale imaginii în genere, deşi depăşite de bizantini în secolul IX, nu au încetat în istoria culturală europeană să fie prezente şi să influenţeze, uneori decisiv, traseele formative ale mentalului colectiv. Să menţionăm doar consecinţele Reformei lui Luther, cu refuzul său al imaginilor, asupra culturii occidentale, vizibile mai ales în frământările culturale ale epocii moderne ce au cuprins aspecte pornind de la morală, până la estetică. 171 Iarăşi şi iarăşi... 12. Iarăşi şi iarăşi… Maniera sub care au produs bizantinii filosofia sub aspectul scriiturii este nu tocmai lesne de înţeles pentru interpretul contemporan. Dacă intenţiile unui text clasic bizantin, cum este cazul celor reunite sub numele de Filocalia, sau al unei lucrări ce aparţine umanismului târziu, par a fi inteligibile sub aspectul conţinutului, de cele mai multe ori această inteligibilitate se obţine de către cititorul de astăzi încercând să se treacă peste forma discursului, ca peste ceva nu numai secundar, dar care îngreunează înţelegerea şi legat de forme culturale depăşite. O impresie frecventă pe care o întâlnim în paginile criticii ce s-a aplecat asupra literaturii bizantine în ultima sută de ani este aceea a monotoniei şi complicaţiei inutile a stilului. Obişnuinţa cu exegenţa originalităţii în producţiile filosofice ale contem-poraneităţii, un criteriu care, de altfel spus, ia uneori forme aberante, face ca pentru exegetul de astăzi repetarea unor obsesive teme şi idei în literatura filosofică bizantină să însemne un minus pentru profunzimea reflecţiei filosofice a Răsăritului. În încercarea de a găsi o justificare a acestui fel de a gândi şi a scrie vom face referinţă la un text ce reprezintă o marcă esenţială a spiritului bizantin: textul liturgic. O ectenie ce apare în cuprinsul Liturghiei ortodoxe începe cu „Iarăşi şi iarăşi, cu pace Domnului să ne rugăm…”. Acest iarăşi şi iarăşi ar putea fi înţeles ca un îndemn la repetare, la reiterarea cererii către Dumnezeu. Altfel spus, pentru a ni se îndeplini cererile, este bine să insistăm în spunerea lor. 172 Dan CHIŢOIU Un motiv, de altfel, pentru participantul de astăzi la serviciul liturgic să fie încercat de ispita plictiselii. Ispită nu mai puţin insistentă şi în faţa multor texte de filosofie scrise în Bizanţ. Întrebarea care trebuie pusă însă este care ar fi rostul nevoii re-luării în contextul mentalului bizantin. Probabil că cel mai elocvent exemplu este rugăciunea inimii, practica centrală a hesychasmului bizantin. Se ajunge, pe măsura înaintării în practică, la câteva mii de repetări pe zi, şi în cele din urmă la ceea ce este numită a fi rugăciunea neîncetată. Ori dacă o asemenea practică este încercată de cineva astăzi, în afara mănăstirii mai cu seamă, ceea ce va experimenta, în primul rând, este refuzul şi oboseala minţii în a participa la ceea ce se înfăţişează a fi o sterilă repetare a aceleiaşi fraze „Doamne Iisuse Hristoase, Fiul lui Dumnezeu, miluieşte-mă pe mine păcătosul”. Atâta timp cât raţiunea nu găseşte un temei serios nevoii de repetiţie, singurul rezultat pentru „hesychastul” de astăzi ar fi vaga-bondajul minţii în timpul rostirii exterioare a ceva ce nici măcar nu mai este înregistrat ca având vreo semnificaţie. Ceea ce ar trebui însă limpezit este dacă re-luarea este o simplă şi pură repetiţie. Noi fiind astăzi obişnuiţi cu producţia de serie, cu obiecte care în principiu sunt identice, conferim oricărei situaţii care implică repetiţia, simetria absolută a termenilor acesteia. Informaţia pentru noi este rodul înţelegerii rosturilor unui obiect, sau a semnificaţiilor unei teze, restul elementelor prezente într-o serie, în oglindă, care le-ar include atât pe unul cât şi pe cealaltă, nemaiadăugând nimic în cunoaştere sau în experiere. Însă tradiţia bizantină ne indică o dimensiune, tot mai rar prezentă astăzi, a re-luării. Aşa cum indică de fapt acelaşi pasaj liturgic şi multe alte locuri din literatura Bizanţului, re-luarea are însemnătatea unei re-puneri, unei 173 Iarăşi şi iarăşi... re-situări a întregii persoane în deschiderea către şi expe-rierea alterităţii. Tema repetiţiei unei formule, mai mult sau mai puţin sacre, se dovedeşte ca aparţinând mai cu seamă Orientului. De aceea s-au ivit confuzii în interpretarea rosturilor repetării unei formule esenţiale în diferitele contexte şi orizonturi ale culturilor orientale şi Răsăritene, înţelegând aici spaţiul ce se întinde din Extremul Orient şi până în Răsăritul Europei. Însă există deosebiri radicale între funcţiunile repetiţiei în India budistă, Egiptul elenist, sau Bizanţul hesychast. Mantra indiană este mai cu seamă o tehnică cu rostul de a pune în act o „vibraţie” ce este produsă de sunetele incantaţiei, şi care în ultimă instanţă produce la modul aproape mecanic eliberarea individului, înţeleasă ca o destructurare a existenţei sale iluzorii. Repetiţia unei formule esenţiale a constituit o piesă centrală şi pentru tradiţiile magice ce pleacă din Egiptul elenismului târziu şi supravieţuiesc pe întinsul întregii Europe, dar şi aici este vorba de un efect pur şi simplu tehnic, obţinut prin crescendo-ul insistenţei incantatorii. Dacă acel iarăşi şi iarăşi al ritualităţii şi scriiturii bizantine nu trebuie văzut ca o stereotipă repetiţie, la fel de mult e nevoie să se evite înţelegerea sa în registrul magic-incantatoriu. Atunci unde ar trebui să căutăm rosturile re-luării în articulările raţionalităţii bizantine? Într-un mod mai radical putem chiar întreba dacă iarăşi şi iarăşi are în vreun fel de-a face cu repetiţia. Modul în care s-a scris filosofie în Bizanţ este un semn asupra atitudinii autorilor unor texte înşirate pe un interval istoric de mari proporţii, care au pus în discurs teme ce astăzi ar putea fi socotite ca fiind mereu aceleaşi. Nu a existat conştiinţa că se repetă o idee sau o temă a celor dinainte, pentru că pur şi simplu nu era considerat ca fiind cu putinţă aşa ceva. Aceasta din cel puţin 174 Dan CHIŢOIU două motive. Pe de o parte, exista o puternică conştiinţă a inspiraţiei depline sub care se găsea un text al Părinţilor, sau al diferiţilor autori din Tradiţia, ce nu înceta să crească în cultura bizantină. Astfel încât, chiar şi în condiţiile când cineva îşi va fi adăugat ulterior numele între cei ce vor fi fost socotiţi ca făcând parte din Tradiţie, nici o clipă nu va fi avut conştiinţa că se poate compara, sub cel mai neînsemnat detaliu, cu predecesorii săi. Smerenia, ca gest esenţial în scriitura bizantină, furnizează astfel un prim aspect al imposibilităţii repetiţiei: nu poţi cu adevărat să spui ceea ce au spus cei dinaintea ta, pentru că nu eşti pur şi simplu capabil să realizezi adevăratul înţeles al afirmaţiilor lor. Ceea ce pentru cititorul de astăzi se arată a fi punerea din nou a unei obsesive teme, pentru filosoful bizantin avea înţelesul unei încercări de reconstituire în felul celor practicate de anchetatorii din poliţia modernă. Autorul bizantin, atunci când se apropia de una din marile teme ale gândirii răsăritene, avea mai ales psihologia unui profiler, a celui ce, în felul unui detectiv, reconstituie semnele unei fapte, dar nu are cunoştinţa efectivă a celor petrecute. Motivul este în esenţă simplu: cei dinainte au avut o dimensiune a experierii Ultimei Realităţi, fundamental de nepătruns, şi atunci când au semnalat în cuvinte trăirea lor, acele cuvintele au avut un caracter eminamente apofatic, asemenea acelor trăiri. Reconstituirea gândului celor dinainte nu poate, de aceea, în nici un caz, să însemne copierea spuselor lor. Un al doilea aspect ne oferă o perspectivă inversă: nu poţi să copii, nu poţi să imiţi, pentru că oricum situaţia ta existenţială este alta. Ceea ce trimite la nevoia de a folosi datele reconstituirii doar ca elemente ce dau seama de ceea ce ar putea însemna „topologic” traseul spiritual unic şi niciodată parcurs pe care trebuie să îl asumi. În acest fel, ceea ce pentru omul de astăzi are aspectul unei 175 Iarăşi şi iarăşi... stereotipe repetări are în conştiinţa autorului bizantin consistenţa unei noutăţi absolute, ce îşi are suportul într-o asumare deplină şi personală. Iarăşi şi iarăşi, din prisma a ceea ce s-a săvârşit în gând şi trăire înaintea ta, înseamnă, de fapt, de fiecare dată cu totul altfel. Ne vom opri la un singur exemplu, extrem de sugestiv tocmai prin laconicitatea expresiei sale. Varsanufie, un mare mistic al Bizanţului timpuriu, trăitor în Gaza este autorul unor scrisori ce însemnau răspunsuri la neliniştile şi frământările monahilor din mănăstirea sa. Puse laolaltă, împreună cu cele ale unui alt Bătrân din aceeaşi mănăstire, Ioan, ele constituie o parte de mare valoare a colecţiei fundamentale a spiritualităţii răsăritene, Filocalia. Surprinde la Varsanufie felul în care înţelege să interpreteze şi să semnifice pasajele Scripturii. În repetate rânduri adresează celor ce îşi puneau la picioarele sale frământările, ce îi stăpâneau, un îndemn ciudat şi laconic: „Şi acum, Israile”. Îi îndeamnă pe cei ce vor să depăşească necazurile şi fundăturile lor existenţiale să îl ţină pe „şi acum”.1 Însă care este esenţa acestui comandament? Aşa cum lasă să se înţeleagă textul, singura modalitate autentică de trăire este aceea care înseamnă o asumare de sine integrală, o punere în prezenţă completă, a ceea ce eşti în fiecare clipă. Asemenea unui alergător de viteză care trebuie să dea totul şi aceasta la modul instantaneu. O asemenea dispoziţie interioară este plină de paradoxalitate, căci neagă până la urmă tot ceea ce înseamnă temporalitate, istorie personală. Ceea ce a acumulat omul în experienţa sa anterioară, toată formarea sa, are o valoare relativă şi secundă, este schela ce trebuie dărâmată odată ce a permis ajungerea la punctul din care este cu putinţă de făcut experienţa lui „şi acum”. Toate 1 Filocalia, vol.XI, Editura Episcopiei Romanului şi Huşilor, 1990, p.44. 176 Dan CHIŢOIU ale tale trebuie neîncetat să se concentreze într-un acum care prin instantaneitatea sa trece dincolo de timp, deşi porneşte mereu din temporalitate. Este descris aici efortul neîntre-rupt de re-luare a unei atitudini ce de fapt este întotdeauna cu desăvârşire irepetabilă, nu poate fi niciodată duplicată. Ea pur şi simplu este sau nu este. Cam pe aceleaşi coordonate ar trebui înţeleasă şi acea parte a ecteniei liturgice menţionată mai sus, la fel ca şi exersarea minţii în necontenita rostire a rugăciunii inimii. Astfel că atât scriitura cât şi actul de trăire, filosofia ca şi teologia, se supun în spaţiul bizantin unei instanţe comune. Atunci când bizantinul scrie filosofie nu poate să o facă decât re-luând ceea ce e cu neputinţă de repetat. De aici şi caracterul de multe ori ambiguu şi „încâlcit” al autorilor de filosofie bizantină. Atunci când se face în acest spaţiu cultural filosofie, rosturile acestui demers se găsesc în tatonarea „topos-ului” interior, a „locului” în care se poate iniţia starea lui „şi acum”. Este, în fundalul acestei tendinţe spirituale, un ideal ce străbate cultura Bizanţului: cel al simplităţii minţii. Starea pe care Adam a avut-o în Paradis şi a pierdut-o, dar pe care, o dată cu Întruparea Logos-ului, este cu putinţă de redobândit. Simplitatea minţii, acea goliciune pentru simplitate, este descrisă de Maxim Mărturisitorul şi de alţi autori ca fiind acea situaţie în care intelectul surprinde în mod simplu şi nediferenţiat, nediscursiv, întreaga realitate cu care este confruntat, dintr-o dată. Nu este nevoie de construcţii raţionale, căci mintea surprinde direct şi simplu, adevărul despre cele ce sunt. Acest ideal, afirmat explicit ca scop în practica hesychaştilor, a produs un efect surprinzător asupra manierei de a scrie filosofie. A accede la înţelepciune era identic pentru bizantin cu a dobândi simplitatea minţii, dar a minţii tale, cu caracterele ei unice şi personale. Şi atunci 177 Iarăşi şi iarăşi... a scrie este în fapt o exersare pe temele pe care filosofia predecesorilor le-a dovedit ca fiind de folos în această tentativă de dobândire a simplităţii, însă o exersare întoarsă spre înlăuntru. Autorul de filosofie, în desfăşurarea discursului său, se caută pe sine, căută să descopere cele ale sale, întru nădejdea de a putea să ajungă dincolo de multiplicitatea gândurilor şi cuvintelor, către liniştea vederii simple. Dar tocmai din această cauză discursul său ni se prezintă astăzi ca plin de repetiţii, de ambiguităţi şi mai ales de complicaţii inutile. Exegeţii moderni care au trecut în revistă ansamblul sau părţi ale istoriei filosofiei bizantine fac nu rareori aceste gen de remarci. Nu-i vom înţelege pe aceşti bizantini care s-au aplecat asupra filosofiei decât dacă avem în vedere ce s-a căutat printr-un asemenea exerciţiu, care a însemnat, mai peste tot, o paradoxală re-luare a ceea ce se considera a fi semn al unei irepetabile experienţe. 178 Dan CHIŢOIU 13. Praxis şi theoria În cele din urmă, să evaluăm rolul care i-a fost acordat filosofiei în raport cu ansamblul modelului cultural bizantin, al înţelesurilor sub care a fost valorizat actul filosofării în mentalul bizantin. Desigur, au existat evoluţii şi schimbări în felul de a percepe valenţele filosofiei, însă dincolo de acestea, se poate identifica ceea ce a fost mereu prezent ca premisă, o atitudine constantă în a acorda o anume poziţie exerciţiului filosofic. Această percepţie, ce a fost un bun comun al culturii Răsăritului, se cristalizează în jurul unui termen cu largi reverberaţii încă din vremea clasicismului grec: θεωρια. Filosofia Bizanţului este în înţelesul său cel mai înalt contemplaţie. Dicţionarul Bailly ne oferă mai multe accepţiuni în care θεωρια a fost utilizat în primele orizonturi ale culturii şi filosofiei greceşti, însă principalele folosinţe se găsesc între acţiunea de a vedea, observa, examina, a călători pentru a vedea lumea, acţiunea de a vedea un spectacol, de a asista la o sărbătoare şi până la contemplaţie spirituală, meditaţie, studiu şi speculaţie teoretică.1 Este evidentă dimensiunea vizuală a acţiunilor descrise de termen, căci chiar şi rădăcina sa înseamnă vedere, θεα. Pentru grec, a filosofa însemna a săvârşi ceva esen-ţialmente legat de actul de a privi, de a contempla un spectacol, o sărbătoare. Conceptul îşi găseşte o utilizare 1 A. Bailly, Dictionnaire Grec-Français, Hachette, Paris, 1996, p. 933. 179 Praxis şi theoria privilegiată la Platon, care consideră că ajungerea la adevăr, acţiune înţeleasă ca dezvăluire a ceea ce este ascuns, este un proces legat de treptele re-orientării privirii, aşa cum ne-o mărturiseşte în Republica. Tradiţia pe care filosoful atenian o întemeiază a accentuat tot mai mult dimensiunea contem-plativă a actului de cunoaştere, neoplatonismul însemnând, de fapt, o filosofie ce avea ca subiect esenţial calea către ajungere la θεωρια. Această înţelegere a putinţelor cognitive a omului a fost hotărâtă de rezerva pe care filosofia greacă a avut-o faţă de valoarea de adevăr a datelor furnizate de simţuri. Evaluând puterile pe care le are omul în relaţio-narea sa cu lumea, neoplatonicienii accentuau că între vedere, ca act interior al raţiunii, ca ceea ce ţine de νους şi simţuri este o diferenţă de esenţă, cele din urmă trebuind să fie cu totul părăsite în actul cognitiv dacă se doreşte evitarea înşelăciunii. Diferenţa este dată de aceea că intelectul, νους, nu numai că este instanţa cea mai înaltă în om, dar are şi o afinitate de natură cu divinul, această co-naturalitate fiind şi temeiul întru care este cu putinţă cunoaşterea Unu-lui. Filosofia bizantină a avut şi ea o preţuire aparte pentru termenul de θεωρια, însă încă din timpurile constituirii noii raţionalităţi filosofice a fost produsă o re-înţelegere a termenului ce pare a ţine doar de o pseudo-etimologie. Termenul înseamnă acum Θεον οραν, adică vederea lui Dumnezeu. Apare, în această situaţie o întrebare, şi anume care este diferenţa între rugăciune şi gnoză, contemplaţie. Răspunsul evagrian rămâne un adevăr pentru istoria ulterioară a spiritului bizantin: gnoza nu este altceva decât treapta cea mai înaltă în rugăciune. Aceasta pentru că rugăciunea nu îşi are scopul decât în apropierea de Dumnezeu, apropiere descrisă tot în termenii relaţiei 180 Dan CHIŢOIU vizuale, deşi întru paradoxul vederii „întunericului supralu-minos” divin. Au fost interpreţi moderni care au considerat că între tradiţia neoplatoniciană a descrierii contemplaţiei şi cea bizantină nu este o ruptură de fundament. Şi într-adevăr, o anume lectură a textelor de filosofiei bizantină ar putea duce la senzaţia păstrării aceluiaşi simbolism al termenului. Ca să dăm doar un exemplu, Grigorie de Nazianz insistă asupra necesităţii de a părăsi întreaga lucrare a simţurilor, ori mai bine spus de depăşire a simţurilor, şi orientarea către contemplaţia vizuală interioară, pentru a cunoaşte cele ale lui Dumnezeu.1 Dar în spatele acestei aparente simetrii simbolice stă o accepţiune profund diferită în ceea ce priveşte temeiul întru care este posibil actul „vederii”. Dacă pentru neoplatonicieni, înţelegi ceea ce vezi cu mintea şi te împărtăşeşti din această vedere pentru că νους-ul tău este de aceeaşi natură cu Realitatea contemplată, Zeul, pentru bizantin actul contemplaţiei este cu neputinţă să poată fi un rezultat al lucrării facultăţilor umane, căci între om şi Dumnezeu se deschide abisul diferenţei între creat şi necreat. Putinţa contemplaţiei este, pentru creştin, un dar pe care Dumnezeu îl face omului, este o stare de har. Din acest motiv, apare o distincţie între simţurile naturale ale omului şi „simţurile duhovniceşti”, cele ce au ca sursă harul dumnezeiesc, şi care mijlocesc gnoza creştină. Vederea, înţeleasă acum ca act duhovnicesc, are ca obiect θεοτελης λογος, raţiunea ultimă a lucrurilor, ce îşi are temeiul în Dumnezeu. Contemplarea înseamnă apropierea de acele 1 Tomas Spidlik, Spiritualitatea Răsăritului creştin, vol. I, Editura Deisis, Sibiu, 1997, p. 366. 181 Praxis şi theoria λογοι de care ne vorbeşte Maxim Mărturisitorul, de raţiunile dumnezeieşti ce sunt asemenea unui discurs pe care Dumnezeu îl pune în creaţie, şi de care te apropii printr-o necontenită şi infinită aproximare. Căci obiectul contem-plaţiei are caracterul tainei, care pe măsură ce se dezvăluie, îşi arată şi mai mult adâncul. Actul de contemplaţie al minţii înduhovnicite urcă până la ceea ce Stăniloae numeşte „experienţa directă a indefinitului divin”.1 În faţa infinităţii şi incomprehensibilităţii divine, mintea este pur şi simplu copleşită şi părăseşte cu totul activitatea ei naturală. Este aici implicată o dublă consecinţă în ceea ce priveşte situaţia minţii pe această culme a contemplaţiei. Pe de o parte, mintea îşi suspendă mişcarea potrivit naturii sale create, cea dianoetică, şi intră într-o oprire în sensul renunţării la orice încercare, fie şi minimală, de înţelegere a ceea ce se înfăţişează ca o Realitate, ce îi depăşeşte într-un mod radical categoriile sale. Însă, pe de altă parte, mintea nu se mulţumeşte cu această experienţă generală şi indistinctă, dar, întrucât nici un efort al ei nu ar sluji la nimic, se află într-o stare de continuă cerere tăcută, care deşi nu este mobilitate, are caracterul paradoxal al unei mişcări imobile. O asemenea descriere a actului contemplativ aduce cu sine un alt aspect, care în spiritualitatea bizantină ocupă un loc la fel de important, anume precizarea căilor prin care se poate câştiga acea dispoziţie duhovnicească care să îngăduie θεωρια. Intră în joc un termen mereu conex cu aceasta, şi anume πραξις. Termenul are semnificaţia, în cele mai timpurii uzanţe ale sale, de acţiune, execuţie, îndeplinire, 1 Dumitru Stăniloae, Ascetică şi mistică creştină sau Teologia vieţii spirituale, Editura Casa Cărţii de Ştiinţă, Bucureşti, 1993, p. 281. 182 Dan CHIŢOIU manieră de acţiune, manieră de a fi, dar şi rezultat al unei acţiuni, consecinţă. În înţelesul pe care îl are în perspectivă bizantină, πραξις înseamnă urcuşul către θεωρια, adică suma acelor purificări pe care omul trebuie să le săvârşească pentru a se face vrednic primirii harului. Este, de fapt, calea virtuţilor creştine, smerenia fiind atitudinea mereu şi pretutindeni căutată în împlinirea efortului de curăţire. Această perspectivă bizantină asupra cunoaşterii este de fapt o perspectivă asupra filosofiei. Se dovedeşte că filosofia câştigă un dublu caracter, căci ea nu este înţeleasă numai ca θεωρια, dar şi ca πραξις. Sau, poate mai bine este a vorbi de două moduri de filosofare, care deşi se întrepătrund într-o anume măsură, au un caracter profund diferit. Filosofia ca πραξις înseamnă în acelaşi timp antrenamentul şi pregătirea minţii pentru a se face aptă de primirea celor mai presus de ea, dar nu mai puţin şi ceea ce se înţelegea prin filosofia cu fapta, cele ale ascezei şi ale „liniştii”. Preţuirea acestei modalităţi de a filosofa nu a fost niciodată subestimată în istoria culturală a Bizanţului, de aceea atât şcoala de filosofie, cât şi mănăstirea au fost în aceeaşi măsură căi de exersare în cele ale filosofiei. Întreaga societate bizantină a fost structurată din perspectiva acestui ideal şi comandament al pregătirii cu mintea şi cu trupul în vederea experienţei contemplaţiei – lucru dovedit până şi de legislaţie, cum este cazul codului lui Justinian. Toate eforturile spirituale umane converg însă spre ceea ce trebuie numită adevărata filosofie, θεωρια, ca act ce este dincolo de minte, cu tot cu minte. Nu trebuie să subestimăm impactul acestui ideal asupra vieţii bizantinilor, vreme de unsprezece secole. Viziunea unor istorici, a Bizanţului încremenit, marcat de o 183 Praxis şi theoria imobilitate a societăţii, la fel de mult cu a culturii, vine din eşecul înţelegerii valorii pe care o dădeau bizantinii practicii, praxis-ului. Făptuirea, de orice fel ar fi ea, nu însemna pentru bizantin decât un semn al treptei pe care se găsea în urcuşul său către contemplarea extatic-agapică a divinităţii. Lucru valabil, deşi nu implicând un eşafodaj teoretic, chiar pentru omul de rând, care îşi muncea ogorul sau îşi construia casa. Folosit în aceste sensuri, cuvântul filosofie nu era doar pe buzele învăţaţilor, ci ale unei întregi societăţi, de la împărat până la ultimul cetăţean al Imperiului. 184 Dan CHIŢOIU 14. Consideraţii finale Textul de faţă şi-a propus identificarea unor trăsături ce au configurat profilul filosofiei bizantine. Din această cauză are lipsa de a nu se fi putut apleca îndeajuns, pe alocuri insuficient, asupra diferenţelor, nuanţelor şi evolu-ţiilor ce au marcat scena filosofiei bizantine vreme de peste un mileniu. Sub numele de cultură şi filosofie bizantină se ascunde o mare varietate de tradiţii, influenţe şi atitudini mentale, încât este aproape cu neputinţă de a avea pretenţia unei expuneri cât de cât cuprinzătoare a manifestărilor spirituale din acest spaţiu. Totuşi, tradiţia culturală bizantină dovedeşte a avea un profil aparte, care permite într-o anumită măsură o abordare de felul celei de faţă. Acest profil ţine de o dimensiune proprie acestei tradiţii, anume că modul de constituire şi construire a culturii în genere, al filosofiei în special, s-a făcut întotdeauna din perspectiva a ceea ce a purtat numele de Tradiţie. Ceea ce s-a spus în privinţa filosofiei şi a spiritualităţii în veacul al IV-lea nu a devenit niciodată în istoria ulterioară un subiect de contestaţie sau de revizuire, ci de precizare şi re-precizare. Dacă studiem filosofia scrisă într-un veac târziu al istoriei Bizanţului, vom găsi poate teme noi sau formulări inedite, dar în spatele acestora nu vom eşua în a descoperi semnele doctrinei filosofice a autorilor secolelor IV-V. Este cu adevărat impresionant acest 185 Praxis şi theoria caracter compact pe care l-a câştigat cultura bizantină prin neîncetatul apel la Tradiţie, ca o constantă revendicare a unui anumit program şi ideal spiritual. Este şi motivul pentru care majoritatea literaturii neopatristice, ca şi a exegezei contemporane asupra spaţiului răsăritean al Europei îşi permit o interpretare a fenomenului spiritual bizantin dintr-o perspectivă generală şi unificatoare. Rămân însă o seamă de riscuri, legate în special de pericolul suprapunerii şi amestecului atitudinilor noastre mentale cu cele ale autorilor de filosofie bizantini, ca şi o neîndeajuns de bună înţelegere a rosturilor şi sensurilor cu care aceştia au utilizat terminologia filosofică. Este însă o şansă privi-legiată pentru noi, trăitori în răsăritul european, de a avea un acces mai autentic la o modalitate de filosofare care a traversat un întreg model spiritual, ale cărui semne, deşi ocultate, continuă să fie active în grund-ul cultural a ceea ce Iorga a numit „Bizanţul după Bizanţ”. 186 Dan CHIŢOIU Bibliografie Afloroaei, Ştefan, Cum este posibilă filosofia în Estul Europei, Editura Polirom, Iaşi, 1997; Allchin, A.M., „The Appeal to Experience in the Triads of St. Gregory Palamas”, Studia Patristica, 8 (1966); Amstrong, A.H., Hellenic and Christian Studies, Variorum Press, London, 1990; Anastos, M.V., Some aspects of Byzantine influence on latin thought.Twelfth century Europe and the Foundations of Modern Society, Proceedings of a Symposium sponsored by the Division of Humanists of the University of Wisconsin and the Wisconsin Institute for Medieval and Renaissance Studies, Madison, 1961; Andia, Ysabel, L`union a Dieu chez Denys L`Areopagite, E.J.Brill, Leiden, 1996; Bailly, A., Dictionnaire Grec-Français, Hachette, Paris, 1996; Balthasar, Hans Urs von, Presence and Thought. Essay on the Religious Philosophy of Gregory of Nyssa, Ignatius Press, San Francisco, 1995; Bartoş, Emil, Conceptul de îndumnezeire în teologia lui Dumitru Stăniloae, Editura Cartea Creştină, Oradea, 2002; Bernardi, Jean, Grigorie din Nazianz, Editura Deisis, Sibiu, 2002; Bouer, Louis, Histoire de la Spiritualite Chretienne, 2 vol., Aubier, Paris, 1960; Bunge, Gabriel, Evagrie Ponticul. O introducere, Editura Deisis, Sibiu, 1997; 187 Bibliografie Breck, John, Puterea cuvântului în Biserica dreptmăritoare, Editura Institutului Biblic şi de Misiune al B.O.R., Bucureşti, 1999; Brehier, Louis, Vie et mort de Byzance, Albin Michel, Paris, 1969; Cavallo, Guglieimo, coord., Omul bizantin, Editura Polirom, Iaşi, 2000; Cavarnos, Constantine, Byzantine Thought and Art, Institute for Byzantine and Modern Greek Studies, 115 Gilbert Road Belmont, Massachusetts, 1968; Chryostomos, Arhiepiscopul, Relaţiile dintre ortodocşi şi romano-catolici de la Cruciada a IV-a până la controversa isihastă, Editura Vremea, Bucureşti, 2001; Coman, Ioan G., Probeleme de filosofie şi literatură patristică, Editura Institutului Biblic şi de Misiune al B.O.R., Bucureşti, 1995; Cormack, Robin, Byzantine Art, Oxford University Press, New York, 2000; Cristescu, Vasile, Persoanele trinitare şi comunicarea dintre ele în teologia Sfântului Grigorie de Nazianz, Editura Junimea, Iaşi, 2000; Crouzel, Henri, Origen, Editura Deisis, Sibiu, 1999; Crouzel, Henri, Origen et la connaissance mistique, Desclee de Bouwer, Toulouse, 1961; Danielou, Jean, Platonisme et theologie mistique, Aubier, Paris, 1944; Danielou, Jean, L`etre et le Temps chez Gregoire de Nysse, Leiden, E.J.Brill, 1970; Diehl, Charles, Istoria Imperiului bizantin, Editura Scorilo, Craiova, 1999; Dionisie Areopagitul, Opere complete, Editura Paideia, Bucureşti, 1996; Ducellier, Alain, Bizantinii, Editura Teora, Bucureşti, 1997; 188 Dan CHIŢOIU Ellverson, Anna-Stina, The Dual Nature of Man. A Study in the Theological Anthropologyof Gregory of Nazianzus, Upsala, 1981; Evagrie Ponticul, Tratatul practic.Gnosticul., Editura Polirom, Iaşi1997; Enciclopedia Britannica, London, 2000, ediţia electronică; Filocalia Sfintelor Nevoinţe ale Desăvârşirii sau Culegere din Scrierile Sfinţilor Părinţilor care Arată cum se poate Omul Curăţi, Lumina şi Desăvârşi, trad. D.Stăniloae, vol I-IV (Sibiu, 1946-1948), vol. V-XII (Bucureşti, 1976-1991); Fortman, Edmund J., The Triune God, The Westminster Press, Philadelphia, 1972; Golitzin, Alexander, Mistagogia. Experienţa lui Dumnezeu în ortodoxie, Editura Deisis, Sibiu, 1998; Grigorie de Nazianz, Cele cinci cuvântări teologice, Editura Anastasia, Bucureşti, 1993; Grigorie de Nyssa, Despre viaţa lui Moise, trad.Ion Buga, Editura Sfântul Gheorghe-Vechi, Bucureşti, 1995; Hadot, Pierre, Plotin sau simplitatea privirii, Editura Polirom, Iaşi, 1998; Hausherr, Irenee, Paternitatea şi îndrumarea duhovnicească în Răsăritul creştin, Editura Deisis, Sibiu, 1999; Hill, William J., The Threee-Personed God, The Catholic University of America Press, Washington D.C., 1982; Hussey, J.M., The Orthodox Church in the Byzantine Empire, Clarendon Press, Oxford, 1986; Ioan Damaschin, Dogmatica, Editura Scripta, Bucureşti, 1993; Ioan Damaschin, Cele trei tratate împotriva iconoclaştilor, Editura Institutului Biblic şi de Misiune al B.O.R., Bucureşti, 1998; 189 Bibliografie Ivanka, Endre von, Hellenisches und Christliches im fruhbyzantinischen Geistesleben, Herder, Viena, 1948; Jaki, Stanley, The Road of Science and the Ways of God, Gifford Lectures at Edinburgh, 1974/76, Chicago: University of Chicago Press, 1978; Jones, Cheslyn, Editura , The Study of Spirituality, Cambridge University Press, London, 1986; Lemerle, Paul, Istoria Bizanţului, Editura Teora, 1993; Lemerle, Paul, Le Premier Humanisme Bizantin, Presses Universitaires de France, 1971; Louth, Andrew, Dionisie Areopagitul.O introducere, Editura Deisis, Sibiu, 1997; Louth, Andrew, Originile tradiţiei mistice creştine.De la Platon la Dionisie Areopagitul, Editura Deisis, Sibiu, 2002; Louth, Andrew, Maximus the Confessor, Routledge, London, 1996; Lossky, Vladimir, Teologia mistică a Bisericii de Răsărit, Editura Anastasia, Bucureşti, 1996; Lossky, Vladimir, După chipul şi asemănarea lui Dumnezeu, Editura Humanitas, Bucureşti, 1998; Mathew, G., Bizantine Aestetics, London, 1963; Matsoukas, Nikos, Introducere în gnoseologia teologică, Editura Bizantină, Bucureşti, 1997; Maxim Mărturisitorul, Ambigua, trad. Dumitru Stăniloae, Editura Institutului Biblic şi de misiune al B.O.R., Bucureşti, 1983; Meyendorff, John, Sfântul Grigorie Palamas şi mistica ortodoxă, Editura Enciclopedică, Bucureşti, 1995; Meyendorff, John, Teologia bizantină, Editura Institutului Biblic şi de Misiune al B.O.R., 1996; Meyendorff, John, A Study of Gregory Palamas, St. Vladimir`s Seminary Press, Crestwood, New York, 1998; Merriam Webster Dictionnary, London, 2000, ediţia electronică; 190 Dan CHIŢOIU Mullet, Margaret, coord., Byzantium and the Classical Tradition, Birmingham, 1981; Nellas, Panayotis, Omul-animal îndumnezeit, Editura Deisis, Sibiu, 1994; Niarchos, Constantine, Byzantium and Classical Tradition, Center for Byzantine Studies, University of Birmingham, 1981; O`Collins, Gerald, The Tripersonal God.Understanding and Interpreting the Trinity, Paulist Press, New York, 1999; Ozolin, Nicolai, Chipul lui Dumnezeu, chipul omului, Editura Anastasia, Bucureşti, 1998; Palamas, Gregoire, Defense des saints hesychastes, trad. J. Meyendorff, Louvain, 1959; Palamas, Gregory, The Triads, trad. Nicholas Gendle, Paulist Press, New Jersey, 1983; Patrologia Cursus Completus: Series Graeca, 162 vol., Editura J.P. Migne, Paris, 1857-1966; Papademetriou, George G., Introduction to Saint Gregory Palamas, Philosophical Library, New York, 1973 Pelikan, Jaroslav, Christianity and Classical Culture. The Metamorfosis of Natural Theology in Christian encounter with Hellenism, Yale University Press, 1993; Petersen, Alvyn, Athanasius, Morehouse Publishing, Ridgefield, 1995; Proclus, The Elements of Theology, Editura E. R. Dodds, Clarendon, Oxford, 1963; Psellos, Mihail, Cronografia, Editura Polirom, Iaşi, 1998; Răducă, Vasile, Antropologia Sfântului Grigorie de Nyssa, Editura Institutului Biblic şi de Misiune al B.O.R., Bucureşti, 1996; Rogobete, Silviu, O ontologie a iubirii, Editura Polirom, Iaşi, 2000; 191 Bibliografie Romanides, Ioannis, Notes on the Palamite Controversy and Related Topics, în „The Greek Orthodox Tehological review”, vol. VI, nr.2, 1960-1961; Routledge Enciclopedia of Philosophy, London, 1998, ediţia electronică; Rorem, Paul, Pseudo-Dionysius.A Commentary on the Texts, and an Introduction to Their Influence, NewYork, Oxford University Press, 1993; Runciman, Stven, The Last Bizantine Renaissance, Cambridge University Press, 1970; Sherrard, Philip, The Greek East and the Latin West, Oxford University Press, London, 1959; Schonborn, Christoph, Icoana lui Hristos, Editura Anastasia, Bucureşti, 1996; Simeon Noul Teolog, Scrieri, vol. I-III, Editura Deisis, Sibiu, 2001; Spidlik, Tomas, Spiritualitatea Răsăritului creştin, vol.I, Editura Deisis, 1997 Stăniloae, Dumitru, Iisus Hristos sau restaurarea omului, Editura Omniscop, Craiova, 1993; Stăniloae,Dumitru, Ascetică şi mistică creştină sau Teologia vieţii spirituale, Editura Casa Cărţii de ştiinţă, Bucureşti, 1993; Stăniloae, Dumitru, Teologia dogmatică ortodoxă, Editura Institutului Biblic şi de misiune al B.O.R., Bucureşti, 1996-1997; Uspensky, Leonid, Teologia Icoanei, Editura Anastasia, Bucureşti, 1994; Tatakis, Basile, „La philosophie byzantine”, în Emile Brehier, Histoire de la Philosophie, P.U.F., 1949; Teodor Studitul, Iisus Hristos, prototip al icoanei sale, Editura Deisis, Alba Iulia, 1994; 192 Dan CHIŢOIU Treadgold, Warren, A History of the Byzantine State and Society, Stanford University Press, Stanford, 1997; Tresmontant, Claude, The Origins of Christian Philosophy, Hawthorn Books, New York, 1963; Tugwell, Simon, „Evagrius and Macarius”, în The Study of Spirituality, coord. Cheslyn Jones, Cambridge U.P., London, 1986; Yannaras, Christos, Persoană şi Eros, Editura Anastasia, Bucureşti, 2000; Yannaras, Christos, Heidegger şi Areopagitul, Editura Anastasia, Bucureşti, 1996; Yannaras, Christos, Abecedar al credinţei, Editura Bizantină, Bucureşti. 1996; Zizioulas Ioannis, Fiinţa eclesială, Editura Bizantină, Bucureşti, 1996. 193 